މ.ދިއްގަރު ކައުންސިލް މެންބަރު އަދި ތ. ގާދިއްފުށި ކައުންސިލްގެ އަންހެން މެންބަރު އިންތިޚާބު ކުރުމަށް ބާއްވާ ބައި-އިލެކްޝަން (13 އޮގަސްޓް 2022)\n1. މ. ދިއްގަރު ކައުންސިލް މެންބަރު އަދި ތ. ގާދިއްފުށި ކައުންސިލްގެ އަންހެން މެންބަރު އިންތިޚާބު ކުރުމަށް ބާއްވާ ބައި- އިލެކްޝަނަށް ކުރިމަތިލުމުގެ ފުރުޞަތު ހުޅުވާލުން\n2. މ. ދިއްގަރު ކައުންސިލް މެންބަރު އަދި ތ. ގާދިއްފުށި ކައުންސިލްގެ އަންހެން މެންބަރު އިންތިޚާބު ކުރުމަށް ބާއްވާ ބައި - އިލެކްޝަން - ވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓަރީ ޢާންމުކުރުން\nއައްޑޫ ސިޓީ ހިތަދޫ ދާއިރާ އަދި ތ. ވަންދޫ އަންެހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން (23 ޖުލައި 2022)\n1. އައްޑޫ ސިޓީ ހިތަދޫ ދާއިރާ، ރ. އިންނަމާދޫ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަނަށް ކުރިމަތިލުމުގެ ފުރުސަތު ހުޅުވާލުން (މުއްދަތް ހަމަވެފައި)\n2. އައްޑޫ ސިޓީ ހިތަދޫ ދާއިރާ، ރ. އިންނަމާދޫ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގެ ވޯޓު ދިނުމުގެ ޙައްޤު ލިބިގެންވާ މީހުންގެ ރަޖިސްޓަރީ ޢާންމުކުރުން (މުއްދަތް ހަމަވެފައި)\n3. އައްޑޫ ސިޓީ ހިތަދޫ ދާއިރާ، ރ. އިންނަމާދޫ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގެ ވޯޓުދިނުމުގެ ހައްޤު ލިބިފައިވާ މީހުންގެ ރަޖިސްޓަރީއަށް ގެނެވުނު ބަދަލުތައް ގެޒެޓުކުރުމާއި މި ލިސްޓަށް ޝަކުވާ ހުށަހެޅުމުގެ ފުރުޞަތު ހުޅުވާލުން (މުއްދަތް ހަމަވެފައި)\n4. އައްޑޫ ސިޓީ ހިތަދޫ ދާއިރާ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން - ކެންޑިޑޭޓުންގެ ގުރުއަތުނެގުމާ ގުޅޭ\n5. އައްޑޫ ސިޓީ ހިތަދޫ ދާއިރާ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން - އޮބްޒާވަރަކަށް، މޮނިޓަރަކަށް އަދި ކެންޑިޑޭޓުގެ މަންދޫބަކަށް ވުމަށް އެދި ފޯމު ހުށަހެޅުމުގެ ފުރުޞަތު ހުޅުވާލުން. (މުއްދަތް ހަމަވެފައި)\n6. އައްޑޫ ސިޓީ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގައި ވާދަކުރާ ކެންޑީޑޭޓުންގެ ނަންތައް ތަރުތީބު ކުރުމަށްފަހު އިޢުލާންކުރުން\n7. ރ. އިންނަމާދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މެންބަރުކަމަށް އިންތިޚާބުވުމާގުޅޭ\n8. އައްޑޫ ސިޓީ ހިތަދޫ ދާއިރާ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން - ވޯޓުފޮށި ބަހައްޓާ ތަންތަން\n9. އައްޑޫ ސިޓީ ހިތަދޫ ދާއިރާއަދި ތ.ވަންދޫ މިދާއިރާތަކުގެ އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް މެންބަރުން އިންތިޚާބު ކުރުމަށް ބާއްވާ ބައި-އިލެކްޝަނާ ގުޅިގެން ހުށަހެޅޭ ޝަކުވާ/ މައްސަލަ ހުށަހެޅުމުގެ ނިޒާމު ޤާއިމުކުރުމާ ގުޅޭ\n10. އައްޑޫ ސިޓީ ހިތަދޫ ދާއިރާ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން ވޯޓުލާން ރަޖިސްޓަރީވެފައިވާ ތަން ނޫން އެހެން ތަނެއްގައި ވޯޓުލުމަށްޓަކައި ރަޖިސްޓަރީވުމަށް ހުޅުވާލުން\nށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮެއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި އިލެކްޝަން (2 ޖުލައި 2022)\n1. ހއ. ވަށަފަރު، ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަނަށް ކުރިމަތިލުމުގެ ފުރުސަތު ހުޅުވާލުން (މުއްދަތް ހަމަވެފައި)\n2. ހއ. ވަށަފަރު، ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގެ ވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓަރީ ޢާންމުކުރުން (މުއްދަތް ހަމަވެފައި)\n3. ހއ.ވަށަފަރު، ށ.ޅައިމަގު، ށ.ކޮމަންޑޫ، ކ.ތުލުސްދޫ އަދި އއ.ތޮއްޑޫ މިދާއިރާތަކުގެ އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް މެންބަރުން އިންތިޚާބު ކުރުމަށް ބާއްވާ ބައި-އިލެކްޝަނާ ގުޅިގެން ހުށަހެޅޭ ޝަކުވާ/ މައްސަލަ ހުށަހެޅުމުގެ ނިޒާމު ޤާއިމުކުރުމާ ގުޅޭ\n4. ހއ.ވަށަފަރު އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން\n5. ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގެ ކެންޑިޑޭޓުންގެ ގުރުއަތުނެގުމާ ގުޅޭ\n6. ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން- ވޯޓުފޮށި ބަހައްޓާ ތަންތަން\n7. ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮެއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި އިލެކްޝަން ނަންތައް ތަރުތީބުކުރުން\n8. ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮެއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި އިލެކްޝަން - އޮބްޒާވް ކުރުމަށް، ކެންޑިޑޭޓެއްގެ މަންދޫބަށް ވުމަށް އަދި މޮނިޓަރަކަށް ވުމަށް އެދި ފޯމު ހުށަހެޅުމުގެ ފުރުޞަތު ހުޅުވާލުން (މުއްދަތް ހަމަވެފައި)\n9. ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން - ވޯޓުލާން ރަޖިސްޓަރީވެފައިވާ ތަން ނޫން އެހެން ތަނެއްގައި ވޯޓުލުމަށްޓަކައި ރަޖިސްޓަރީވުމަށް ހުޅުވާލުން (މުއްދަތް ހަމަވެފައި)\n10. ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން ވޯޓުދިނުމުގެ ޙައްޤު ލިބިގެންވާ މީހުންގެ ރަޖިސްޓަރީގައި ކެންޑިޑޭޓުން ސޮއި ކުރުން (މުއްދަތް ހަމަވެފައި)\n11. ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން ވޯޓުދިނުމުގެ ޙައްޤު ލިބިފައިވާ މީހުންގެ ފައިނަލް ލިސްޓު ޢާންމު ކުރުން\nބައި-އިލެކްޝަން ރިޔާސީ އިންތިޚާބު ރައްޔިތުން މަޖްލިސްގެ އިންތިޚާބު ލޯކަލް ކައުންސިލްތަކުގެ އިންތިޚާބު ބާ ކައުންސިލުގެ އެގްޒެކެޓިވް ކޮމިޓީގެ އިންތިޚާބު - 2019 ޖޭއެސްސީއަށް ޤާނޫނީ ވަކީލަކު ހޮވުމަށް ބާއްވާ އިންތިޚާބު 2019 ބާ ކައުންސިލުގެ އެގްޒެކެޓިވް ކޮމިޓީގެ އިންތިޚާބު 2019 - ބައި އިލެކްޝަން ވޯޓުލުމުގެ ހައްގު ލިބިގެންވާ މީހުންގެ ލިސްޓް ބެލުމަށް އެލް.ޖީ.އޭ ބޯޑަށް މެމްބަރުން ހޮވުމަށް ބައްވާ އިންތިޚާބު 2021 ޚިޔާލު ހޯދުމުގެ ޢާންމު އިންތިޚާބުތައް ބައި އިލެކްޝަން ރިޕޯޓު އަދި ރަސްމީ ނަތީޖާ


Ras Online - ދިވެހިންގެ މަގުބޫލުކަން ހޯދަމުންދާ "ކްލަބްހައުސް"\nދިވެހިންގެ މަގުބޫލުކަން ހޯދަމުންދާ "ކްލަބްހައުސް"\nމަރިޔަމް ލައިޝާ 24 ޖޫން 2021 - 21:1\nފަހަކަށް އައިސް ދިވެހިންގެ މަގުބޫލުކަން ހޯދާފައިވާ ކްލަބްހައުސް އެޕްލިކޭޝަން\nދިވެހިންނަކީ ސޯޝަލް މީޑިއާގެ ގިނަ ޕްލެޓްފޯމްތަކަށް ވަރަށް ފަރިތަ ބައެކެވެ. އެންމެ ފަހުގެ "ޓްރެންޑް" ތަކާ އެއްގޮތަށް އެއިރެއްގައި އެންމެ މަޝްހޫރު އަދި މީހުންގެ މަގުބޫލުކަން ހޯދަމުންދާ އެޕްލިކޭޝަންތައް ޑައުންލޯޑްކޮށް ބަރާބަރަށް ތަޖުރިބާކުރަމުން ދާ ބައެކެވެ. އެންމެ ބާރަށް މަޝްހޫރުވެގެންދާ އެޕްތަކުގައި ދިވެހީން ފައިހަމަކޮށް ދުނިޔޭގެ ފެންވަރުގައި ވާދަކުރާކަން ހަމައެކަނި ޓިކް ޓޮކަށް ބަލައިލުމުންވެސް ކަށަވަރުވާނެއެވެ. އެއީ ސުވާލެއް ވެސް އޮތް ކަމެއްނޫނެވެ.\nމިގޮތުން ފަހަކަށް އައިސް ދިވެހިންގެ މެދުގައި ވައިގައި ހިފައިގެން އުޅޭ އަދި މިހާރު އެންމެ މަގުބޫލު އެޕްލިކޭޝަނަކީ "ކްލަބްހައުސް" އެވެ. އެކަމަކު މިއީ އަދި ވަރަށް ތަފާތު ޕްލެޓްފޯމެކެވެ. ކްލަބް ހައުސްއަކީ ޓިކް ޓޮކް ފަދަ އެޕްލިކޭޝަނެއް ނޫނެވެ. އެހެންވީމާ މި ޕްލެޓްފޯމުން ގިނައިން ފެންނަނީވެސް ތަފާތު މޫނުތަކެވެ.\n"ކްލަބްހައުސް،" މި އެޕަކީ އެމެރިކާ އާއި އިނގިރޭސި ވިލާތަށް ނިސްބަތްވާ ދެމީހަކުވެގެން އެމެރިކާގައި ތައާރަފްކުރި އެޕެކެވެ. މި އެޕަށް އަހަރެއްގެ ތެރޭގައި ބޮޑު މަޤުބޫލްކަމެއް ލިބިފައިވާއިރު މި އެޕަކީ ދުނިޔޭގެ އެކި ކަންކޮޅުތަކުގައި މިހާރު ފޯރިއާއެކެ ބޭނުން ކުރަމުން އަންނަ އެޕެކެވެ.\nއަލްފާ އެކްސްޕްލޮރޭޝަން ކޯ ކުންފުނިން އުފައްދައި ހިންގަމުންދާ މިއެޕަކީ ކުޑަ ދުވަސްކޮޅެއްގެ ތެރޭގައި ގިނަ ބައެއްގެ އިތުބާރު ލިބިގެންދިޔަ އެޕެއް ކަމަށް ބައެއް ފަރާތްތަކުން ބުނާއިރު މިހާރު ގާތްގަނޑަކަށް2މިލިއަނަށް ވުރެ ގިނަ މީހުން މި އެޕް ބޭނުންކުރާކަމަށް ވެސް ރިޕޯޓުތަކުން ދައްކައެވެ. ކްލަބްހައުސް އެޕަކީ އޯޑިއޯ ނުވަތަ ހަމައެކަނި އަޑު ބޭނުންކޮށްގެން މުއާމަލާތްކުރަން ބޭނުން ކުރެވޭ ހާއްސަ އެޕެކެވެ. މޯބައިލް ފޯނުން ހަމައެކަނި އަދި ބޭނުންކުރެވޭ މި އެޕަކީ އައިފޯނުގެ އެޕް ސްޓޯރާއި އެންޑްރޮއިޑުގެ ގޫގުލް ޕްލޭ ސްޓޯރުން ހިލޭ ޑައުންލޯޑް ކުރެވޭނެ އެޕެކެވެ.\nކްލަބްހައުސް އެޕް ބޭނުން ކުރުމަށް ފުރަތަމަ ޖެހެނީ އެމީހަކު ބޭނުންވާ ޔޫސަރ ނޭމް އެއް ބޭނުންކޮށްގެން ރަޖިސްޓަރ ވާށެވެ. ބޭނުން ނަމަ އެމީހެއްގެ ޓްވިޓަރ އެކައުންޓާއި ކަނެކްޓްވެސް ކުރެވިދާނެއެވެ. އެއަށްފަހު ގުރޫޕްތައް ހަދައިގެން ކްލަބްހައުސް ގައި "ރޫމްސް" ހަދައި، ނުވަތަ އެވަގުތެއްގައި އާންމުކޮށް ހުޅުވާލައިފައިވާ ރޫމަކަށްވެސް ބައިވެރިވެވިދާނެއެވެ. މިފަދަ ރޫމްސް ތަކުގައި ޚާއްޞަ މައުޟޫ ތަކަށް މަޝްވަރާކޮށް ބަހުސްކޮށް ޚިޔާލުފާޅުކުރުމާއި، އެކުވެރިންނާއި ގުޅުން ބަދަހި ކުރުމާއި، ވާހަކަ ކިޔުމާއި، ލަވަ ކިޔުމާއި މިފަދަ އެތައް ކަމެއް ކުރެވޭނެއެވެ. ކްލަބް ހައުސްގައި ކޮންމެ ފަރާތަކަށްވެސް ކޮޓަރިއެއް އުފައްދާ، ކޮންމެ ކަމަކާއި ގުޅޭގޮތުން މަޝްވަރާތައް ކުރެވޭއިރު، ބައެއް ކޮޓަރިތަކުގައި ހަމަ އެކަނި މިމަޝްވަރާތައް އަޑުއަހާލުމަށް "ލިސްނާ" އެއްގޮތަށްވެސް ބައިވެރިވެވޭނެއެވެ. އަދި މިފަދަ މަޝްވަރާތަކުގައި ބައިވެރިވުމަށް ރޫމް ހިންގާ "މޮޑަރޭޓަރ" ގެ އިޒުނަޔާއެކު "ސްޕީކަރ" އެއް ގޮތުގައިވެސް ބައިވެރިވެވޭނެއެވެ.\nދިވެހިންގެ މެދުގައި މިއަދު ކްލަބްހައުސް އެޕްލިކޭޝަން މިވަނީ ވަރަށް ބޮޑަށް މަޝްހޫރު ވެފައެވެ. މިއެޕަށް އެހާބޮޑު މަޝްހޫރުކަމެއް ލިބިގެން ގޮސްފައިވަނީ ހާއްސަގޮތެއްގައި މި އެޕުގެ އެކި ރޫމްސްތަކުގައި ސިޔާސީ، އިޖުތިމާޢީ، އަދި ފަންނީ މާހިރުންނާއިއެކު ހާމަކަން ބޮޑުގޮތެއްގައި، މިނިވަން ކަމާއިއެކު އެކި މަޝްވަރާތައް ކުރެވުމާއި، ޓައިޕް ކުރުމުގެ ބަދަލުގައި އޯޑިއޯ މެސެޖުގެ ޒަރިއްޔާއިން މުއާމަލާތްތައް ކުރިއަށް ގެންދިއުން ފަސޭހަވާތީ ކަމަށް ބެލެވެއެވެ. މިގޮތުން މި އެޕުގެ އެކި ރޫމްސްތަކުގައި، ސިޔާސީ އެކި ކަންކަމާ ގުޅޭގޮތުންނާއި، މުޖްތަމައުގެ އެކި ކަހަލަ މުހިންމު މައްސަލަތަކުގައި ވާހަކަ ދައްކައި ހިޔާލު ބަދު ކުރުމުގައި، ޒުވާނުންނާއި، ސިޔާސީ އެކި ފަރާތްތަކާއި ސަރުކާރުގެ އިސް މަގާމްތަކުގައި ތިއްބަވާ އެކި ވެރިން ބައިވެރިވަމުންދާ މިންވަރު މިހާރު އަންނަނީ އިތުރުވަމުންނެވެ.\nނަމަވެސް އެޕްގެ ޕްރައިވަސީގެ މައްސަލަތަކެއް ހުރުމާއެކު މިހާތަނަށް 12 ގައުމަކުން މިއެޕް ބޭނުން ނުކުރެވޭ ގޮތަށް ވަނީ ބްލޮކް ކޮށްފައެވެ. މީގެ ތެރޭގައި ޗައިނާ، އޮމާން ފަދަ ގައުމުތައް ހިމެނޭއިރު، ފްރާންސްގައި ވެސް މިމައްސަލަ ވަނީ ކަމާ ބެހޭ ފަރާތްތަކުގެ ސަމާލުކަމަށް ގެނަސް ރިޕޯޓުކޮށްފައެވެ.


Moosun goasve raahjeyge baeh rahthakah yellow alert nerefi – Iru\nމޫސުން ގޯސްވެ ރާއްޖޭގެ ބައެއް ރަށްތަކަށް ޔެލޯ އެލާޓު ނެރެފި\nމޫސުން ގޯސްވެ، ރާއްޖޭގެ ބައެއް ރަށްތަކަށް ޔެލޯ އެލާޓު ނެރެފިއެވެ.\nމޫސުމާ ބެހޭ ގައުމީ އިދާރާ (މެޓް އޮފީސް) އިން ޔެލޯ އެލާޓު ނެރެފައިވަނީ ތ.އަތޮޅުން އައްޑޫ ސިޓީއަށެވެ. މިރޭ 9:30 އިން ދަންވަރު 1:00 އަށް ޔެލޯ އެލާޓު ނެރެފައިވާއިރު އެސަރަހައްދަށް ބޯކޮށް ވާރޭ ވެހުމާއެކު ގުގުރުން އެކަށީގެންވާ ކަމަށް މެޓް އޮފީހުން ވަނީ ބުނެފައެވެ. އަދި ވިޅާގަނޑުގައި 45 މޭލަށް ވައިގަދަވުން އެކަށީގެންވާ ކަމަށް މެޓް އޮފީހުން ވަނީ ބުނެފައެވެ.\nއޭގެ އިތުރުން ބޯކޮށް ވާރޭ ވެހުމާއެކު ގުގުރުން އެކަށީގެންވާތީ ކ. އަތޮޅުން އައްޑޫ ސިޓީ އަށް ވެސް މިރޭ 8:30 އިން 1:30 އަށް ވަނީ ވައިޓް އެލާޓު ނެރެފައެވެ.\nމޫސުމާއި ބެހޭ ގައުމީ އިދާރާ އިން ބުނީ އެ ސަރަހައްދުގެ ރަށްތަކަށް ބޯކޮށް ވާރޭ ވެހުމާއެކު ގުގުރުން އެކަށީގެންވާ ކަމަށެވެ.\nއަދި ވިލާގަނޑުގައި ގަޑިއަކު 45 މޭލަށް ވައިގަދަވާނެ ކަމަށް ލަފާ ކުރެވޭ ކަމަށް ވެސް އެ އިދާރާއިން މައުލޫމާތު ދެއެވެ.\nމެޓް އޮފީހުން ވަނީ ރާއްޖޭގެ އެކިހިސާބަށް ވިއްސާރަކުރުމާއެކު ގުގުރާނެ ކަމަށާއި ބައެއް ރަށްތަކަށް ބޯކޮށް ވާރޭވެހުން އެކަށީގެންވާ ކަމަށް ބުނެފައެވެ. އެގޮތުން ދެކުނުގެ އަތޮޅުތަކަށް، އިރުދެކުނާއި ދެކުނުން ގަޑިއަކު5މޭލާއި 15 މޭލާ ދެމެދުގެ ބާރުމިނުގައި ކަމަށާއި އެހެން ހިސާބުތަކަށް ހުޅަނގުދެކުނާއި ހުޅަނގުން ގަޑިއަކު 10 މޭލާއި 20 މޭލާ ދެމެދުގެ ބާރުމިނުގައި ވައި ޖެހޭނެ ކަމަށް މެޓް އޮފީހުން ވަނީ ބުނެފައެވެ.\nވިލާގަނޑުގައި ގަޑިއަކު ގާތްގަނޑަކަށް 40 މޭލުގެ ބާރުމިނަށް ވައިގަދަވުން އެކަށީގެންވާ ކަމަށާއި ދެކުނުގެ ކަނޑުތައް އާދައިގެވަރަކަށް މަޑުވެފައި ވިލާގަނޑުގައި ގަދަ ވާނެ ކަމަށާއި އެހެން ހިސާބުތަކުގެ ކަނޑުތައް އާދައިގެވަރަކަށް ގަދަ ވެފައި ވިލާގަނޑުގައި ގަދަ ވާނެ ކަމަށް ކަމަށް ވެސް މެޓް އޮފީހުން ވަނީ ބުނެފައެވެ.\nމެޓް އޮފީހުން ބުނީ ރާޅުގެ އުސްމިނުގައި ދެކުނުގައި2–4ފޫޓު ހުންނާނެ ކަމަށެވެ. އަދި މެދު ރާއްޖެ ތެރެއާއި އުތުރުގައި3-6 ފޫޓު ހުންނާނެ ކަމަށެވެ.


Mi Sifathah Huri Firihenakaai Eku Noolheythi - Vaguthu\nރައީސް ޞާލިހުގެ ވެރިކަމުގެ ފުރަތަމަ 100 ދުވަހު ކުރައްވާނެ ކަންތައްތައް އިޢުލާން ކުރައްވައިފި\n6 މަސް ކުރިން ( މެއި 10, 2018 )\nކޮންމެ މީހަކީ ވެސް އެމީހެއްގެ ޒާތުގައި ތަފާތު މީހެކެވެ. އެކި މީހުންގެ ކިބައިގައި ހުންނާނީ އެކި ސިފަތަކެވެ. އެއްވެސް މީހަކީ ހުރިހާ ކަމެއް ފުރިހަމަ މީހެއް ނޫނެވެ. ބައެއް އުނިކަންތައްތައް މީހެއްގެ ކިބައިގައި ހުރި ނަމަވެސް އެކުގައި ދިރިއުޅެވިދާނެއެވެ. ނަމަވެސް އަނެއްބައި ސިފަތަކަކީ އުފަލުގައި އުޅުމަށްޓަކައި މީހެއްގެ ކިބައިގައި އެއްވެސް ގޮތަކަށް ހުރެގެން ނުވާނެ ސިފަތަކެވެ.\nއަހަރެން މިލިޔުމުގައި މިކިޔައިދެނީ އަންހެނަކު އޭނާގެ ހަޔާތުގެ ބައިވެރިޔަކު ހޯދާއިރު ކޮންމެހެން ވެސް ބަލަން ޖެހޭ ފިރިހެން މީހާގެ ސިފަތަކަށެވެ. މިއިން އެއްވެސް ސިފައެއް ހުރިނަމަ ކައިވެންޏަކާއި ހަމައަށް ދިއުމުގެ ކުރިން އެފިރިހެނަކާއި ދުރަށް ދާށެވެ.\nބައެއް ފިރިހެނުންނަކީ ބައްޕައެއްގެ މަގާމު ބޭނުންވާ މީހުންނެވެ. ފުރާވަރު އަންހެން ކުއްޖަކާއި މެދު އޭނާގެ ބައްޕަ ކަންތައް ކުރާ ގޮތައް ކަންތައް ކުރަން ބޭނުންވާ މީހުންނެވެ. އަނބިމީހާ އަށް އއްވެސް ފުރުސަތެއް އަދި އެއްވެސް މިނިވަންކަމެއް ވެސް ހޯދައިދޭކަށް ބޭނުމެއް ނުވާނެއެވެ. އަނބިމީހާ ރަހުމަތްތެރިންނާއި އެކު ބޭރަށް ނިކުތުން ވެސް މަނާ ވާނެއެވެ. މިފަދަ ސިފައެއް ހުރި ފިރިއަކު ނުހޯދާށެވެ.\nބައެއް ފިރިހެނުންގެ އުފަލަކީ އަނބިމީހާ އަށް އަނިޔާ ކުރުމެވެ. ހަޔާތުގެ ބައިވެރިޔާ އަށް އަނިޔާ ކުރަން ޖެހޭ އެއްވެސް ސަބަބެއް އަދި އެއްވެސް ހާލަތެއް ނާންނާނެއެވެ. އެހެންކަމުން އަނިޔާ ކުރާ ފިރިހެނަކު ހަޔާތައް ނުގެންނާށެވެ. ފަހުން ރަނގަޅު ވާނެ ކަމަށް ކައިވެނި ކުރުމަކީ އިތުރު އަނިޔާތަކާއި ކުރިމަތިވާނެ ކަމެކެވެ. އެހަޔާތުން އުފަލެއް ނުލިބޭނެއެވެ.\nކޮންމެ އަންހެނަކު ރީތިވުން\nކޮންމެ އަންހެނަކު ފެންނަ އިރަށް އެއަންހެނަކު ރީތިވި އެއަންހެނަކާއި ރަހުމަތްތެރިވެ، އެއަންހެނަކު ދެކެ ލޯބިވާ ފިރިހެނަކު ވެސް ހަޔާތައް ގެނެސްގެން ނުވާނެއެވެ. އެއީ އަބަދު ކަރުނަ އަޅަން ތިބާ ގޭގައި އިންނަން ޖެހިދާނެ ކަމެކެވެ.\nދެމީހެއްގެ ގުޅުމެއްގެ އެންމެ މުހިންމު އެއްޗަކީ އެކަކު އަނެކަކަށް ކުރާ އިޙްތިރާމެވެ. އެހެންކަމުން ތިބާއަށާއި ތިބާގެ އާއިލާ އަށް އިޙްތިރާމް ނުކުރާ ފިރިހެނަކާއި އެކު ހަޔާތުގެ ދަތުރު ނުފަށާށެވެ.\nމެއި 10, 2018 - 11:42\nޔަގީން މިކަހަލަ ކަމެއް ތަޖްރިބާ ކުރެވުނި.\nމެއި 10, 2018 - 18:26\nކިތަންމެ ވަރަކަށް ތިހެން އެއްޗިހި ލިޔުނަސް އެމަންޖެ އަތެއް ނުވާނެ ކަލެޔަކަށް!\nމެއި 11, 2018 - 11:50\nފުރަތަމަ 100 ދުވަހުގެ ތެރޭގައި ކަރަންޓުގެ އަގު ހެޔޮ ކުރަނީ\nވޯޓު ދެއްވި ގޮތުން އެއްވެސް ރައްޔިތަކު ތަފާތެއް ނުކުރާނަން - ރައީސް ޞާލިހު\nނައިބު ރައީސްކަމުގެ ހުވާ ފައިސަލް ކުރައްވައިފި\nރައީސް ސޯލިހު ހުވާ ކުރައްވާ ތާރީހުގެ ތެރެއަށް\n1 ގަޑިއިރު ކުރިން 5\nއަނބިމީހާ ސިއްރު ލޯބިވެރިޔަކު ގެންގުޅޭކަން އެނގޭނީ ކިހިނެއް؟\n1 ހަފްތާ ކުރިން 10\nލޯބިވެރިޔާ ދޫކޮށްލަން ޖެހޭ ސަބަބުތައް!\nސައިންސްވެރިންގެ ނަޒަރުގައި ވަރިވާން މެދުވެރިވާ ސަބަބުތައް


Roadha mahu mudhaa ufuleyne gadithah aamu kohfi\n23rd September 2019 | Last update: 14:04\nރޯދަ މަހު މުދާ އުފުލޭނެ ގަޑިތައް އާންމުކޮށްފި\nބިދޭސީންގެ ބަޔަކު މުދާ އުފުލުމުގެ މަސައްކަތުގައި- ރޯދަ މަހު މުދާ އުފުލޭނެ ގަނޑިތަށް މިހާރުވަނީ ކަނޑައަޅައިފައި\nއަންނަ ރޯދަ މަހު ވިޔަފާރީގެ ގޮތުގައި މުދާ އުފުލޭނެ ވަގުތުތައް ޓްރާންސްޕޯޓް މިނިސްޓްރީން އާންމުކޮށްފި އެވެ.\nޓްރާންސްޕޯޓް މިނިސްޓްރީން މިއަދު ކުރި އިއުލާނެއްގައި ބުނީ، މޭ މަހު ހަ ވަނަ ދުވަހުން ފެށިގެން ޖޫން ހަތް ވަނަ ދުވަހުގެ ނިޔަލަށް މޭލޭގައި ވިޔަފާރި އުސޫލުން އެއްގަމު އުޅަނދުގައި ގަނޑުކޮށް މުދާ އުފުލުމަށް މިނިސްޓްރީން ހުއްދަށް ދީފައިވާ ގަނޑިތަށް ފިޔަވައި އެހެން ގަނޑިތަކުގައި މުދާ އުފުލުން މަނާ ވާނެ ކަމަށެވެ.\nރޯދަމަހު މުދާ އުފުލަން ޓްރާންސްޕޯޓް މިނިސްޓްރީން ކަނޑައަޅައިފައިވާ ގަނޑިތަކަކީ، ހެނދުނު 9:00 އިން ފެށިގެން ހަވީރު 3:00 އަށެވެ. އަދި ރޭގަނދު 9:00 އިން ހެނދުނު 6:00 އަށެވެ. ޓްރާންސްޕޯޓް އިތުރަށް ބުނީ ހެނދުނު 9:00 އިން ފެށިގެން 15:00 އަށް ފެނާއި ކައްކާ ގޭސް ގެންދާނަމަ، 350 ކިލޯގްރާމް އަށްވުރެ ލުއި މުދާ އުފުލުމަށް ހުއްދަކުރާ އެއްގަމު އުޅަނދެއްގައި މުދާ އުފުލުމަކުން މައްސަލައެއް ނެތް ކަމަށެވެ. ނަމަވެސް ހަވީރު 15:00 އިން ފެށިގެން 21:00 އާއި ދެމެދު އެއްވެސް ބާވަތެއްގެ މުދަލެއް ގަނޑުކޮށް ނުއުފުލޭނެ އެވެ.\nސިނަމާލެ ބުރިޖު ހުރަސްކޮށް މުދާ ގެންދާ ފަރާތްތަކަށް މުދާ ގެންދެވޭނީ، ހެނދުނު 9:00 އިން ފެށިގެން ހަވީރު 15:00 އަށެވެ. އަދި ދަންވަރު 1:00 އިން ހެނދުނު 6:00 އަށެވެ. މި ވަގުތުގައި އުޅަނދުތައް ބުރިޖަށް އަރަންވާނީ މާލެ ދެކުނުފަރާތުން ބޮޑުތަކުރުފާނު މަގުން ކަމަށް ޓްރާންސްޕޯޓް ބުންޏެވެ.\nރޯދަމަހު ބުރިޖުމަތީގައި އެއްވެސް ބާވަތެއްގެ ހެވީ ވެހިކަލްއެއް އެއްވެސް ގަޑިއެއްގައި ދުއްވުމަކީ މަނާކަމެކެވެ.\nޓްރާންސްޕޯޓް އޮތޯރިޓީ ރޯދަ މަސް\nއެއާޕޯޓަށް ކުރާ ބަސް ދަތުރުތައް އެމްޕީއެލްއިން އިތުރުކޮށްފި\nރެއިންބޯ ރޯދަ ސޭލްގެ ނަސީބުވެރިން ހޮވައިފި


MACL ge commtiment eh neiy, Sarukaaruge hushahelhun rangalhu: Auditor General | Mihaaru\nއެމްއޭސީއެލްގެ ކޮމިޓްމެންޓެއް ނެތް، ސަރުކާރުގެ ހުށަހެޅުން ރަނގަޅު: އޮޑިޓާ ޖެނެރަލް\n12 ފެބުރުއަރީ 2020 - 18:48 17 comments\nމާލިޔައްތު ކޮމިޓީގެ މިއަދުގެ ބައްދަލުވުމުގައި ހަސަން އެހެން ވިދާޅުވީ، އާ ސީޕްލޭން ޓާމިނަލުން ޓީއެމްއޭ އަށް، މިހާރު ވެސް ބިން ދޫކޮށްފައިވާ އަގުގައި، ކުރިއަށް އޮތް ދެ އަހަރަށް ބޮޑު ޖާގައެއް ދޭން ސަރުކާރުން ނިންމިޔަސް، އެއީ ހިތްހަމަޖެހޭ ވަރުގެ ސަރަހައްދެއް ނޫން ކަމަށް އެ ކޮމިޓީގައި ޓީއެމްއޭގެ އިސް ވެރިން އިއްޔެ ވިދާޅުވެފައި ވަނިކޮށެވެ. އެ ކުންފުނީގެ ސީއީއޯ އޭޔޫއެމް ފައުޒީ ވިދާޅުވީ ޓީއެމްއޭއާ އެކު އެމްއޭސީއެލުން ކުރި މަޝްވަރާތަކުގައި އެއްބަސްވެފައި އޮތީ، އާ ޓާމިނަލުން 19،000 އަކަމީޓަރުގެ ޖާގަ ދޭން ކަމަށެވެ. އެކަމަކު، ސަރުކާރުން ނިންމާފައި އޮތީ ގާތްގަނޑަކަށް 5،000 އަކަމީޓަރުގެ ޖާގަ ދިނުމަށެވެ. އެއީ ތިރީ ބަޔާ އެކު ހަތަރު ބުރިއަށް ހަދާފައި ހުރި އިމާރާތުގެ އެއް ބުރި އެއްކޮށެވެ.\nމި މައްސަލައިގައި އޮޑިޓަ ޖެނެރަލް ހަސަން މާލިއްޔަތު ކޮމިޓީ އަށް ހާޒިރުކުރުމުން ވިދާޅުވީ، ސީޕްލޭން ޓާމިނަލްގެ ބައެއް، ޓީއެމްއޭ އަށް ދެ އަހަރު ދުވަހަށް ކުއްޔަކަށް ދިނުމަށް ސަރުކާރުން ނިންމި ނިންމުން ރަނގަޅު ކަމަށެވެ.\nހަސަން ވިދާޅުވި ގޮތުގައި، ސީޕްލޭން ޓާމިނަލްގެ ބައެއް ދެ އަހަރު ދުވަހަށް ޓީއެމްއޭ އަށް ދިނުމަކީ ސަރުކާރަށް ވެސް ވަރަށް އުނދަގޫ ނިންމުމެކެވެ. އަދި ވިދާޅުވީ މިހާރު ބޭނުންކުރާ ސީޕްލޭން ޓާމިނަލް ރޫޅައި ނުލެވި ލަސްވާތީ، އެއާޕޯޓް ތަރައްގީ ކުރުމުގެ މަޝްރޫއު ލަސްވާ ކަމަށާއި އެކަން ލަސްވުމުގެ ސަބަބުން އެމްއޭސީއެލް އަށް ވެސް ބޮޑު ގެއްލުމެއް ވަމުންދާ ކަމަށެވެ.\n"އެހެންވީމާ ވަރަށް އަވަސް ނިންމުމެއް ނިންމަން އެބަ ޖެހޭ. އަނެއްކާ ވަރަށް މުހިއްމު ސްޓޭކްހޯލްޑާއެއް ހަގީގަތުގައި ޓީއެމްއޭ އަކީ. އެހެންވީމާ ޓީއެމްއޭ އަށް ވެސް އެކަހަލަ ގޮތަކަށް މަޝްވަރާ ކުރެވިފައި އޮތީތީވެ، ޓީއެމްއޭ އަށް ވެސް ވަކި އަދަދަކަށް ސްޕޭސް އެލޮކޭޓް ކުރުން ރަނގަޅު ކަމަށް އަޅުގަނޑު ވެސް ދެކެނީ،" އޭނާ ވިދާޅުވި އެވެ.\n"ޓީއެމްއޭގެ އަމިއްލަ މައްސަލައެއް ކަށްނޭނގޭ ޓީއެމްއޭގައި ނެތް އެެއްޗެއް ރިސޯޓުތަކަށް ވިއްކުމަކީ. އެއީ ހަގީގަަތުގައި އެގްރިމެންޓެއް އޮންނަން ޖެހޭނެ، ބައިންޑިން ކޮންޓްރެކްޓެއް އޮންނަން ޖެހޭނެ ކުންފުންޏަކާ އެކީ ހެދިފައި. އެހެން ނެތީސް ޓީއެމްއޭ އިން ވިއްކި ވިއްކުމުގެ ޒިންމާ އެމްއޭސީއެލް އަކުން ނޫނީ ދައުލަތަކުން ނަގަން ޖެހޭނެ ކަމަކަށް އަޅުގަނޑު ގަބޫލެއް ނުކުރަން،" އޮޑިޓާ ޖެނެރަލް\nކޮމިޓީގައި ޓީއެމްއޭގެ ސީއީއޯ ފައުޒީ އިއްޔެ ވިދާޅުވެފައިވާ ގޮތުން، އާ ޓާމިނަލުން އަކަމީޓަރެއް 10.35 ޑޮލަރުގެ ރޭޓުން 19،000 އަކަމީޓަރު، 15 އަހަރު ދުވަހުގެ މުއްދަތަށް އެ އެއާލައިނަށް ކުއްޔަށް ދޭނެކަމުގެ ޔަގީންކަން އެމްއޭސީއެލް އިން ކުރިން އޮތީ ދީފަ އެވެ. އެގޮތަށް ބަޔާންކޮށް އެއްބަސްވުމެއްގެ ދެލިކޮޕީއެއް ތައްްޔާރުކޮށް ޓީއެމްއޭގެ ހިޔާލު ހޯދަން ވެސް އެމްްއޭސީއެލް އިން ފޮނުވި ކަމަށް އޭނާ ވިދާޅުވި އެވެ.\nނަމަވެސް ޓީއެމްއޭއާ އެކު، އެމްއޭސީއެލް އިން ދިގު މުއްދަތުގެ އެއްބަސްވުމެއް ހަދައިފައެއް ނެތެވެ.\nހަސަން ވިދާޅުވި ގޮތުގައި، ކުރީގެ ޓާމިނަލް ރޫޅާ ނުލެވޭ ނަމަ މަހަކު ނުވަ މިލިއަން ޑޮލަރަށް ވުރެ ބޮޑު ގެއްލުމެއް ދައުލަތަށް ލިބޭނެ ކަމަށް އެމްއޭސީއެލް އިން ވަނީ އޮޑިޓަ ޖެނެރަލްގެ އޮފީހަށް މައުލޫމާތު ދީފަ އެވެ.\nޓީއެމްއޭއަށް ރައްދު ދެއްވި\nމަޖިލީހުގެ މާލިއްޔަތު ކޮމިޓީގެ އިއްޔެ ބައްދަލުވުމުގައި ޓީއެމްއޭގެ ވެރިން ބައިވެރިވަޑައިގަންނަވަނީ\nމާލިއްޔަތު ކޮމިޓީން އިއްޔެ ބޭއްވި ބައްދަލުވުމަށް ޓީއެމްއޭގެ ވެރިން ވަޑައިގެން ދެެއްކެވި ވާހަކަތަކަށް ވެސް ހަސަން ރައްދު ދެއްވި އެވެ.\nނަމަވެސް ހަސަން ވިދާޅުވީ އެފަދަ ޔަގީންކަމެއް އެމްއޭސީއެލް އިން ދީފައި ނުވާ ކަަމަށެވެ.\n"ޓީއެމްއޭގެ އަމިއްލަ މައްސަލައެއް ކަށްނޭނގޭ ޓީއެމްއޭގައި ނެތް އެެއްޗެއް ރިސޯޓުތަކަށް ވިއްކުމަކީ. އެއީ ހަގީގަަތުގައި އެގްރިމެންޓެއް އޮންނަން ޖެހޭނެ، ބައިންޑިން ކޮންޓްރެކްޓެއް އޮންނަން ޖެހޭނެ ކުންފުންޏަކާ އެކީ ހެދިފައި. އެހެން ނެތީސް ޓީއެމްއޭ އިން ވިއްކި ވިއްކުމުގެ ޒިންމާ އެމްއޭސީއެލް އަކުން ނޫނީ ދައުލަތަކުން ނަގަން ޖެހޭނެ ކަމަކަށް އަޅުގަނޑު ގަބޫލެއް ނުކުރަން،" އޮޑިޓާ ޖެނެރަލް ވިދާޅުވި އެވެ.\nއޭނާ ވިދާޅުވީ، އާ ޓާމިނަލް ޓީއެމްއޭ އަށް ދޭން އެމްއޭސީއެލް އިން ނިންމާފައި ނުވާ ކަމަށާއި ކުރިއަަށް ގެންގޮސްފައި ވަނީ ހަމައެކަނި މަޝްވަރާތަކެއް ކަމަށެވެ.\nއޮޑިޓާ ޖެނެރަލް އެގޮތަށް ވިދާޅުވުމުން، ކޮމިޓީގެ މުގައްރިރު އަދި ކިނބިދޫ ދާއިރާގެ އެމްޑީޕީގެ މެމްބަރު މުހައްމަދު ނާޝިޒު ސުވާލު ކުރެއްވީ ގާނޫނީ ގޮތުން، ކޮމިޓްމެންޓެއް ކަމަށް ބެލެވޭ ފަދަ އެއްވެސް މުއާމަލާތެއް ނެތްކަަމުގެ ޔަގީންކަން ދެއްވިދާނެތޯ އެވެ. އޭގެ ޖަވާބުގައި ހަސަން ވިދާޅުވީ އޭނާގެ ރައުޔު ބިނާކުރެއްވީ އެމްއޭސީއެލުން ދިން މައުލޫމާތަށް ކަމަށާއި ދެ ކުންފުނީގެ ދެމެދުގައި ހުށަހެޅުންތަކެއް ބަދަލު ކޮށްފައިވާ ކަމަށެވެ.\n"އެމްއޭސީއެލުން ދީފައި ހުރި މައުލޫމާތުގެ އަލީގައި އިނގޭތޯ، އޮފާއެއް އޮތް. ކައުންޓާ އޮފާއެއް އޮތް. އަނެއްކާވެސް ހަމަ ކައުންޓާ އޮފާ މިކުރަނީ އިނގޭތޯ،" ހަސަން ވިދާޅުވި އެވެ.\nއޭނާ ވިދާޅުވި ގޮތުގައި، ގާނޫނީ ގޮތުން އެެއީ ޔަގީންކަން ދިނުން ކަން ނުވަތަ ނޫންކަން ކަނޑަައަޅަން ހޯދަން ޖެހޭނީ ގާނޫނީ ލަފައެކެވެ.\nޓީއެމްއޭގެ މައިގަނޑު ހިއްސާ އޮންނަ ބެއިން ކެޕިޓަލްގެ މެނޭޖިން ޑައިރެކްޓަރު ޕަރުވިންދަރު ސިންގް (ކ) ޓީއެމްއޭގެ ސީއީއޯ އޭޔޫއެމް ފައުޒީ (މ) އަދި ޓީއެމްއޭގެ ކޮމްޕެނީ ސެކްރެޓަރީ އަހުމަދު ފަޒީލް ރައްޔިތުންގެ މަޖިލީހުގެ މާލިއްޔަތު ކޮމިޓީގެ އިއްޔެގެ ބައްދަލުވުމުގައި ބައިވެރިވެވަޑައިގަންނަވަނީ.---ފޮޓޯ:ނިޝާން އަލީ/މިހާރު\nޓީއެމްއޭ އިން ބުނީ ވެލާނާ އިންޓަނޭޝަނަލް އެއާޕޯޓްގައި އެ ކުންފުނިން އަމިއްލައަށް ހަދައި، މިހާތަނަށް ހިންގަމުން އަންނަ ޓާމިނަލަށް 18 މިލިއަން ޑޮލަރު (277 މިލިއަން ރުފިޔާ) ހޭދަކުރީ އެމްއޭސީއެލް އިން ދިން ކޮމިޓްމެންޓަށް އިތުބާރު ކޮށްގެން ކަމަށެވެ.\nއިތުރު ލިޔުންތައް ޓީއެމްއޭ ސީޕްލޭން އެމްއޭސީއެލް އޮޑިޓާ ޖެނެރަލް އޮފީސް އޮޑިޓާ ޖެނެރަލް އޮޑިޓް ރިޕޯޓް ހަސަން ޒިޔަތު، އޮޑިޓަ ޖެނެރަލް ވެލާނާ އިންޓަނޭޝަނަލް އެއާޕޯޓް ސީޕްލޭން ޓާމިނަލް ރައްޔިތުންގެ މަޖިލިސް މަޖިލީހުގެ މާލިއްޔަތު ކޮމިޓީ


vnews - Worldcup qualifying Europe ge Playoff guru nagaifi\nވޯލްޑްކަޕް ކޮލިފައިންގެ ޔޫރަޕު ބައްރުގެ ޕްލޭއޮފް ބުރުގެ ގުރުނަގައިފި\n18 އޮކްޓޯބަރ 2017\nއަންނަ އަހަރު ރަޝިއާގައި ބާއްވާ ފީފާ ވޯލްޑް ކަޕް ފުޓުބޯޅަ މުބާރާތުގެ ޖާގައެއް ކަށަވަރު ކުރުމަށް ޔޫރަޕު ބައްރުން ކުޅޭ ޕްލޭއޮފް ބުރުގެ ގުރު ނަގައިފި އެވެ.\nފީފާ ވޯލްޑް ކަޕް ކޮލިފައިން ޕްލޭއޯފްގެ ގުރު ނަގާފައިވާއިރު ދުނިޔޭގެ ޗެމްޕިއަންކަން ހަތަރު ފަހަރު ހޯދާފައިވާ އިޓަލީ ވާދަކުރަން ޖެހެނީ ސްވިޑެންއާ އެވެ. ޑެންމާކުން ރިޕަބްލިކް އޮފް އަޔަލޭންޑާއި ދެކޮޅަށް ނުކުންނައިރު ކްރޮއޭޝިއާއިން ނުކުންނާނީ 2004 ވަނަ އަހަރު ޔޫރަޕުގެ ޗެމްޕިއަންކަން ހޯދި ގްރީސްއާ ދެކޮޅަށެވެ. ޔޫރަޕުގެ ވޯލްޑް ކަޕް ކޮލިފައިންގެ އެންމެ ފަހު ޖާގަ ކަށަވަރު ކުރުމަށް ނޮދާން އަޔަލޭންޑުން ނުކުންނާނީ ސުވިޒަލޭންޑާއި ދެކޮޅަށެވެ.\nގްރޫޕުގެ ދެވަނަ ކަށަވަރުކުރި ނަމަވެސް ސްލޮވާކިއާއަށް ޕްލޭއޮފްގެ ޖާގައެއް ގެއްލުނީ އެ ޓީމުން ގްރޫޕް ސްޓޭޖުގައި ނެރުނު ނަތީޖާތައް ދަށްވުމުގެ ސަބަބުންނެވެ. މި ޓީމުތައް ވާދަކުރާ މެޗުތަކުގެ ފުރަތަމަ ލެގު ނޮވެމްބަރު މަހުގެ9ވަނަ ދުވަހު ކުޅެން ނިންމާފައިވާއިރު ދެވަނަ ލެގު ކުޅުމަށް ހަމަޖެހިފައިވަނީ ނޮވެމްބަރު މަހުގެ 12 ވަނަ ދުވަހު އެވެ.\nޔޫރަޕުގެ ވޯލްޑްކަޕް ކޮލިފައިންގައި ނުވަ ގްރޫޕެއްގައި 54 ޓީމަކުން ވާދަކުރިއިރު އެ ގްރޫޕުތަކުގެ އެއްވަނައަށް ދިޔަ ޓީމުތަކަށް ވޯލްޑް ކަޕްގެ އޮޓަމެޓިކް ޖާގައެއް ލިބުނެވެ. އެގޮތުން ޔޫރަޕުގެ ޗެމްޕިއަނުން ކަމަށްވާ ޕޯޗުގަލް އާއި ދުނިޔޭގެ ޗެމްޕިއަނުން ކަމަށްވާ ޖަރުމަނާއި، ފްރާންސް، ސާބިއާ، ޕޮލެންޑް، އިންގްލޭންޑް، ސްޕެއިން، ބެލްޖިއަމް އަދި އައިސްލޭންޑް ވަނީ ވޯލްޑް ކަޕްގެ ޖާގައެއް ކަށަވަރު ކޮށްފަ އެވެ.\nޔޫރަޕުގެ ކޮލިފައިން ރައުންޑްތަކުގައި ގްރޫޕުތަކުގެ ދެވަނަ ހޯދި ޓީމުތަކުގެ ތެރެއިން އެންމެ ރަނގަޅު ނަތީޖާ ހޯދި އަށް ޓީމަށް ވޯލްޑް ކަޕްގެ ޖާގައެއް ލިބެން އޮތީ ޕްލޭއޯފް މެޗުތައް ކުޅެގެންނެވެ. އެގޮތުން ހޯމް އެންޑް އަވޭގެ އުސޫލުން ކޮންމެ ޓީމެއް ވެސް އަމިއްލަ ގައުމުގައި އަދި ރަށުން ބޭރުގައި މެޗެއް ކުޅެން ޖެހޭއިރު ވޯލްޑް ކަޕްގެ ޖާގަ ލިބޭނީ އެގްރިގޭޓުން ކުރި ލިބޭ ޓީމުތަކަށެވެ.\nވޯލްޑް ކަޕްގައި ވާދަކުރާ 32 ޓީމުގެ ތެރެއިން 23 ޓީމު މިހާތަނަށް ވަނީ ކަށަވަރުވެފަ އެވެ.\nދަރަނި ފޫބެއްދުމަށް ހަރުދަނާ ފިޔަވަޅުތަކެއް އަޅަންޖެހޭ: އިންޑިއާގެ މާލީ ވަޒީރު\nލޭބަ ޕާޓީ އުފެއްދުމަށް މިހަފްތާގައި ހުއްދަ ދޭނެ: އީސީ\nކެންޑިޑޭޓުންގެ އެކައުންޓްގެ ސައްހަކަން ކަނޑައެޅުމަކީ ކޮމިޝަނުން ކުރާ ކަމެއް ނޫން: ޝަރީފް\nކުޑަކުއްޖެއްގެ ބޮލަށް ސިމެންތި ބަސްތާއެއް ވެއްޓި ޒަހަމްވެއްޖެ\nރައީސް އިބްރާހިމް މުހައްމަދު ސޯލިހް އިންޑިއާއަށް ފުރާވަޑައިގެންފި\nނޭހާ އާއި ހިމާންޝް ކޯލީ ރުޅިވިކަން ޔަގީންވެއްޖެ


Kahkaafai huri bihun kaanaa vihavumuge mahsalathakeh\nކައްކާފައި ހުރި ބިހުން ކާނާ ވިހަވުމުގެ މައްސަލަތަކެއް\nފެނުކައްކާފައި ހުންނަ ބިސް ގިނަ އިރުވަންދެން އައިސްއަލަމާރީގައި ބަހައްޓާފައި ހުރުމުން ވެސް ބިހުގައި ބެކްޓީރިއާ އަށަގަންނަން ދިމާވެ އެވެ.\nމާބަނޑު މީހުންނާއި އުމުރުން 65 އަހަރަށް ވުރެ މަތީގެ މީހުންގެ ތެރެއިން ދިފާއީ ބާރު ދެރަ މީހުން ކައްކާފައި ހުންނަ ބިހަށް ސަމާލުވާން ޖެހެ އެވެ. ޚާއްސަކޮށް ބޭރު ގައުމުތަކުގެ ބައެއް ސުޕަމާކެޓްތަކުން ވިއްކާ ފެނުކައްކާފައި ހުންނަ ބިސް ގަންނަ މީހުންނެވެ.\nއެމެރިކާގައި ދާދިފަހުން ވަނީ ޖޯޖިއާ ކުންފުންޏަކުން އުފެއްދި މިފަދަ ބިސްތަކެއް ކޭ ބަޔަކަށް ކާނާ ވިހަވުމުގެ މައްސަލަތަކެއް ދިމާވެފަ އެވެ. މިގޮތަށް ދިމާވަނީ ހަމައެކަނި ފެނުކައްކާފައި ހުންނަ ބިސް ކައިގެންނެއް ނޫނެވެ. މިފަދަ ބިހުން ތައްޔާރުކޮށްފައިވާ ސެލެޑް ކައިގެން ވެސް މި މައްސަލަ ދިމާވެ އެވެ.\nފެނު ކެއްކި ބިސް ކައިގެން އެމެރިކާގެ ފަސް ސްޓޭޓަކުން ހަތް މީހަކަށް ކާނާ ވިހަވުމުގެ މައްސަލަ ދިމާވެފައިވާއިރު އެކަކު މަރުވެފައިވާ ކަމަށް ވެސް އެ ގައުމުގެ އޮފިޝަލުން ވަނީ ބުނެފަ އެވެ.\nފެނުކައްކާފައި ހުންނަ ބިސް ގިނަ އިރުވަންދެން އައިސްއަލަމާރީގައި ބަހައްޓާފައި ހުރުމުން ވެސް ބިހުގައި ބެކްޓީރިއާ އަށަގަންނަން ދިމާވެ އެވެ. ބައެއް ރެސްޓޯރަންޓް ތަކުގައިވެސް ބިސް ކައްކާފައި ވަރަށް ގިނަ ދުވަސް ވަންދެން އައިސްއަލަމާރީގައި ބެހެއްޓުމަށްފަހު ތަފާތު ކާނާގައި މި ތަކެތި ބޭނުންކުރާ ކަމަށާއި މިއީ ކާނާ ވިހަވުމަށް މެދުވެރިވެދާނެ ސަބަބެއް ކަމަށް ސިއްހީ މާހިރުން ވިދާޅުވެ އެވެ.\nފެނުކައްކާފައި ބިސް މާ ގިނަ ދުވަހު ބެހެއްޓުމުން އޭގައި ލިސްޓީރިއާ ކިޔާ ޖަރާސީމެއް އުފެދެ އެވެ. މިއީ މާބަނޑު މީހުންނާއި ކެންސަރު ބައްޔަށް ބޭސްކޮށްފައިވާ މީހުންނަށް މީގެ ނުރައްކާ 10 ގުނަ އަށް އިތުރަށް ކުރާ ޖަރާސީމެކެވެ. އަދި ޑައެލިސިސް ހަދާ މީހުންނާއި އުމުރުން ދުވަސްވީ މީހުންނަށް މިފަދަ ބިސް ކެއުމުން ވެސް ވަރަށް ނުރައްކާ ވެއެވެ.


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ މާބައިދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ މާބައިދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n11 މާރިޗު 1982، ރިފަރެންސް: MAG/1982/22\nاللّـه سبحـانـه وتعـالىގެ ޙަޟްރަތަށް ޙަމްދާއި ޝުކުރުކުރަން. އަދި އެކަލާނގެ ފޮނުއްވި މާތް ނަބިއްޔާއަށް ޞަލަވާތާއި ސަލާމް ލެއްވުން އެދި ދުޢާކުރަން. އެއަށްފަހު، މާބައިދޫގެ ރައްޔިތުންނަށް އިޚުލާސްތެރިކަމާއެކު ހެޔޮއެދުންތައް ފާޅުކޮށް މަރުޙަބާ ކިޔުމަކީ، މިރޭގެ މި އުފާވެރި ޖަލްސާގައި އަޅުގަނޑަށް ލިބޭ ވަރަށް ޚާއްޞަ އުފަލެއް.\nއާދެ، ހައްދުންމައްޗަށް އަޅުގަނޑު ޒިޔާރަތްކުރަން ގަސްދުކޮށްގެން އުޅޭތާ ވަރަށްގިނަ ދުވަސް ވެއްޖެ. ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނޭ ފަދައިން، ރާއްޖެތެރޭގައި މީހުން ދިރިއުޅޭ ހުރިހާ ރަށްރަށަށް ޒިޔާރަތް ކުރުމުގެ މަޤްޞަދުގައި އަޅުގަނޑު ރާއްޖެތެރެއަށް ދަތުރުކުރަންފެށީ، އަޅުގަނޑު ރައީސްކަމާ ހަވާލުވިތާ ވަރަށްކުޑަ ދުވަސްކޮޅެއްގެ ތެރޭގައި. އާދެ، 1979 ވަނަ އަހަރުގެ ފެބްރުއަރީ މަހުގެ ފަހުކޮޅުގައި. މިދިޔަ ތިން އަހަރުދުވަހުގެ ތެރޭގައި އަޅުގަނޑު މިދަނީ، ރާއްޖެތެރެއަށް ދަތުރުކުރަމުން. އެހެންނަމަވެސް، ރާއްޖޭގައި ވަރަށްގިނަ، މީހުން އުޅޭ ރަށްރަށް އެކުލެވިގެންވުމާއި، ރާއްޖޭގައި ދަތުރުފަތުރުކޮށް އުޅުމުގެ ދަތިކަމާއި އަދި އަޅުގަނޑު މިހާރުހުރި މަޤާމުގައި ހުންނަ މީހަކު ކުރަންޖެހޭ މަސައްކަތްތަކުގެ ގިނަކަމާ، މިހުރިހާ ކަންކަން މިގޮތަށް ހުރުމާއެކު، މީގެކުރިން ހައްދުންމައްޗަށް އައުމުގެ ފުރުޞަތު އަޅުގަނޑަށް ލިބިފައި ނުވަނީ.\nއާދެ، އަޅުގަނޑު ގަސްދުކުރަނީ މިހާރު މި ފަށައިގެން އުޅޭ ދަތުރު ހައްދުންމައްޗަށާއި ކޮޅުމަޑުލަށް، އަޅުގަނޑު މިކުރާ ދަތުރު ނިންމުމަށްފަހު، ދެންވެސް ފުރުޞަތު ލިބުނު އެންމެ އަވަހަކަށް، މިހާރު އަޅުގަނޑަށް ރާއްޖޭގެ އަތޮޅުތަކުގެ ތެރެއިން ނުދެވިހުރި އަތޮޅުތަކަށްދާން. މާތް ﷲ ގެ ވާގިފުޅާއެކު މިއަހަރު ނިމުމުގެކުރިން، ރާއްޖޭގައި މީހުން ދިރިއުޅޭ ހުރިހާ ރަށަކަށް ދިޔުމުގެ އުފާ އަޅުގަނޑަށް ލިބޭތޯ ވަރަށް ބޮޑަށް މަސައްކަތްކުރާނަން. ރާއްޖެތެރެއަށް ދަތުރުކުރުމަކީ، ރައީސްކަމުގެ މަޤާމުގައި ހުންނަ މީހަކަށް ވަރަށް ބޭނުންތެރިކަމެއް. އާދެ، އެއީ، އެމީހެއްގެ ކޮނޑުގައި އެޅިފައި އެވާ މަސްއޫލިއްޔަތުގެ ބުރަކަން އަދި އެ މަސްއޫލިއްޔަތުގައި ހިމެނޭ ވާޖިބުތަކުގެ ގިނަކަން އެމީހަކަށް އިހުސާސް ކުރެވޭނީ، މިފަދަ ދަތުރުތައް ކޮށްގެން ކަމަށްވާތީ. ހަމައެފަދައިން، ރައީސްކަމުގެ މަޤާމުގައި ހުންނަ މީހާގެ މަސްއޫލިއްޔަތަކަށްވާންވާނީ، ހަމަ އެކަނި މާލެއަށް ބޭނުންވާ ކަންތައްތައް ކޮށްދިނުމެއް ނޫން. މާލެއާއި، ރާއްޖެތެރެއަށް ބޭނުންވެފައިވާ ހުރިހާ ކަމެއްވެސް ވެވެންއޮތްވަރަކުން ކޮށްދިނުން. މާލެއާއި ރާއްޖެތެރެއާ ވަރަށްބޮޑަށް ތަފާތު. އެއީ، އެކަމާ ދޭތެރޭގައި މާގިނަ ވާހަކަތަކެއް ދައްކަންޖެހޭނެ ކަމެއްނޫން. ތިޔައިގެ ތެރެއިންވެސް މާލެ ވަޑައިގަންނަވާ ބޭފުޅުންނަށް އެނގިވަޑައިގަންނަވާނެ، ހުރިހާ ކަމެއްވެސް މާލޭގައި ހުންނަގޮތާއި، އަދި ރާއްޖެތެރޭގައި ހުންނަގޮތާ، އެ ދެމެދުގައިވާ ތަފާތުގެ ބޮޑުކަން. އާދެ، އެހެންވާންވީ ބައެއް ސަބަބުވެސް އެބަހުރި. އެއީ، މާލެ އެއީ ދިވެހިރާއްޖޭގެ ވެރިކަންކުރާ ރަށަށްވާކަން. ކޮންމެ ޤައުމެއްގައިވެސް ވެރިކަންކުރާ ރަށަށް ޚާއްޞަ ސަމާލުކަމެއް ދޭންޖެހޭނެ. ބޭރު ޤައުމުތަކުގެ ޢިއްޒަތްތެރިން އެންމެ ފުރަތަމަ ޒިޔާރަތް ކުރައްވާ ތަނަކަށް އޮންނާނީވެސް ވެރިކަންކުރާ ރަށް. ހަމައެފަދައިން، ސަރުކާރުގެ އޮފީސްތަކާއި، ވިޔަފާރީގެ ބޮޑެތި މަރުކަޒުތަކާއި، އަދި އެނޫންވެސް މުހިންމު ކަންތައްތައް ހަމަޖެހިފައިވާ ކޮންމެ ޤައުމެއްގައިވެސް އޮންނަނީ، އެ ޤައުމެއްގެ ވެރިރަށުގައި އޭގެ އެންމެބޮޑުބައި ހިނގާގޮތަށް.\nއާދެ، އެކަން އެހެން އޮތުމާއެކު، އަޅުގަނޑުމެންގެ ރާއްޖޭގައިވެސް މާލޭގައި އެކަންތައްތައް އެހެން ހުރުމަކީ، އެކަށީގެންވާ ކަމެއް. އެއީ، އެދެވިގެންވާ ކަމެއްވެސްމެ. އެހެންނަމަވެސް، ރާއްޖެތެރެއަށް އެއްގޮތަކަށްވެސް ބަލައިނުލައި، ރާއްޖެތެރޭގެ ރައްޔިތުން ދިރިއުޅެމުންދާގޮތާ ދޭތެރޭގައި ޚިޔާލުނުކޮށް، އެމީހުންނަށް ކުރިމަތިވާ މައްސަލަތަކާ ދޭތެރޭގައި ޙައްލެއް ހޯދައިދެވޭތޯ ނުބަލައި، އެހެން، ވެރިކަންކުރާ ބަޔަކުތިބުމަކީ، އެއްގޮތަކަށްވެސް އެކަށީގެންވާ ކަމެއްނޫން.\nއާދެ، އަޅުގަނޑު ފަށައިގެން މިއުޅޭ މަސައްކަތަކީ، ރާއްޖެތެރޭގެ ކަންތައްތައްވެސް ރަނގަޅު ކުރެވޭތޯ ބެލުން. ތިޔަބޭފުޅުން އައްސަވާނެ، ރާއްޖެތެރެ ތަރައްޤީކޮށް އިޞްލާޙު ކުރުމަށްޓަކައި ސަރުކާރުގެ ފަރާތުން ވަރަށްބޮޑު މަޝްރޫޢެއް ރާވައިގެން ހިންގަމުންގެންދާ ވާހަކަ. އެ މަޝްރޫޢުގެ ދަށުން ރާއްޖެތެރޭގެ ވަރަށްގިނަ ކަންތައްތައް މިހާރުދަނީ އިޞްލާޙުވަމުން. ވަރަށްގިނަ ރަށްރަށުގައި އަލަށް މިސްކިތްތައް ޢިމާރާތް ކުރެވެމުން އެބަދޭ. ބައެއް ތަންތާނގައި ހުރި މިސްކިތްތައް މަރާމާތު ކުރެވެމުންދޭ. ބައެއް ރަށްރަށުގައި ފަޅުކޮނުން، ނެރުގޮއްވުން، މިހެންގޮސް އެތަންތާނގެ ރައްޔިތުންނަށް ދަތިވެފައިވާ ކަންތައްތައް ސަރުކާރުގެ ފަރާތުން ހަމަޖައްސައިދެމުން ގެންދިޔުމަކީ، މިދެންނެވި މަޝްރޫޢުގެ ތެރޭގައި ހިމެނޭ ވަރަށްބޮޑު ބައެއް. އޭގެއިތުރުން، އަތޮޅު އޮފީސްތަކަށާއި ރަށްރަށުގެ ރަށުއޮފީސްތަކަށް ބޭނުންވާ މުވައްޒަފުން ލެއްވުމާއި، އެމީހުންނަށް މުސާރަ ދިނުމާއި، އެތަންތަން އެކަށީގެންވާ ފެންވަރަކަށް ހިނގަމުންދާނެ އިންތިޒާމު ހަމަޖެއްސުމާއި، ކޮންމެ ރަށެއްގައި ރަށުކޯޓެއް އުފެއްދުމާ، މިބާވަތުގެ ކިތަންމެ ކަމެއްވެސް މިދެންނެވި މަޝްރޫޢުގައި ހިމެނިފައިވޭ. ހަމައެފަދައިން، ތަޢުލީމު އެއީ މިދެންނެވި މަޝްރޫޢުގައި އެންމެބޮޑު އަހަންމިއްޔަތެއް ދެވިފައިވާ ކަންތައް. މިހާރު ރާއްޖޭގެ ކޮންމެ އަތޮޅެއްގައިވެސް ސަރުކާރުގެ ހަރަދުގައި ހިނގަމުންދާ މަދަރުސާއެއް އެބަހުރި. އެ މަދަރުސާގެ ހުރިހާ ހަރަދެއް ބަލަހައްޓަނީ ސަރުކާރުން. މިދެންނެވި އަތޮޅު މަދަރުސާގެ އިތުރަށް، ރާއްޖޭގެ ވަރަށްގިނަ އަތޮޅުތަކުގައި މިހާރު [އަތޮޅު ތަޢުލީމީ މަރުކަޒު] އެ ނަމުގައި މަދަރުސާތަކެއް ހިނގަމުން އެބަދޭ. އެ ޕުރޮގުރާމަކީ ރާއްޖޭގެ ކޮންމެ އަތޮޅެއްގައިވެސް އަތޮޅު ތަޢުލީމީ މަރުކަޒެއް އުފެއްދުމުގެ މަޤްޞަދުގައި ހަމަޖެހިފައިވާ ޕުރޮގުރާމެއް. އެއް އަތޮޅަކަށްފަހު އަނެއް އަތޮޅެއްގައި އެ މަސައްކަތް ކުރެވެމުންދަނީ. އަދި މިދެންނެވުނީކީވެސް މާރަނގަޅަކަށް ނޫން. ކިތަންމެ އަތޮޅެއްގައި އެއްފަހަރާ އެ މަސައްކަތް ކުރެވެމުން އެބަދޭ. އެއް އަތޮޅަކަށްފަހު އަނެއް އަތޮޅެއްގައި އެ ތަޢުލީމީ މަރުކަޒުތައް ހުޅުވެމުން އެބަދޭ. އޭގެއިތުރުން ބައެއް އެކުވެރި ޤައުމުތަކުގެ އެހީގައިވެސް އިތުރު މަދަރުސާތައް ރާއްޖެތެރޭގައި ދަނީ ހުޅުވެމުން.\nއާދެ، އޭގެ ބޭނުމަކީ، ރާއްޖެތެރޭގައި ދިރިއުޅޭ ކިޔަވާޢުމުރުގެ ކުދިންނަށް ތަޢުލީމު ހާސިލު ކުރުމުގެ ފުރުޞަތު ސަރުކާރުން ފަހިކޮށްދިނުން. އެ ފުރުޞަތު އެމީހުންނަށް ހޯދައިދިނުން. މީގެކުރިން ވެފައިވާގޮތަކީ، ސަރުކާރުގެ މަދަރުސާތައް ހުންނަނީ ހަމައެކަނި މާލޭގައި. އެ މަދަރުސާތަކުން ތަޢުލީމު ހާސިލު ކުރުމުގެ ނަޞީބު ލިބެނީ ހަމައެކަނި މާލޭގެ ދަރިންނަށް. މާލޭގެ ރައްޔިތުންގެ ދަރިންނަށް ނުވަތަ ރާއްޖެތެރޭގެ މީހުންގެ ތެރެއިންވެސް މާލޭގައި ދިރިއުޅެވޭވަރުގެ ތަނަވަސްކަންހުރި މީސްމީހުންގެ ދަރިންނަށް. އެއީ އެކަން އޮންނަންވީ ގޮތެއްނޫން.\nދައުލަތުގެ ޚިދުމަތްތައް ރާއްޖެތެރެއަށްވެސް އެކަށީގެންވާ ފެންވަރަކަށް ލިބެންވާނެ. އާދެ، އަޅުގަނޑުވެސް އެއްބަސް، އަޅުގަނޑުމެންގެ ރާއްޖޭގައި ކަންތައްތައް ހުރިގޮތުން އެއްފަހަރާ ރާއްޖެތެރޭގެ ހުރިހާ ކަންކޮޅުތަކަށް ދައުލަތުގެ ޚިދުމަތްތައް އެއްފެންވަރަކަށް ފަތުރައެއްނުލެވޭނެ. އެހެންނަމަވެސް، އެ މަޤްޞަދުގައި މަސައްކަތް ކުރުން އެއީ އަޅުގަނޑު ދެކޭގޮތުގައި ދައުލަތުގެ ވާޖިބެއް. އެހެންވީމާ، މިހާރު ސަރުކާރުގެ ފަރާތުން މިދެންނެވި މަދަރުސާތައް ހިންގަމުން ގެންދަނީ. އަދި އިތުރު މަދަރުސާތައްވެސް އަތޮޅުތަކުގައި ބިނާކުރަމުން، ހުޅުވަމުން، އިތުރު ކުދިންނަށް ތަޢުލީމު ހާސިލު ކުރެވޭނެ ފުރުޞަތުތައް ހޯދައިދެމުން މިގެންދަނީ. ހަމައެފަދައިން ތަޢުލީމަކީ، ހަމައެކަނި ވަކި ޢުމުރެއްގެ ބަޔަކު ހާސިލުކުރަންޖެހޭނެ އެއްޗަކަށް ނުވާތީ، އަސާސީ ތަޢުލީމުގެ މަޝްރޫޢެއްވެސް މިހާރު ސަރުކާރުން ރާވައިގެން ހިންގަމުން އެބަގެންދޭ. އޭގެ ބޭނުމަކީ މީގެކުރިން ކިޔެވުމުގެ ފުރުޞަތު ލިބިފައިނުވާ މީހުންނަށް، ކޮންމެ ދިވެއްސަކަށްވެސް އެކަށީގެންވާ ފެންވަރަކަށް ކަންތައްތައް ދަސްކޮށްދިނުން.\nއާދެ، އެންމެ ފުރަތަމަ ލިޔަންކިޔަން ދަސްކޮށްދިނުން. ލިޔަންކިޔަންދަތުމަކީ ތަޢުލީމުގެ އެންމެ ފުރަތަމަ ފިޔަވަޅު، އެންމެ ފުރަތަމަ ހަރުފަތް. ލިޔަންކިޔަންނުދަނެ، އެއްވެސް މީހަކަށް ތަޢުލީމުގެ މަގުގައި އިތުރު ފިޔަވަޅެއް އެޅޭކަށް ނޯންނާނެ. މީގެ ވިއްސަކަށް އަހަރު ކުރިން، ރާއްޖޭގައި ލިޔަންކިޔަން ނުދަންނަ މީހުން އެއީ ވަރަށްމަދު ބައެއް. އެހެންނަމަވެސް، އޭގެފަހުން މިވޭތުވެދިޔަ އެތަކެއް އަހަރު ދުވަހުގެ ތެރޭގައި، ރާއްޖެތެރޭގެ ތަޢުލީމަށް އެއްވެސްކަހަލަ އަހަންމިއްޔަތެއް ސަރުކާރުން ދީފައި ނުވުމުގެ ސަބަބުން ރާއްޖެތެރޭގައި ލިޔަންކިޔަންނުދަތުން ވަރަށްމަތީ ދަރަޖަޔަކަށް ފެތުރިގެން ހިނގައްޖެ. އެހެންވީމާ، މިހާރު ސަރުކާރުން ރާވައިގެން ކުރިއަށް މިގެންދާ މަޝްރޫޢުގެ އެންމެބޮޑު ބޭނުމަކީ، އެންމެ ފުރަތަމަ ބޭނުމަކީ މުޅި ރާއްޖެއިން ލިޔަންލިޔަން ނުދަތުން ފޮހެލުން. ހަމައެއާއެކު އަޅުގަނޑުމެންގެ ތެރެއިން ކޮންމެ މީހަކަށްވެސް އެނގެން ބޭނުންވާނެ މުހިންމު މަޢުލޫމާތުތަކެއް ދަސްކޮށްދިނުން. އަޅުގަނޑުމެންގެ ދީނާބެހޭ މަޢުލޫމާތުތަކެއް، އަޅުގަނޑުމެންގެ ޞިއްޙަތާބެހޭ މަޢުލޫމާތުތަކެއް، އަޅުގަނޑުމެން ދިރިއުޅޭ ރާއްޖެއާބެހޭ މަޢުލޫމާތުތަކެއް އަދި އަޅުގަނޑުމެން ދިރިއުޅެމުން ގެންދާއިރު ދިމާވާ އެކިއެކި ކަންތައްތަކުގައި ބޭނުންކުރުމަށްޓަކައި ހިސާބާބެހޭ މަޢުލޫމާތުތަކެއް. މި މަޢުލޫމާތުތައް އަޅުގަނޑުމެންނަށް ދަސްވެގެން ނޫނީ އަޅުގަނޑުމެންގެ ތެރެއިން އެއްވެސް މީހަކަށް އެދެވޭގޮތެއްގައި ދިރިއުޅުމުގެ ކަންތައް ކުރިއަށް ގެންދެވޭކަށް ނޯންނާނެ.\nއެހެންވީމާ، މިދެންނެވި މަޝްރޫޢަށް ސަރުކާރުން ވަރަށްބޮޑު އަހަންމިއްޔަތެއްދޭ. އެ މަޝްރޫޢަށް ރާއްޖޭގެ ރައްޔިތުންގެ ފަރާތުންވެސް ވަރަށްބޮޑު ތަރުޙީބެއް ދަނީ ލިބެމުން. އަދި ޚާއްޞަކޮށް، އަންހެނުންގެ ފަރާތުން އަޅުގަނޑުގެ ނަޞޭޙަތަކީ، މި ފުރުޞަތު އެއްގޮތަކަށްވެސް ނަންގަވައި ނުލެއްވުން. އެއީ އެއްވެސް ހަރަދެއް ކުރަންޖެހޭ ކަމެއް ނޫން. ހުރިހާ ހަރަދެއް ކުރަނީ ސަރުކާރުން. މި މުހިންމު ފުރުޞަތުގެ ބޭނުން އަޅުގަނޑުމެން ރަނގަޅުގޮތުގައި ހިފައިފިނަމަ، އޭގެ ފައިދާ އަޅުގަނޑުމެންނަށް ފެންނާނެ.\nއާދެ، މިރަށަކީ، ވަރަށް ނަޞީބުވެރި ރަށެކޭ ދެންނެވިދާނެ. އެއީ މިރަށަކީ މަސްވެރިކަމުގެ ރަށެއް. އަދި އަހަރުގެ ހުރިހާ ދުވަސްތަކެއްގައިވެސް މަސްވެރިކަން، ފުދޭވަރަކަށް ކުރަމުންގެންދާ ރަށެއް. މަސްވެރިކަމުގެ ގޮތުން ރަށުގެ ރައްޔިތުންނަށް ތަނަވަސްކަމެއް ލިބިފައިވާ ރަށެއް. ހަމައެއާއެކު މިއަތޮޅަކީވެސް، އަޅުގަނޑަށް ދެންނެވޭނީ، ރާއްޖޭގައިވާ އަތޮޅުތަކުގެ ތެރެއިން ތަނަވަސް އަތޮޅެކޭ. އެކިގޮތްގޮތުން ވަރަށްގިނަ ނަޞީބުތަކެއް ލިބިފައިވާ އަތޮޅެކޭ. އާދެ، އެއީ މަސްވެރިކަމުގެ ގޮތުންނާއި، އަދި މިއަތޮޅުގެ ބައެއް ރަށްރަށަކީ ވަރަށް ބޮޑެތި ރަށްރަށް ކަމަށްވުމާއެކު، ދަނޑުވެރިކަމާއި އަދި އެނޫންވެސް ރަށުގައި ތިބެގެން ކުރެވޭކަހަލަ މަސައްކަތްތައް ކުރެވޭ ބާވަތުގެ ރަށްތައް ހުރުމުގެ ސަބަބުން. އާދެ، އެހެންވީމާ، އަޅުގަނޑުމެން މިއަތޮޅުގެ ރައްޔިތުން އެކަން ދަންނަންވާނެ. اللّـه سبحـانـه وتعـالى އަޅުގަޑުމެންނަށް ވަރަށް ގިނަގުނަ ނިޢުމަތްތަކެއް ދެއްވައިފައިވާކަން، އަޅުގަނޑުމެން ހަނދާން ނައްތައިލައިގެން ނުވާނެ. އެހެންވީމާ، އެ ނިޢުމަތްތަކަށް ޝުކުރު އަދާކުރުމުގެ ގޮތުންވެސް އަޅުގަނޑުމެންގެ ކަންތައްތައް ތަރައްޤީ ކުރެވޭތޯ ބަލަންވާނެ.\nއާދެ، އަޅުގަނޑަށް ފެންނަގޮތުގައި މިއަތޮޅަށް ލިބިފައިވާ ތަނަވަސްކަން، ތަޢުލީމުގެ ފުރުޞަތު އަތޮޅުގެ ކިޔަވާ ކުދިންނަށް ހޯދައިދިނުމަށް ބޭނުންކުރެވިފައެއް ނެތް. އަދި މިހާރުވެސް އެކަށީގެންވާ ދަރަޖަޔަކަށް ބޭނުން ކުރެވެމުންދެއެކޭ ދެންނެވޭކަށްނެތް. އާދެ، އެއާޚިލާފަށް މިއަތޮޅުގެ ރައްޔިތުން މަސައްކަތް ކުރައްވަންވާނީ، ސަރުކާރުން އެކުރާ މަސައްކަތްތަކުގައި އެއްބާރު ލައްވައި އަދި އޭގެއިތުރުންވެސް މިއަތޮޅުގެ ދަރިންނަށް ތަޢުލީމު ހާސިލު ކުރެވޭނެ މަގުތައް ފަހިކޮށްދެވޭތޯ. ކޮންމެ ރަށެއްގައިވެސް ރަށުގެ މަކްތަބެއް ނުވަތަ މަދަރުސާއެއް ހިނގަމުން ދާންވާނެ. އާދެ، އެއީ ތަނަވަސްކަންހުރި ބަޔަކަށް އެއްގޮތަކަށްވެސް ދަތިކަމަކަށް ނުވާނެ. އަޅުގަނޑުމެން މިއަދު ގަބޫލުކުރަންޖެހޭ، އަޅުގަނޑުމެން އެންމެ ބޮޑަށް ބޭނުންވެފައިވަނީ ތަޢުލީމަށްކަން. އެހެންވީމާ، އަޅުގަނޑުމެންނަށް ލިބޭ އެއްޗަކުން އަޅުގަނޑުމެންގެ ކުދިންނަށް ތަޢުލީމު ހާސިލުކޮށްދިނުމަށްޓަކައި ފައިސާ ހަރަދުކުރުމަކީ، އެއްގޮތަކަށްވެސް އަޅުގަނޑުމެން ފަސްޖެހިގެންވާނެ ކަމެއް ނޫން. އެކަމާ ކުރިމަތިލާންވާނީ އުފަލާއެކު.\nއާދެ، ސަރުކާރުން ވަރަށްގިނަ އެހީތައް ވަމުންގެންދޭ. އަމިއްލަގޮތުން އެކިއެކި މަކްތަބުތަކާއި މަދަރުސާތައް ފަށައިގެން ހިންގަމުންގެންދާ ފަރާތްތަކަށް ވަރަށްގިނަ ޢިނާޔަތްތައް ސަރުކާރުން ދެމުންގެންދޭ. އެހެންވީމާ، މިއަތޮޅުގެ ރައްޔިތުންވެސް އެކަށީގެންވާ ގޮތަކަށް ތަޢުލީމުގެ ކަންތައް ކުރިއަށް ގެންދަވާކަމަށްވަންޏާ، ސަރުކާރުގެ ފަރާތުން އެކަށީގެންވާ އެހީ ލިބެމުންދާނެ. އެކަމަކު ސަރުކާރުގެ އެހީއެއް ލިބެންދެން އަޅުގަނޑުމެން އެއްވެސް ކަމެއް ނުކޮށް، އެ އެހީގެ އިންތިޒާރުގައި ތިބެގެންނުވާނެ. އެހެން ތިއްބަވާކަމަށްވަންޏާ ދުވަހަކުވެސް އަޅުގަނޑުމެންގެ ހާލަތު ރަނގަޅުވަމުންނެއް ނުދާނެ. ރާއްޖެތެރޭގެ ވަރަށްގިނަ ރަށްރަށުގައި، ވަރަށްގިނަ އަތޮޅުތަކުގައި އެބަހުރި، ވަރަށްގިނަ ދުވަސް ވަންދެން މެދުނުކެނޑި ހިނގަމުން ގޮސްފައިވާ މަދަރުސާތައް، މަކްތަބުތައް. ބައެއް ތަންތާނގައި އެބަހުރި 30 އަހަރުވެފައިހުރި ތަންތަން. އަނެއްބައި ތަންތާނގައި އެބަހުރި، 20 އަހަރުވެފައިހުރި ތަންތަން. އަދި ރާއްޖޭގައި 10 އަހަރުވެފައިހުރި ތަންތަން ވަރަށްގިނަ. އެހެންވީމާ، އެތަންތާނގައިވެސް އެތަންތަން އެ ހިންގާ މީހުންނާއި، އެތަންތާނގެ އަހުލުވެރިން ތަޢުލީމު ކުރިއަށް ގެންދިޔުމަށްޓަކައި އެ މަސައްކަތްކުރާ ފަދައިން، އަޅުގަނޑުމެންނަށްވެސް، މިއަތޮޅުގެ ރައްޔިތުންނަށްވެސް އަދި މާބައިދޫގެ ރައްޔިތުންނަށްވެސް އެ މަސައްކަތް ކުރެވެންވާނެ. އެ މަސައްކަތް ކުރައްވަމުން ގެންދަވާކަމަށްވަންޏާ، އެއްވެސް ޝައްކެއްނެތް، ސަރުކާރުގެ ފަރާތުން އެހީތައްވެދޭނެ. އާދެ، ކޮންމެއަކަސް ތަޢުލީމުގެ މުހިންމުކަމާ ދޭތެރޭގައި އަޅުގަނޑު މާގިނަ ވާހަކަތަކެއް ދެން ނުދެއްކި ކަމުގައިވިޔަސް، ތިޔަ ހުރިހާ ބޭފުޅުންނަށްވެސް އޭގެ މުހިންމުކަން އިހުސާސް ކުރެއްވޭނެ. އަދި އެކަމުގައި ކުރިއަށް ވަޑައިގަންނަވާނެކަމާމެދަކު އަޅުގަނޑު ޝައްކެއްނުކުރަން.\nއާދެ، އަޅުގަނޑުމެންގެ އިޤުތިޞާދު ކުރިއަށް ގެންދިޔުމަށްޓަކައިވެސް ސަރުކާރުގެ ފަރާތުން ވަރަށް ބޮޑަށް މަސައްކަތް ކުރަމުން އެބަގެންދޭ. އިޤުތިޞާދުގެ އެންމެ މުހިންމު ބަޔަކީ ދިވެހިރާއްޖޭގެ ނިސްބަތުގައި މަސްވެރިކަން. މިރަށަކީ މަސްވެރި ރަށެއް. އެހެންވީމާ، މަސްވެރިކަމުގެ ފައިދާއާއި، މަސްވެރިކަމުން އަޅުގަނޑުމެންނަށް ލިބޭ އެކިއެކި މަންފާތައް، އަޅުގަނޑު މިތާނގައި ކޮންމެހެން ނުދެންނެވިޔަކަސް، މިތާނގައި މި ތިއްބެވި ހުރިހާ ބޭފުޅުންނަށްވެސް ރަނގަޅަށް އެނގިވަޑައިގަންނަވާނެ. މަސްވެރިކަން ތަރައްޤީކޮށް ކުރިއެރުވުމަށްޓަކައި ސަރުކާރުން ކުރާ މަސައްކަތްތައްވެސް އަޅުގަނޑު ހިތުން ވަރަށްގިނަ މީހުންނަށް އެނގޭނެ. އޭގެތެރެއިން އެއްކަމެއް، މަސްދޯނިފަހަރުގައި އިންޖީނު ބަހައްޓައިދިނުން. މިހާރު އިންޖީނަށް އެދުމުގެ ދޮރު ވަނީ އަނެއްކާ ހުޅުވިފައި. އެހެންވީމާ، މިއަތޮޅުގެ ރައްޔިތުންގެ ތެރެއިންވެސް އިންޖީނަށް ބޭނުންވާ ފަރާތްތަކުން ގަވާއިދުން މިނިސްޓްރީ އޮފް ފިޝަރީޒަށް ސިޓީ ފޮނުއްވުމުން، އެކަމަށް ހަމަޖެހިފައިވާ އުސޫލަކުން އިންޖީނު ލިބޭނެ. ސަރުކާރުން މަސްވެރިކަން ކުރިއަށް ގެންދިޔުމަށްޓަކައި އަދި މަސްވެރިންނަށް އެކިއެކި ފަސޭހަތައް ހޯދައިދިނުމަށްޓަކައި ވަރަށް ބޮޑެތި މަސައްކަތްތަކެއް ކުރަމުންގެންދޭ. އޭގެތެރެއިން އެއްކަމެއް، ރާއްޖެތެރެއިން ތެޔޮ ލިބެން ހުންނާނެ އިންތިޒާމެއް ހަމަޖެއްސުން.\nއާދެ، އެކަމަކީވެސް ވަރަށްބޮޑު މަސައްކަތަކަށްވާތީ އަދި މަސައްކަތް މުޅިން ފުރިހަމައެއް ނުކުރެވޭ. ރާއްޖެތެރޭގެ ރަށްރަށުގައި ތެޔޮ ލިބެން ހުންނާނެ އިންތިޒާމު ސަރުކާރުން ހަމަޖެއްސުމުގެ ގޮތުން ވަނީ ތާނގީތަކެއް ހަދައި، އަދި ރާއްޖެތެރެއަށް ފޮނުވައިފައި. މިރަށުގައިވެސް އޭގެ ބައެއް ތާނގީ އެބަހުރި. ސަރުކާރާއި ރައްޔިތުންނާ ޙިއްޞާވެގެން އުފައްދައިފައިވާ ކުންފުންޏެއް ކަމުގައިވާ، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކަމްޕެނީ (އެމް.ޓީ.ސީ.ސީ)، އެކުންފުނީގެ ފަރާތުން ރާއްޖެތެރެއަށް ތެޔޮ ފޮނުވުމުގެ އިންތިޒާމު ވަނީ ހަމަޖައްސަވައިފައި. މިހާރު ރާއްޖެތެރޭގެ ބައެއް ހިސާބު ހިސާބަށް އެ ކުންފުނީގެ ފަރާތުން ތެޔޮ ގެންދަވަނީ ފޮނުއްވަމުން. އެހެންވީމާ، އެ ތެޔޮވެސް ލިބޭނެ، އިރާދަކުރެއްވިއްޔާ މުސްތަޤްބަލުގައި. އޭރުން އަޅުގަނޑުމެންނަށް ކުރިމަތިވެފައިވާ އެންމެބޮޑު އެއް ދަތި ފިލައިގެންދިޔައީ. އެއީ މިއަތޮޅުގެ މީހުންނަށް ކުރިމަތިވެފައިވާ ދައްޗަކަށް ނުވިނަމަވެސް، ވަރަށްގިނަ އަތޮޅުތަކުގެ މަސްވެރިންނަށް ކުރިމަތިވެފައިވާ ދައްޗެއް. ތެޔޮ ނުލިބުމުގެ ދަތިކަން.\nއާދެ، މިއަތޮޅަކީ، ކުރިންވެސް ދެންނެވި ފަދައިން، މަސްވެރިކަމަށް ރަނގަޅު އަތޮޅަކަށްވެފައި އަދި މަސްވެރިކަން އަބަދުވެސް ރަނގަޅަށް ކުރެވޭ ތަނަކަށްވާތީ، މިއަތޮޅުގައި ބޭރުގެ ބޯޓުފަހަރު އަބަދުވެސް އޮވޭ. މިހާރުވެސް އަޅުގަނޑު ހިތުން މިއަތޮޅުގެ ދެތަނެއްގައި ބޯޓުފަހަރު އެބަހުރި. އެ ބޯޓުފަހަރުން ތެޔޮ ލިބޭ. އެހެންވީމާ، މަސް ވިއްކުމަކަށްވެސް އެއްވެސްކަހަލަ ދައްޗެއް މިއަތޮޅުގެ މަސްވެރިންނަކަށް ކުރިމަތިވެފައެއްނުވޭ. ތެޔޮ ލިބުމުގައިވެސް އެއްވެސް ދައްޗެއް ނެތް. އެއާ ޚިލާފަށް ރާއްޖޭގެ ބައެއް އެހެން އަތޮޅުތަކުގައި އެމައްސަލަ އޮންނަނީ ވަރަށްބޮޑުވެފައި. ކޮންމެއަކަސް މިއަތޮޅުގައިވެސް، މިދެންނެވި ތާނގީތައް ސަރުކާރުގެ ފަރާތުން ވަނީ ބަހައްޓައިފައި. އަދި އެތާނގީތަކަށް ތެޔޮ ފޮނުވަމުން ގެންދާނެ. އެހެންވީމާ، އެއީވެސް މަސްވެރިކަން ކުރާ ބަޔަކަށް ލިބޭ އިތުރު ފަސޭހައަކަށްވާނެކަން ކަށަވަރު. މީގެއިތުރުންވެސް މިހާރުވެސް މަސްވެރިންނަށް ހިތްވަރުދީ، އެމީހުންގެ މަސައްކަތް މިހާރަށްވުރެވެސް ބޮޑަށް ކުރިއަށް ގެންދިޔުމަށްޓަކައި ބާރުއެޅުމުގެ ގޮތުން، މަސްވެރިންނަށް އިތުރު ފަސޭހަތައް ހޯދައިދިނުމަށް ސަރުކާރުން ދަނީ ވިސްނަމުން، ޚިޔާލުކުރަމުން. އަޅުގަނޑުހިތުން މާ ލަސްތަކެއްނުވެ ސަރުކާރުން އަޅަމުންގެންދާ ފިޔަވަޅުތައް، ތިޔަ ހުރިހާ ފަރާތްތަކަށްވެސް އެނގޭނެ.\nއާދެ، މަސްވެރިކަން ތަރައްޤީ ކުރުމުގެ އިތުރަށް، އަޅުގަނޑުމެންގެ ރާއްޖޭގައި ކުރަމުންގެންދާ އެހެނިހެން މަސައްކަތްތައްވެސް ތަރައްޤީކުރަންޖެހޭނެ. އެއީ އަޅުގަނޑުމެންގެ ރާއްޖެއަކީ ހަމައެކަނި މަސްވެރިކަމުގެ މައްޗަށް ހުރިހާކަމެއް ބިނާކޮށްގެންތިބޭ ޤައުމަކަށް ވެއްޖެއްޔާ، ފަހަރެއްގައި ދިމާވާގޮތަކުން އިޤުތިޞާދީ ދަތިތަކަކާ ކުރިމަތިލާން ޖެހިދާނެތީ. އެހެންވީމާ، މަސްވެރިކަން ކުރިއަށް ގެންދިޔުމުގެ އިތުރަށް، އެހެންބާވަތްބާވަތުގެ މަސައްކަތްތައްވެސް އަޅުގަނޑުމެން ކުރިއަށް ގެންދަންޖެހޭނެ. މިރަށުގެ ރައްޔިތުންނަކީ މަސްވެރި ބަޔަކަށްވިޔަސް، މަސްވެރިކަމުގެ އިތުރަށް، ރަށުގައި ތިބެގެން ކުރެވޭ ބާވަތުގެ އެހެނިހެން މަސައްކަތްތައްވެސް ކުރައްވަންވާނެ.\nއާދެ، އަޅުގަނޑުހިތުން ރޯނުވެށުން، ފަންގެވިނުން، ފަރުހިލުން، މިބާވަތުގެ ވަރަށްގިނަ ކަންތައްތައް، ކޮންމެ ރަށެއްގައިވެސް ކުރެވެން ހުންނާނެ. އެކަހަލަ ކަންތައްތައް ކުރުމަކީވެސް ވަރަށް ބޭނުންތެރިކަމެއް. އެއީ އޭރުންވެސް އަޅުގަނޑުމެންނަށް ލިބޭ އާމްދަނީ އިތުރުވާނެތީ. މަސްވެރި ރަށަކަށްވިޔަސް، ހުރިހާ އެންމެން މަހަކަށްނުދާނެ. ބައެއް މީހުން ރަށުގައި ތިބެންވެސްޖެހޭނެ. ޚާއްޞަކޮށް، އަންހެނުން ތިބޭނީ ރަށުގައި. އެހެންވީމާ، އެހުރިހާ އެންމެންވެސް، ކޮންމެ މީހަކުވެސް ކޮންމެވެސްކަހަލަ މަސައްކަތެއް ކޮށްގެން، އެމީހަކަށް ލިބޭ އެއްޗެއް އިތުރުކުރެވޭނީ. އަދި އެމީހެއްގެ ޢާއިލާއަށް ލިބޭ އެއްޗެއްވެސް އިތުރުކުރެވޭނީ. އެހެންވީމާ، އަޅުގަނޑުގެ ނަޞޭޙަތަކީ، އެއްވެސް މީހަކު މަސައްކަތެއްނުކޮށް ނުހުރުން. ކޮންމެ ބާވަތެއްގެ މަސައްކަތަކަށްވިޔަސް އެންމެ ރަނގަޅު. ބޭނުމަކީ، މަސައްކަތެއް ކޮށްގެން، އެމީހެއްގެ ދިރިއުޅުން ތަނަވަސްކުރެވޭތޯ ބެލުން.\nއާދެ، އަޅުގަނޑު ކުރިން ދެންނެވި، ރާއްޖެތެރެ ތަރައްޤީ ކުރުމުގެ މަޝްރޫޢުގައި ހިމެނިފައިވާ ބައެއް ކަންތައްތައް މިރަށަށްވެސް ހަމަޖެހިފައި އެބައޮތް. އެ، އަދި އެއަށް ޢަމަލުކުރަން ނުފެށޭކަމުގައިވިޔަސް، އޭގެތެރެއިން އެއްކަމަކީ ފަޅުފުންކުރުން. އެކަން ސަރުކާރުން ހަމަޖައްސާފައި އޮންނަގޮތަކީ، ކޮންމެ ރަށެއްގެވެސް ރައްޔިތުން އެދުމުން، އެކަމަށް ބޭނުންވާ ފައިސާ ދޫކުރަނީ. ރައްޔިތުން އެ މަސައްކަތް ކުރާގޮތަށް އޮންނަނީ. މަސައްކަތް ކުރީމާ ސަރުކާރުން އެމީހުންގެ ކޮއްތު ހަރަދު ދެނީ. އެގޮތުން މިރަށުގެ ރައްޔިތުންވެސް އެކަމަށް އެދުމުން ފައިސާ ލިބޭގޮތަށް ވަނީ ހަމަޖެހިފައި. އާދެ، އަޅުގަނޑުވެސް އެއްބަސް، ހަމައެކަނި ފަޅުކޮނެގެން މިރަށަށް ކަމަކުނުދާނެ. އޭގެއިތުރުން ނެރުވެސް ގޮއްވަންޖެހޭ. އެ މަސައްކަތަކީ ވަރަށް ޚާއްޞަ އަދި ވަރަށްބުރަ މަސައްކަތެއް. އެއީކީ ރަށުގެ ރައްޔިތުންނަށް ކުރެވޭނެ ކަމެއް ނޫން. އެކަން މިރަށަށްވެސް ސަރުކާރުގެ ފަރާތުން ކޮށްދޭގޮތަށް ވަނީ ހަމަޖެހިފައި. އެހެންނަމަވެސް އެކަން ކުރަން ބޭނުންވާ ރަށްތައް ގިނަކަމުން އަދި އެ މަސައްކަތް އެކަށީގެންވާ ދަރަޖަޔަކަށް ކުރިއަށް ނުގެންދެވި އޮތީ. މިހާރުވެސް އެ މަސައްކަތް ދަނީ ކުރެވެމުން، ފޯއްމުލަކުގައި. ޏ. އަތޮޅުގައި އެތާނގެ ނެރުތައް ގޮއްވައިހަދަނީ. އޭގެކުރިން މިދިޔައަހަރު ށ. އަތޮޅުގެ ވަރަށްގިނަ ތަންތާނގައިވެސް އެ މަސައްކަތް ކުރެވުނު. އެ މަސައްކަތުގެ ބާވަތުން ފަހަރަކު ތަނެއްގައި އެ މަސައްކަތް ކުރާގޮތަށް އޮންނަނީ. އެހެންވީމާ، މިހާރު އެ މަސައްކަތް، ޏ. އަތޮޅުގައި އެކުރާ މަސައްކަތް ނިމުމުން، އެމީހުން އައްޑުއަތޮޅަށް ގޮސްފައި އޭގެފަހުން އެނބުރި އަންނާނެ. ދެންއޮތީ މާލެއިން އުތުރަށް ދިޔުން. އޭގެފަހުގައި އަނެއްކާ އެނބުރި ދެކުނަށްވެސް އަންނާނެ. އެހެންވީމާ، އެކަންވެސް އިރާދަކުރެއްވިއްޔާ މުސްތަޤްބަލުގައި ވާނެ.\nއާދެ، އޭގެއިތުރުންވެސް، އަދި އަޅުގަނޑު މިދެންނެވި މަޝްރޫޢުގެ އިތުރުންވެސް ސަރުކާރުން ވަރަށްގިނަ ކަންތައްތައް ކުރަމުން އެބަގެންދޭ. އަޅުގަނޑު ރާއްޖެތެރެއަށް މިދާ ދަތުރުތަކުގައި ފެންނަ އެކިއެކި ކަންކަން ރަނގަޅުކޮށްދެވޭތޯ ވަރަށް ބޮޑަށް މަސައްކަތް ކުރަން. އޭގެތެރޭގައި ބައެއް ތަންތާނގެ މިސްކިތްތައް ރަނގަޅުކޮށްދިނުން، ފުރާޅު އާކުރުން، ނޫނީވިއްޔާ ރައްޔިތުންގެ ހަރަދުގައި ހަދައިފައި ހުންނަ ޢިމާރާތެއް ހިޔާކޮށްދިނުން ނުވަތަ މަދަރުސާއަކަށް ނުވަތަ މަކްތަބަކަށް ފައިސާގެ ގޮތުން އެހީއެއްދިނުން، މުދައްރިސުން ހޯދައިދިނުން، މިބާވަތުގެ ކިތަންމެ ކަމެއް ދަނީ ކުރެވެމުން. އެހެންވީމާ، އަޅުގަނޑު މިއަތޮޅުގައި އުޅޭ އުޅުމުގައިވެސް މިއަތޮޅުގެ ރަށްރަށަށް އެންމެ ބޮޑަށް ދަތިވެފައިވަނީ ކޮންކޮން ކަންކަމެއްތޯ ބަލައި، އެކަންކަމަކީ ސަރުކާރުން ކުރެވެން އޮތް ކަމެއް ކަމަށްވަންޏާ އިރާދަކުރެއްވިއްޔާ ކޮށްދޭނަން.\nއެހެންވީމާ، އަޅުގަނޑުގެ އިލްތިމާސަކީ، ރައްޔިތުން މިހުރިހާ ކަމެއް ރަނގަޅަށް އިހުސާސް ކުރައްވައިގެން، ސަރުކާރުން ކުރަމުންގެންދާ މަސައްކަތްތަކުގައި ރައްޔިތުން އެއްބާރުލައްވައިގެން މަސައްކަތް ކުރެއްވުން. އެއީ ސަރުކާރުން ކިތަންމެ މަސައްކަތްތަކެއް ކުރި ކަމުގައިވިޔަސް، އަދި ކިތަންމެބޮޑު ހަރަދުތަކެއް ކުރި ކަމުގައިވިޔަސް، އެކުރާ ކަންތައްތަކުން އެކަށީގެންވާ ނަތީޖާ ފެންނާނީ ރައްޔިތުން އެއްބާރުލެއްވީމާ ކަމަށްވާތީ.\nއާދެ، އަދިވެސް އެއްނުކުތާޔަކާ ދޭތެރޭގައި އަޅުގަނޑު އެއްޗެއް ދަންނަވައިލަން ބޭނުންވޭ. އެއީ އަޅުގަނޑުމެންގެ މެދުގައި އެކުވެރިކަން އާލާކުރުމާ ދޭތެރޭގައި. އަޅުގަނޑުމެންނަކީ އެއްދީނެއްގެ އަހުލުވެރިން. އެއްބަހަކުން ވާހަކަދައްކާ ބައެއް. އެއް ޤައުމެއްގެ ރައްޔިތުން. އަޅުގަނޑުމެންގެ މެދުގައި އެއްގޮތަކަށްވެސް ހަމަނުޖެހުން އުފެދެންވީ އެއްވެސް ސަބަބެއް ނެތް. އެއާޚިލާފަށް އަޅުގަނޑުމެންގެ މެދުގައި ހުރީ ހައްތާވެސް އެކުވެރިކަން އުފެދޭ ބާވަތުގެ ސަބަބުތައް. މިދެންނެވީ އެއް ދީނެއްގެ ބަޔަކަށްވާކަން، އެއް ޤައުމެއްގެ ބަޔަކަށްވާކަން. އެއްބަހަކުން ވާހަކަދައްކާ ބަޔަކަށްވާކަން. މިހެންގޮސް ބަޔަކު އެއީ އެކުވެރި ޖަމާޢަތެއް ކަމުގައި ހަދަން ބޭނުންވާ ހުރިހާ ސަބަބުތައް އަޅުގަނޑުމެންގެ ރާއްޖޭގެ ރައްޔިތުންނަށް اللّـه سبحـانـه وتعـالى ދެއްވައިފައި އެބަހުރި. އެހެންވީމާ، ފަހަރެއްގައިވެސް އަޅުގަނޑުމެންގެ މެދުގައި އެއްވެސްކަހަލަ ނުރަނގަޅު ކަންތައްތަކެއް ހުރެގެނެއް ނުވާނެ. ދެކޮޅުވެރިކަމާއި ޙަސަދަވެރިކަން، ފިތުނަވެރިކަން، މިބާވަތުގެ ކަންތައްތަކަށް އެއްގޮތަކަށްވެސް އަޅުގަނޑުމެން ތަންދީގެނެއް ނުވާނެ. ރާއްޖެތެރޭގައި ކަންތައްތައް ހުންނަގޮތުން އެކަހަލަ ކަންތައްތައް ބައެއް ތަންތާނގައި ދޭތެރެދޭތެރެއިންވޭ. އެއީ ވަރަށް ހިތާމަކުރަންޖެހޭނެ ކަންތައްތައް. އަޅުގަނޑުމެންގެ ތެރެއިން ކޮންމެ މީހަކުވެސް ބަލަންވާނީ، އެބާވަތުގެ ކަންތައްތައް ނުވެވޭތޯ. އަދި ކިރިޔާވެސް އެކަހަލަ ކަމެއް ވެއްޖެނަމަ، ހުރިހާ އެންމެން އެއްބާރުލައިގެން އެކަންތައް ހަމަޖެހުމަކަށް ގެނެވޭތޯ ބަލަންވާނެ. ރައްޔިތުންނާއި ވެރިންވެސް އެއްބާރުލައިގެން. އެއްވެސް ހާލެއްގައި އަޅުގަނޑުމެންގެ މެދުގައި ދެކޮޅުވެރިކަމާއި ރުޅިވެރިކަން އޮވެގެނެއް ނުވާނެ. އެހެން ކަންތައްތައް ވަމުންދާ ކަމަށްވަންޏާ، އަޅުގަނޑުމެންގެ މަޢީޝަތު ތަނަވަސް ކުރުމަށްޓަކައި އަދި އަޅުގަނޑުމެންގެ އިޤުތިޞާދީ އަދި ތަޢުލީމީ، އިޖުތިމާޢީ ފެންވަރު ކުރިއަށް ގެންދިޔުމަށްޓަކައި ކުރާ އެއްވެސް މަސައްކަތެއްގެ ނަތީޖާއެއް ނުފެންނާނެ.\nއެހެންވީމާ، އަޅުގަނޑުގެ އިލްތިމާސަކީ، މިރަށުގެ ރައްޔިތުންވެސް، ރައްޔިތުންގެ މެދުގައި އެކުވެރިކަން އާލާކުރެއްވޭތޯ މަސައްކަތް ކުރައްވަމުން ގެންދެވުން. އަދި ހުރިހާ ކަމެއްގައިވެސް، އެންމެން އެއްބާރުލައިގެން، އެއްބަޔަކު އަނެއް ބަޔަކަށް އެހީވެދީގެން ކަންތައްތައް ކުރަމުން ގެންދިޔުން. އޭރުން އަޅުގަނޑުމެން ކުރާ މަސައްކަތުގެ ފައިދާ، އެ މަސައްކަތުގެ ނަތީޖާ އަޅުގަނޑުމެންނަށް ފެންނާނީ.\nއާދެ، އަޅުގަނޑުގެ ވާހަކަކޮޅު ނިންމައިލުމުގެ ކުރިން، މިރަށުގެ ރައްޔިތުންގެ ފަރާތުން އަޅުގަނޑަށް މި ލިބުނު ހޫނު އަދި އިޚުލާސްތެރި ތަރުޙީބަށްޓަކައި، ހިތުގެ އެންމެ ފުންމިނުން މިރަށުގެ ރައްޔިތުންނަށް ޝުކުރު އަދާކުރަން. އަޅުގަނޑު ކުރިންވެސް ދެންނެވި ފަދައިން، މިރަށަށް އައުމަކީ އަދި މިއަތޮޅަށް ޒިޔާރަތް ކުރުމަކީ، އަޅުގަނޑު ވަރަށް ކުރިއްސުރެ ހިތުގައި ލައިގެން ހުންނަ ކަމެއް. މި އުފާ އަޅުގަނޑަށް ހާސިލު މިވީ މިއަދު. އެހެންވީމާ، މިކަމަށްޓަކައި ވަރަށް ބޮޑަށް އުފާކޮށް، މިރަށުގެ ރައްޔިތުންނާ ބައްދަލުވުމުގެ ފުރުޞަތު އަޅުގަނޑަށް ލިބުމުން، އެކަމާ ވަރަށް ބޮޑަށް އުފާކޮށް އަދި ރައްޔިތުންގެ ފަރާތުން އަޅުގަނޑަށް އެ ލިބުނު އިޚުލާސްތެރި ތަރުޙީބަށްޓަކައި ޝުކުރު އަދާކުރުމަކީ، އަޅުގަނޑުގެ ވާޖިބެއް ކަމުގައި ދެކެން.\nއަޅުގަނޑުގެ އެދުމަކީ، އެއްދުވަހުން އަނެއް ދުވަހަށް ރާއްޖެ ތަރައްޤީގެ މަގުގައި ކުރިއަށްދިޔުން. ރާއްޖެތެރޭގައި ހުރިހާ ރޮނގަކުންވެސް ރާއްޖެތެރޭގެ ރައްޔިތުންނާއި އަދި ސަރުކާރާ އެއްބާރުލައިގެން ކުރަމުންގެންދާ މަސައްކަތްތައް ކާމިޔާބުވަމުންދިޔުން. އަޅުގަނޑުމެންގެ ދަރިންނަށް ތަޢުލީމު ލިބުމުގެ ފުރުޞަތު ތަނަވަސްވަމުން ދިޔުން. ހަމައެއާއެކު އަޅުގަނޑުމެންގެ ދިރިއުޅުން ތަރައްޤީ ކުރުމަށްޓަކައި ކުރަމުންގެންދާ މަސައްކަތްތަކުގައި اللّـه سبحـانـه وتعـالى ތައުފީޤު ލެއްވުން.


vnews - Hulhumale in 400 goathi dhookurun huttuvan vaguthee amurakah edhijje\nހުޅުމާލެއިން 400 ގޯތި ދޫކުރުން ހުއްޓުވަން ވަގުތީ އަމުރަކަށް އެދިއްޖެ\nހުޅުމާލެއިން 400 ގޯތި ދޫކުރުމަށް ހައުސިން މިނިސްޓްރީން މިހާރު ކުރަމުންދާ މަސައްކަތްތައް ހުއްޓުވުމުގެ ވަގުތީ އަމުރެއް ނެރެދިނުމަށް ސިވިލް ކޯޓަށް ހުށަހަޅައިފި އެވެ.\nސިވިލް ކޯޓަށް މިމައްސަލަ މިއަދު ހުށަހެޅުއްވީ ބަންޑާރަނައިބް އޮފީހުގެ ކުރީގެ ސްޓޭޓް އެޓާނީ މަރިޔަމް ޝުނާނާ އެވެ.\nޝުނާނާ އަމިއްލަ ހައިސިއްޔަތުން ކޯޓަށް ހުށަހެޅުއްވި މައްސަލާގައި ބުނެފައިވަނީ ބޯހިޔާވަހިކަމުގެ މަޝްރޫއުގެ ދަށުން ހުލުމާލެއިން ގޯތިދޫކުރުމަށް އަމަލުކުރާ އުސޫލަކީ ބޯހިޔާވަހިކަމަށް ބޭނުންވާ އެތައް ބައެއްގެ ހައްގުން މަހުރޫމްވާ ގޮތަށް ގާނޫނުއަސާސީއާ ވެސް ހިލާފަށް އެކުލަވާލާފައިވާ އުސޫލެއް ކަމަށެވެ.\nމިމައްސަލާގައި ބުނެފައިވަނީ ގޯތި ދޫކުރުމުގެ އޫސުލަކީ އެތައް ބަޔަކަށް ކުރިމަތިވެފައިވާ މަޖުބޫރީ ހާލަތުގެ ނާޖާއިޒު ފައިދާ ނަގާ، އެތައް ބަޔަކަށް ބޮޑެތި ތަކްލީފްތަކެއް އުފުލަންޖެހޭ ގޮތަށް އެކުލަވާލާފައިވާ އުސޫލެއް ކަމަށެވެ. މިފަދަ އުސޫލެއް އެކުލަވާލަން ޖެހޭނީ ޝަރުތު ހަމަވާ އެންމެންނަށް ފުރުސަތު ލިބޭ ގޮތަށް އަދި އެ އެންމެންނަށް ގޯތި ހޯދުމަށް ފޯމު ލުމަށް އެކަށީގެންވާ މުއްދަތެއް ލިބޭ ގޮތަށް ކަމަށްވެސް މައްސަލާގައިވެ އެވެ.\nމިމައްސަލަތައް ފާހަގަކޮށް ޝުނާނާ ވަނީ އޭނާ ކޯޓަށް ހުށަހަޅުއްވާފައިވާ މައްސަލާގައި ކޯޓުން ވަކިގޮތެއް ނިންމަންދެން ގޯތި ދޫކުރުމުގެ އެއްވެސް ކަމެއް ކުރިއަށް ނުގެންދިއުމަށް ވަގުތީ އަމުރެއް ނެރެދިނުމަށް އެދިފަ އެވެ.\nހުޅުމާލޭގެ ދެވަނަ ފިޔަވަހިން 400 ގޯތި ވިއްކުމުގެ އުސޫލު އެންޓި ކޮރަޕްޝަން ކޮމިޝަން (އޭސީސީ) އިން އެންގި ގޮތަށް އިސްލާހު ނުކޮށް ގޯތި ދޫކުރާނަމަ އެމަސައްކަތް ކޯޓު އަމުރެއްގެ ދަށުން ހުއްޓުވާނެ ކަމަށް އޭސީސީން ވެސް މިއަދު ވަނީ ބުނެފަ އެވެ. ނަމަވެސް ގޯތި ދޫކުރުން އެއްވެސް މަޑުޖެހުމެއް ނެތި ކުރިއަށްދާއިރު އޭސީސީ އޮތީ ނެގިމަޑުވެފައި ކަމަށް ބުނެ އެތައް ބަޔަކު ގެންދަނީ އޭސީސީއަށް ފާޑުކިޔަމުންނެެވެ.


BREAKING: Adeeb Ge Haalu Serious Ve Hopitalah Gengosfi - Vaguthu\nއަދީބުގެ ހާލު ސީރިޔަސްވެ ހޮސްޕިޓަލަށް ގެންގޮސްފި\n2 އަހަރު ކުރިން ( ޖެނުއަރީ 5, 2019 )\nއަދީބު އައިޖީއެމްއެޗް ގައި- ފޮޓޯ: އެމްޓީޑީ\nކުރީގެ ނައިބު ރައީސް އަދި މޯލްޑިވްސް ތާޑްވޭ ޑިމޮކްރަޓްސްގެ ރައީސް އަޙުމަދު އަދީބުގެ ސިއްހީ ހާލުކޮޅު ސީރިޔަސްވެ ހޮސްޕިޓަލަށް ގެންގޮސްފިއެވެ.\nދެންމެ އެމަނިކުފާނު ވަނީ އައިޖީއެމްއެޗް އަށް ގެންގޮސް އެމަޖެންސީ ގައި ފަރުވާ ދޭން ފަށާފައެވެ. އަދީބު އައިޖީއެމްއެޗް އަށް ވައްދައިގެން ގެންދިޔައީ ފުރޮޅުލީ ގޮނޑިއެއްގައެވެ،\nއަދީބާ ގާތް މީހަކު، "ވަގުތު" އަށް މައުލޫމާތު ދެމުން ބުނީ އަދީބަށް ރަނގަޅަށް ނުހިނގޭކަމަށެވެ. އަދި އަދީބުގެ އަތަށް ވަރަށް ބޮޑަށް އަނިޔާވެފައިވާކަމަށް ބެލެވޭކަމަށާއި އެހެންނަމަވެސް، އަދީބުގެ އަތަށް އަނިޔާވި ސަބަބެއް ނޭނގޭކަމަށް އޭނާ ބުންޏެވެ.\nގޭބަންދުގައި ހުއްޓާ އަދީބު ކުއްލި ގޮތަކަށް ޖަލަށް ބަދަލުކޮށްފައިވަނީ މި ހަފްތާގެ ތެރޭގައެވެ. އެހެންނަމަވެސް، އެކަން ކޮށްފައިވަނީ ޑޮކްޓަރުގެ ލަފަޔާއި ޚިލާފަށްކަމަށް އާއިލާއިންނާއި އެމްޓީޑީ އިން ބުނެފައިވެއެވެ.\nކިޑްނީގައި އުފެދިފައިވާ ހިލަކޮޅުތަކެއް ނެގުމުގެ އޮޕަރޭޝަނަށްފަހު، ޑޮކްޓަރުންގެ އިރުޝާދާއެކު އަދީބު ގޭބަންދަށް ބަދަލުކޮށްފައިވަނީ 2018 ވަނަ އަހަރުގެ ނޮވެމްބަރު މަހުގެ 27 ވަނަ ދުވަހުއެވެ. އަދި، އޭނާ ގޭބަންދުގައި މި މަހުގެ 27 ވަންދެން ބަހައްޓަން ލަފާ ދިންކަމަށް އެމްޓީޑީ އިން ރޭވެސް ބުނެފައިވެއެވެ.\nޖެނުއަރީ 5, 2019 19:34\nނިކަމެތި މީހާ ކުލިދައްކާ ފަ ނިކަމެތިން ގޮތު\nބޮޑެތި ވަގުން ޓުރިކް ޖައްސައިގެން ފިލޭތޯ\nޖެނުއަރީ 5, 2019 21:08\nހެހެ! ކުޅި ފެއްޓުނީ!! ދެން ޑޮކްޓަރު ދޭނެ ގެއަށް ބަދަލުކުރަން ލިއުން! އަދި ލޯ އަނދިރިވަނީއޭ ކިޔާފަވެސް ލިއުން ދޭނެ!! ވީހާވެސް އަވަހަށް ބޭރުން ފަރުވާ ހޯދަން ފޮނުވާށޭ ބުނެ ލިއުންވެސް ދޭނެ!! އެކަމަކު މިދޭތެރެއިން ދޮޅު މަހެއްހާ ދުވަހު ގޭގެ ހުރިއިރު މުޅިން ފެނުނީ ނިކަން ވަރުގަދަކޮށް ހުރެ ސިޔާސީ ޙަރަކާތް ތެރިއެއްގެ ގޮތުގައި ފަރުދާގެ ފުރަގަހުގައި ހުރެ މަސައްކަތް ކުރަމުންދިޔަ މަންޒަރު!! އެންމެފަހުން ފާޓީއެއް އުފައްދާ ގާނޫނާ ޚިލާފަށް އެޕާޓީގެ ލީޑަރަކަށްވެސް ވި ތަން!! ޙުކުމް ތަންފީޒުކުރަން ގެންދާއިރަށް މިހަދަނީ ކިހިނެތް!! މިނޫނަސް ނިކަމެތި ރައްޔިތުންގެ ގޮތުގައި ތިބެ ކުށްކުރި ބަޔަކު އެބައުޅޭ ޖަލުގަ!! މި ސިޔާސީ މީހުން ކުށްކޮށްގެން ޝަރީޢަތަށް ސާބިތުވެގެން ޖަލަށް ލާއިރަށް މިމީހުންނަށް މިވާގޮތެއްދޯ؟ މިކަމާ ކަމާބެހޭ މުައްސަސާތަކުން ހަމަ ނުވިސްނަނީބާ؟ މިމީހުން މިޖައްސާ ސަޓަންޓް ޖެއްސީމާ ގެއަށް ބަދަލުކުރާނެ!! ނުވަތަ ބޭރަށް ފޮނުވާނެ!! ބޭރަށް ފޮނުވީމަ އެނބުރި އެކަކުވެސް ނައާދޭ!! ޙުކުމަށް ފިލަނީ!! މަކަރު ހަދަނީ!! މިކަހަލަ ސިޔާސީ ބޮޑެތި މުޖްރިމުންނަށް ހުރިހާ ކޮޅަކުންވެސް ފައިދާ!! މިއޮތީ ވާކަމެއް!!\nޖެނުއަރީ 5, 2019 19:36\nޙުކުމް ތަންފީޒު ކުރުމުން، އިސްތިސްނާ ކުރެވޭ ހަމައެކަނި ޙާލަތަކީ، ބޭސްފަރުވާގެ ޙާލަތެވެ. ތަންފީޒު ކުރަންޖެހޭ ޙުކުމެއް އޮތުމަކުން ބޭސްފަރުވާއަށް އެއްވެސް ހުރައެއް ކުރިމަތި ކުރުވައިގެން ނުވާނެއެވެ. އިންސާނީ ކަރާމާތަށްޓަކައި އިޙްސާން ތެރިވާންޖެހޭނީ، ހޯރަ އިއްބެއާއި ދޭތެރޭގައި އެކަންޏެއްނޫނެވެ.\nޖެނުއަރީ 5, 2019 19:37\nއަދީބް އަތައް އަނިޔާ ލިބިފައިވަނީ ގިޓާ ކުޅުމުން ކަމައް ޑރ ނަސްފާ ބުނެފި\nޖެނުއަރީ 5, 2019 19:42\nޖަލަށްލުމާއެކު އަދީބު ބަލިވެ، ލޯ އަނދިރިވެ، ނުހިނގި، ދުނިޔޭންމޮޔަވެ ހާލު ސީރިޔަސް ވެއްޖެ، ޖަލުން ނިކުތުމާއެކު ގަދަވެ ލޯ އަލިވެ ވިސްނުން ތޫނުވުމާއެކު ޕާޓީއެއް ހަދައި ރައީސެކޭކިޔަންފަށައިފި\nޖެނުއަރީ 5, 2019 19:49\nޖެނުއަރީ 5, 2019 20:00\nމީނަހަމަ ޖަލައް ގެންދާއިރައް ބަލިވޭ.ގެއައް ބަދަލުކުރީ ވަގުތުން އޯކޭ.ޕާޓީހަދާ ޕާޓީބާވާ ޕާޓީއައް މީހުން ވައްދާ ...\nޖެނުއަރީ 5, 2019 20:06\nބޭރައް ފުރުމުގެ މަލަމަތި ފެންނަން ފެށީ\nޖެނުއަރީ 5, 2019 20:11\nހެހެހޭ ހަމަ ޖަލަށް ދިޔައީ ނޭވާހޮޅިޔަށް އެޅުނީ މީފަހެ އަރަތެއްނޫންތަ މިކޮޅުގަ ހުރިއިރު ގަދަފަދަ ޕާޓީއުފައްދައި ފާޑުފާޑުގެ ދޮގުވާހަކަތައްދައްކާ ނާޗަރަގީ ކުޅެން ހަމަ މަރެއް ނަމަވެސް ކުރިވައްކަމާ ވެފައިވާޚިޔާނާތުގެ އަދަބާނެހުނީމަ އައިސީޔޫއިން ނާރާ މިކަމާމެދުގަ ކީކޭބުނާނީ މިކަންވާނީވެސް މިހެން އެހެރީނު ގޮއްރާޅު މަނިކާ ތެލަބަކުޑިބޭވެސް ހަމައެފަދައިން ވިއްޔަ ކުރިކުއްތަކުގެ އަދަބަށް ފިލައި ޖަރުމަނާ އިނގިރޭސި ވިލާތުގަ އަކުންބަކުން ކުޅުނީ ވީމާ އެފަދައިން އެހެންމީހުންވެސް ކަންކުރާނެތާ ހެހެހެހޭ\nޖެނުއަރީ 5, 2019 20:15\nޖެނުއަރީ 5, 2019 20:18\nހަމަމުޅިން ފޭކު. ތިޔަވެގެން އުޅޭގޮތަކީ އަދީބު އަތުން ސޯލިހުމެނަށް ލާރިގަނޑެއް ލިބުނީ. އެހެންވީމާ އިސާހިތަކު ދޫވެސް ކޮށްލަފާނެ. މިހާރަކު ކޯޓުތަކަކަށް މާބޮޑު ބާރެއް ނުދެއްކޭނެ.\nސޭޓުގެ އަނބިމީހާގެ ފިރިމީހާ\nޖެނުއަރީ 5, 2019 20:23\nޖެނުއަރީ 5, 2019 20:46\nރުގުޔާ ކުައްބަލަ ޖަލުގެ މައްސަލައެއް ތ\nޖެނުއަރީ 5, 2019 20:48\nގާސިމު ކޯޓް ތެރޭ ޑުރާމާ ކުޅުނުހެން އަދީބުވެސް ޑުރާމާ ކުޅެން ފެށީތަ.. ތުބުޅި މިނިސްޓަރުގެ ތުބުޅީގެ ވަރު ދައްކާލާ އަދީބައް..\nޖެނުއަރީ 5, 2019 21:39\nތިވާނީ ގިޓާ ކުޅެކުޅެ ނުވަތަ ޕާޓީ ފޯމުތަކުގަ ސޮއި ކޮށްކޮށް އަތަށް ލިބުނު އަނިޔާއަކަށް.\nޖެނުއަރީ 6, 2019 06:14\nޕާޓީ އަށްވަތްމީހުންގެ ފޯމްފުރާފުރާ އަތުގަރިއްސަނީ\nޖެނުއަރީ 5, 2019 21:52\nޖަލަށް ލާއިރަށް ބަލިވޭ. ޖަލުން ގޭ ބަންދަން\nނެރޭ އިރަށް ޖިޓާ ކުޅެ ލަވަކިޔާ އެވަރެއް ނެތް\n2019 ގެ އަދީ ބުރޯ ފިލްމު 1 ވަނަ އެޕިސޯޑް\nޖެނުއަރީ 5, 2019 21:57\nއެކްޓަރ އޮފް ދި އިއަރ.\nޖެނުއަރީ 5, 2019 22:24\nމީ ހާދަފޭކު ގޮލައެއް. ގޭގަ ހުންނައިރު ހަމަ އޯކޭ. ޖަލަށް ގެންދާ އިރަށް ހަމަ ބަލިވޭc.f..\nޖެނުއަރީ 5, 2019 23:33\nބަލަ އެއީ ކާކުތަ؟ އެމް އެމް ޕީ އާރުސީ ދަވާލީމަވެސް ހާލުކޮޅު؟ ގައުމަށް ބޮޑު ވަބާއަކަށް ވެއްޖެއެންނު މިކަން


ކުޅުދުއްފުށި (ހދ. އަތޮޅު) - ވިކިޕީޑިއާ\nކުޅުދުއްފުށި (ހދ. އަތޮޅު)\nއަތޮޅު ތިލަދުންމަތީ ދެކުނުބުރި\nއާބާދީ 4262އަންހެން ، 4136 ފިރިހެން (2009 ޑިސެމްބަރ 31 ގައި)\nމާލެ އާއި ހުރި ދުރުމިން 274.15km\nރަށު އޮފީސް ފޯން ނަމްބަރު 6521170 960+\nރަށު ފެކްސް ނަމްބަރު 6527552 960+\nކުޅުދުއްފުށްޓަކީ ހދ. އަތޮޅުގެ ވެރިކަންކުރާ ރަށެވެ. އަދި ކުޅުދުއްފުއްޓަކީ ރާއްޖޭގެ އުތުރުގައި އޮތް އެންމެ މީހުން ގިނަ ރަށެވެ. މާކެޔޮޅުކަމުދިޔުމާއި ބޯޓުދަތުރުކުރުން މިއީ މިރަށުގެ މީހުން އާމްދަނީ ހޯދުމަށް ކުރާ މަސައްކަތްތަކުގެ ގޮތުގައި ފާހަގަކުރެވޭ ދެމަސައްކަތެވެ. މީގެއިތުރުން މިރަށަކީ ރޯނުވެށުމަށް އެންމެ މަޝްހޫރު މީހުން ތިބި ރަށްކަމަށް ފާހަގަ ކުރެވިފައިވާ ރަށެވެ. މިރަށުގެ މީހުން ދިރިއުޅުމަށް ކުރާ އެހެނިހެން މަސައްކަތްތަކުގެ ތެރޭގައި ވަޑާންކުރުމާއި، ރޭނުމާއި، ސިމެންސީގެ މަސައްކަތާއި، ކަނބުރުވެރިކަން ފާހަގަ ކުރެވެއެވެ.\nޤުދުރަތީ ޙާދިސާތަކުގެ ތެރެއިން 1812 ، 1819 އަދި 1821 މިއަހަރުތަކުގައި އައި ގަދަ ވަޔާއި ވިއްސާރައިގެ ތޫފާން ތަކުގައި މިރަށަށް ވަރަށް ބޮޑަށް ގެއްލުން ލިބުނުކަމަށްވެއެވެ. ކޭލަކުނު ތަޅާލި ވިއްސާރައިގައި ވެސް ބޮޑެތި ގެއްލުން ތަކެއް ލިބުނު ކަމަށް ތާރީޚް ބުނެއެވެ.\nމިރަށަށް ޚާއްޞަ ކަންތައްތަކުގެ ތެރޭގައި މިރަށުގައި ކުޅެވޭ ޘަޤާފީ ކުޅިވަރު ތަކުގެ ތެރެއިން ދަމުހިނގުން (ނުވަތަ މާލިކުޅިވަރު) ފާހަގަ ކޮށްލެވެއެވެ. މިކުޅިވަރު މިހާރު ކުޅެ އުޅެނީ ބޮޑުޢީދު ކަހަލަ މުނާސަބަތު ތަކުގައެވެ. މީގެ އިތުރުން، މިރަށުގައި ތައްޔާރުކުރާ ހާލުފޮޅިއާއި މަސްބޮނޑިއަކީ މިރަށަށް ޚާއްޞަ ކެއުމުގެ ދެބާވަތެކެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 11 މާރޗް 2010، 09:09 ގައެވެ.


މައި ކަޕް 2018: ސެމީ ފައިނަލްގެ ފުރަތަމަ މެޗުގައި ޖަންގަލް އަދި ކުލަބު އިރަމާ — Ihavandhoo.com\nމުބާރާތުގެ ފފުރަތަމަ މެޗުގައި ޖަންގަލް އަދި ކުލަބު އިރަމާ ބައްދަލުކުރި މެޗު 3-1 އިން ކާމިޔާބުކުރީ ޖަންގަލް... ފޮޓޯ: އޮޓޯ ސޭވް ޕްރޮޑަކްޝަން (އޭއެސްޕީ)\nމައި ކަޕް 12 ވަނަ ފުޓްބޯޅަ މުބާރާތުގެ ސެމީ ފައިނަލްގެ ފުރަތަމަ ދެ ޖާގަ، އެންމެ ފަހުގެ ޗެމްޕިއަން ޖަންގަލް އަދި މުބާރާތުގައި މުޅިން އަލަށް ވާދަކުރާ ކުލަބު އިރަމާ ހޯދައިފިއެވެ.\nގުރޫޕް 1ގެ 1 ވަނަ ޓީމުގެ ގޮތުގައި ކުއާޓާއިން ޖާގަ ހޯދި ޖަންގަލް ޓީމުން މުބާރާތުގެ ސެމީއަށް ދިޔައީ ގްރޫޕް 3ގެ3ވަނަ ޓީމުގެ ގޮތުގައި ކުއާޓާރ ކުޅުނު ޔުނައިޓެޑް ޔޫތު 4-3 އިން ބަލިކުރުމަށްފަހު އެވެ. އިއްޔެ ކުޅުނު މި މެޗުގެ ނަތީޖާ ނެރެފައިވަނީ މެޗުގެ ފުރިހަމަ ވަގުތު ހަމަވިއިރު ދެ ޓީމު 1-1 އިން އެއްވަރުވުމުން ޕެނަލްޓީ ޖަހައިގެންނެވެ. އިއްޔެގެ މެޗުގެ ވަރަށް ކުރީކޮޅު ޔުނައިޓެޑް ޔޫތުންވަނީ ލިބުނު ކޯނަރެއްގައި ލަނޑެއްޖަހައި ލަނޑެއްޖަހައި ލީޑު ނަގައިފައެވެ. ދެ ޓީމުގެ ފަރާތުންވެސް ދާދި ހަމަހަމަ ކުޅުމެއް ފެނުނު މިމެޗުގެ ލީޑު ޔުނައިޓެޑް ޔޫތު އަތުން ގެއްލުނީ ދެވަނަ ހާފު ނިމެން ދިހަވަރަކަށް މިނެޓަށް ވެފައިވަނިކޮށް ޖަންގަލް އިން ނެގި ކޯނަރެއް އެޓީމުގެ ކުޅުންތެރިއެއް ގާގައި ޖެހިފަ ބައިގޯލަށް ވަނުމުންނެވެ.\nނަތީޖާ ނެރުމަށްޓަކައި ޖެހި5ޕެނަލްޓީ ތެރެއިން ފުރަތަމަ ދެ ޕެނަލްޓީ ޖަންގަލް ކާމިޔާބު ކުރިއިރު ފަހު ތިން ޕެނަލްޓީ ގޯލަށް ވައްދާލެވިފައެއް ނުވެއެވެ. އަދި ޔުނައިޓެޑް ޔޫތުން ޖެހި ފުރަތަމަ ތިން ޕެނަލްޓީ ޖަންގަލްގެ ކީޕަރ ދިފާޢުކުރިއިރު އެޓީމަށް ކާމިޔާބު ކުރެވުނީ ފަހު ދެ ޕެނަލްޓީއެވެ. ނަތީޖާ ނެރެން އިތުރަށްޖެހި ފުރަތަމަ ޖެހި ޕެނަލްޓީ ޖަންގަލް އިން ކާމިޔާބުކުރިއެވެ. އަދި ޔުނައިޓެޑް ޔޫތުން ފޮނުވާލި ޕެނަލްޓީ ކީޕަރު ދިފާއު ކުރުމުން މުބާރާތުގެ ސެމީގެ ފުރުސަތު ޔުނައިޓެޑް ޔޫތަށް ގެއްލި ޖަންގަލްވަނީ ސެމީގެ ފުރަތަމަ ޖާގަ ކަށަވަރުކޮށްފަ އެވެ.\nމި މަހުގެ 17، ހޯމަ ދުވަހު ހަވީރު ކުޅުމަށް ހަމަޖެހިފައިވާ މުބާރާތުގެ ފުރަތަމަ ސެމީ ފައިނަލްގެ ދެވަނަ ޖާގަ، އެންމެން ހައިރާން ކޮށްލުމަށްފަހު ހޯދާފައިވަނީ ކުލަބު އިރަމާއެވެ. ޒުވާން ކުޅުންތެރިން ތަކެއްގެ މައްޗައް އެކުލެވޭ ކުލަބު އިރަމާއިންވަނީ ރޭގައި ކުޅެވުނު ކުއާޓަރ ފައިނަލްގެ ދެވަނަ މެޗު ނިމެން ދިހަވަރަކަށް މިނެޓަށް ވެފައިވަނިކޮށް ގޯލެއް ޖަހައި، ގަދަފަދަ ސެންސިޓީ ބަލިކޮށް މުބާރާތުގެ ތާރީހުން ޖާގަހޯދައިފަ އެވެ. ކުލަބު އިރަމާއިން މި ގޯލު ޖެހީ އެޓީމުގެ ކުޅުންތެރިއެއް ގޯލަށް ފޮނުވާލި ބޯޅައެއް ހިފަން އުޅުމުގެ ތެރޭގައި ސެންސިޓީގެ ކީޕަރ ގައިގަ ޖެހިފަ ބޯޅަނިކުތް ވަގުތު ގޯލުގެ ތެރެއަށް އެބޯޅަ ފޮނުވާލައިގެންނެވެ.\nސެމީ ފައިނަލްގެ ފުރަތަމަ މެޗުގައި ނިކުންނަ ކުލަބު އިރަމާ އަދި ޖަންގަލްގެ ކުރިމަތިލުމެއް ގުރޫޕް ސްޓޭޖްގައި، މުބާރާތް ހުޅުވި މެޗުގައިވަނީ ފެނިގެން ގޮހެވެ. އެ މެޗު 3-1 އިން ޖަންގަލް ކާމިޔާބުކުރިނަމަވެސް ސެމީއަށް ކުލަބު އިރަމާއާ ދެކޮޅަށް ނިކުތުމުގެ ކުރުން ކުލަބު އިރަމާއިން މިވަނީ އެޓީމާ މެދު ސަމާލުވުމަށް ޖަންގަލްއަށް މެސެޖެއް ދީފައެވެ.\nކުއާޓާރ ފައިނަލްގެ3ވަނަ މެޗުގައި މިއަދު ހަވީރު ބައްދަލުކުރާނީ އެންވީކޭ އަދި އަރާދުވާ އެވެ. ކުއާޓަރ ފައިނަލްގެ ފަހުމެޗުގައި މިރޭ މާރަންދޫ ޔޫތު ސޮސައިޓީ ނިކުންނާނީ މާރަންދޫ ޔޫތު ކޯޕަރޭޝަނާ ދެކޮޅަށެވެ.


SunOnline: Raajje-EU policy dialogue hoama dhuvahu\nރާއްޖެއާ ޔޫރަޕިއަން ޔޫނިއަން (އީޔޫ) އާއެކު ބާއްވާ ޕޮލިސީ ޑައިލޮގްގެ ފަސް ވަނަ ބައްދަލުވުން މިމަހުގެ 23 ވަނަ ދުވަހު އޮންނާނެ ކަމަށް ފޮރިން މިނިސްޓްރީ އިން ބުނެފިއެވެ.\nމިއަހަރުގެ ޕޮލިސީ ޑައިލޮގް ބާއްވާނީ ވާޗުއަލްކޮށެވެ. މި ޑައިލޮގްގައި މައިގަނޑު ގޮތެއްގައި މަޝްވަރާ ކުރާނީ ކޮވިޑް-19 ފެތުރުން ހުއްޓުވުމަށް ކުރެވެމުންދާ މަސައްކަތްތަކާއި، ބަލިމަޑުކަމުގެ ސަބަބުން ރާއްޖޭގެ އިގްތިސޯދަށް ލިބުނު ގެއްލުންތަކުން އަރައިގަތުމަށް ކުރެވޭ މަސައްކަތްތަކާ ބެހޭ ގޮތުންނެވެ.\nމީގެ އިތުރުން މަސްވެރިކަމާ، ތިމާވެއްޓާއި މޫސުމީ ބަދަލުތަކާއި، ތަރައްޤީގެ ދާއިރާގައި ގުޅިގެން މަސައްކަތްކުރުމާއި، ވިޔަފާރިއާއި އިންވެސްޓްމަންޓްތަކުގެ އިތުރުން މާލީ ދާއިރާ، ޑިމޮކްރަސީ، އިންސާނީ ހައްގުތައް، ސަލާމަތީ އެއްބާރުލުން އަދި ޝެންގެން ވިސާ އާއި ބެހޭ ގޮތުން މިއަހަރުގެ ބައްދަލުވުމުގައި މަޝްވަރާކުރާނެ ކަމަށް މިނިސްޓްރީ އިން ބުންޏެވެ.\nޕޮލިސީ ޑައިލޮގްގައި ރާއްޖޭގެ ވަފުދުގައި އިސްކޮށް ހުންނަވާނީ މިނިސްޓާ އޮފް ފޮރިން އެފެއަރޒް އަބްދުﷲ ޝާހިދެވެ. މިނިސްޓަރުގެ އަރިހުގައި ދައުލަތުގެ ބައެއް ވަޒީރުންނާއި، ސަރުކާރުގެ ބައެއް އިދާރާތަކުގެ އިސްވެރިން ބައިވެރިވެވަޑައިގަންނާނެއެވެ.\nއީޔޫގެ ވަފުދުގައި އިސްކޮށް ހުންނަވާނީ އީޔޫ އިން ރާއްޖެއަށް ކަނޑައަޅާފައި ހުންނަވާ ސަފީރު ޑެނިސް ޗައިބީއެވެ.\nރާއްޖެއާއި އީޔޫއާ ދެމެދު އެކި ދާއިރާތަކުން ހަރުދަނާ ގޮތެއްގައި މަޝްވަރާކޮށް، ރާއްޖެއާއި އީޔޫ އާ ދެމެދު އޮންނަ ގުޅުން އިތުރަށް ބަދަހިކުރުމަށް ބާއްވާ މި ޑައިލޮގަކީ އަހަރު އެއް ފަހަރު ބާއްވާ މަޝްވަރާތަކެކެވެ.\nމި ޑައިލޮގްގެ އިތުރުން ރާއްޖެއާއި އީޔޫ އާ ދެމެދު ސީނިއާ އޮފިޝަލުންގެ ބައްދަލުވުމެއް އަހަރަކު އެއް ފަހަރު ބޭއްވުމަށް ނިންމައި، ފުރަތަމަ ބައްދަލުވުން މިއަހަރު ފެބްރުއަރީ މަހު މާލޭގައި ވަނީ ބާއްވާފައެވެ.\nމުސްލިމުންނަށް ކުރާ އަނިޔާއާ ހެދި ޗައިނާއަށް ފިޔަވަޅުތަކެއް\nޔޫރަޕްގެ ގައުމުތަކުން އެސްޓްރާޒެނެކާ ވެކްސިން ދޭން ފަށަނީ\nޔެލޯފިން ޓޫނާ ބޭނުން %14 މަދު ކުރަން ރާއްޖޭގެ ހުށަހެޅުމެއް


ފެބްރުއަރީ7އާއި ” އުކުޅަހު ބަޣާވަތް” ތަޖުރިބާއަކަށް ފުދޭނެ – Dhen.mv\nފެބްރުއަރީ7އާއި " އުކުޅަހު ބަޣާވަތް" ތަޖުރިބާއަކަށް ފުދޭނެ\nރާއްޖޭގެ މިހާރުގެ ޤާނޫނު އަސާސީ އޮތްގޮތުން ޤާނޫނު އަސާސީ އިސްލާހު ކުރުމުގެ ހުރިހާ ބާރެއް އޮތީ ރައްޔިތުންގެ މަޖިލީހަށެވެ. މަޖިލީހުގެ ހަތަރުބައިކުޅަ ތިންބައިގެ އަޣްލަބިއްޔަތުން ޤާނޫނު އަސާސީއަށް ކޮންމެ ފަދަ ބަދަލެއްވެސް ގެނެވިދާނެއެވެ. މިއަދު ރާއްޖޭގެ ސިޔާސީ ހަގީގަތަކީ މުޅިމަޖިލީހުގެ ހަތަރުބައިކުޅަ ތިންބަޔަށްވުރެ ބޮޑު އަދަދެއް އެއް ޕާޓީއަކަށް އޮތްކަމެވެ. މިހާރު އޮތްގޮތުން މަޖިލީހުގެ ހަތަރުބައިކުޅަ ތިންބަޔަކީ 64 މެމްބަރުންނެވެ. އެހެން ކަމުން އެމްޑީޕީ ބޭނުން ބައްޓަމަކަށް ޤާނޫނު އަސާސީ ކޮށާ މަށާލުމަކީ އެޕާޓީއަށް މިހާރަކު އުނދަގޫ ކަމެއް ނޫނެވެ.\nގާނޫނު އަސާސީ ބުނާގޮތުން ޤާނޫނު އަސާސީއަށް ގެނެވޭ ބައެއް ބަދަލަކީ ރައްޔިތުންގެ ރުހުން ލިބިގެން ގެނެވޭ ބަދަލަކަށް ވުން ލާޒިމެވެ. އެގޮތުން ވެރިކަމުގެ ނިޒާމް ކަނޑައެޅުމަށް ގެނެވޭ ބަދަލަށް ރައްޔިތުންގެ އަޣްލަބިއްޔަތުގެ ރުހުން ހޯދަންޖެހެއެވެ. އެހެން އެކަން އޮތްނަމަވެސް ރައްޔިތުންގެ ރެފްރެންޑަމަކަށް ނުގޮސް އެބަދަލު ޤާނޫނު އަސާސީއަށް ގެނައުމުގެ ބާރު މިހާރު އޮތް މަޖިލީހުގެ ތެރެއިން އެމްޑީޕީއަށް ކިތަންމެ ރަނގަޅަކަށް ވެސް ލިބެން އެބަ އޮތެވެ. އެމްޑީޕީގެ ސްޕަރމެޖޯރިޓީ ބޭނުން ކޮށްގެން ރައްޔިތުންގެ ވޯޓަށް ދާންބުނާ މާއްދާ އުވާލީމާ އެކަން އެނިމުނީއެވެ. ގާނޫނުއަސާސީއަށް އެމްޑީޕީން ގެންނަން އެދޭ ބަދަލުތައް އޭގެ ފަހުން ގެންނަމުން ގެންނަމުން ދާންވީއެވެ. ރައްޔިތުންގެ ވޯޓަށް ދިޔުމަށް އޮތް ބިރުވެރިކަން އޭރުން ފިލާދާނެއެވެ.\nވެރިކަމުގެ ނިޒާމް ބަދަލުކުރުން ކަމަށްވިޔަސް އަސާސީ ހައްޤު ހަނިކުރުން ކަމަށްވިޔަސް އެބަދަލެއް ބޭނުން އިރަކު ގެނެވޭނެއެވެ. މަޖިލީހުގެ ދައުރު ދިގުކުރުން ކަމަށްވިޔަސް، ރައްޔިތަކަށްވުމަށް މުސްލިމަކަށް ވާންޖެހޭކަމަށް އޮންނަ އޮތުން ބަދަލުކޮށްލުމަށްވެސް ލައްކަ ފަސޭހަ ވާނެއެވެ. މަޖިލީހުން ޤާނޫނެއް ފާސްކުރާ ހިސާބުން ޤާނޫނަކަށްވީކަމަށް ކަނޑައަޅާ ރައިސުލް ޖުމްހޫރިއްޔާ ތަސްދީޤު ކުރަން އޮންނަ އޮތުންވެސް ބަދަލު ކޮށްލެވިދާނެއެވެ. ރައީސުލްޖުމްހޫރިއްޔާއަކީ އާރެއް ބާރެއްނެތް ކޮންމަސް ބުރިއަކަށްވެސް ހަދާލެވިދާނެއެވެ.\nހައްދެއް ނެތްވަރަށް އެއްބަޔަކަށް އާރާބާރު ރައްޔިތުން ދޭނީވެސް ލައްކަ އިތުބާރު އޮވެގެންތާއެވެ. ރައްޔިތުންނަށް ދެރަ ގޮތެއް ނުހަދާނެކަމުގެ ޔަޤީންކަން އޮވެގެންތާއެވެ. މިހާ ހިސާބުން އުފެދޭ ސުވާލެއް އެބައޮތެވެ. ޙަގީގަތުގައިވެސް ރައްޔިތުންގެ އަޣްލަބިއްޔަތު އެމްޑީޕީއަށް އޮތްކަމާމެދު އުފެދޭ ސުވާލެވެ. ޖަވާބު ބޭނުންވާ ބޮޑު ސުވާލެކެވެ. ރައްޔިތުން މަޖިލީހުގެ 65 ގޮނޑި ލިބިފައި އޮތުމަކީ އެމްޑީޕީ ބޭނުން ހާގޮތަކަށް ކަންކަން ކުރަން ރައްޔިތުން ރުހޭކަމުގެ ހެއްކެއް ހެއްޔެވެ. މުޅިއަކުން އެގޮތަށް ގަބޫލުކުރަން ފަސޭހައެއްނޫނެވެ.\nރައްޔިތުންގެ ރުހުމާއި ނުރުހުން ދެނެގަނެވޭ ގޮތަކީ ވޯޓުގެ ނަތީޖާއެވެ. ގޮނޑި ކާމިޔާބު ކުރާވަރަކުން ރައްޔިތުންގެ ރުހުން އޮތްވަރެއް ދެނެއެއް ނުގަނެވެއެވެ. ގިނަ ގޮނޑިތައް ކާމިޔާބު ވެފައި ހުންނަނީ އެދާއިރާގެ އެއްގެ ވޯޓުލުން ޙައްޤުވާ މީހުންގެ 50އިންސައްތަ ވޯޓު ލިބިގެން ކަމަށް ނުވާތީއެވެ. ފެންނަން އޮތް ޙަޤީޤަތަށް ބަލައިލާނަމެވެ.\nއެމްޑީޕީން 65 ގޮނޑި ކާމިޔާބުކުރި ރައްޔިތުން މަޖިލިސް އިންތިޚާބު 2018 ގެ ނަތީޖާ އޮތްގޮތް ދެކެބަލާށެވެ. އެ އިންތިޚާބުގައި މުޅި ރާއްޖެއިން ވޯޓުލުމުގެ ޙައްގު ލިބުނީ 264442 މީހުންނަށެވެ. ވޯޓުލާން ނިކުތީ 215053 މީހުންނެވެ. 49389 މީހުން އެ އިންތިޚާބުގައި ވޯޓެއް ނުލައެވެ. އިންތިޚާބުގައި ވޯޓުލީ 215053 މީހުންގެ ތެރެއިން އެމްޑީޕީގެ ހުރިހާ ކެންޑިޑޭޓުންނަށް ވޯޓުދިނީ 96354 މީހުންނެވެ. އެއަދަކީ ވޯޓުލާން ނިކުތް މީހުންގެ 45.83 އިންސައްތައެވެ. ވޯޓުލީ މީހުންގެ އަދަދުން 65 ގޮނޑި ކާމިޔާބުކުރި އެމްޑީޕީ މެންބަރުންނަށް ލިބުނު އިންސައްތަ އުޅެނީ %35 ގެ ދަށުގައެވެ.\nއެމްޑީޕީއާއި ދެކޮޅަށް އެ އިންތިޚާބުގައި ވޯޓުދިން މީހުންގެ އަދަދަކީ 118699އެވެ. އެއީ ވޯޓުލާން ނިކުތް މީހުންގެ %54.17 އެވެ. އެހެންކަމުން ވޯޓުލީ މީހުންގެ ދެބައިކުޅަ އެއްބަޔަށްވުރެ ބޮޑު އަދަދެއް އެމްޑީޕީއަށް ތާއީދެއް ނުކުރެއޭ ބުނެވެން އެބަ އޮތެވެ. އަނެއްކޮޅުން ވޯޓުލުން ހައްޤުވީ 264442 މީހުންގެތެރެއިން 168088 މީހުން އެމްޑީީޕީއަށް ވޯޓު ދީފައިނެތްކަން އެއޮތީ ފެންނާށެވެ. އޭގެ މާނައަކީ ކޮންމެ ސަބަބަކާލައިގެން ނަމަވެސް ވޯޓުލާންޖެހޭ މީހުންގެ ކޮންމެ ސަތޭކައަކުން 63 މީހުން އެމްޑީޕީއަށް ވޯޓެއް ނުދެއެވެ.\nރާއްޖޭގެ ސިޔާސީ ޙަގީގަތްތައް މިހެން އޮތް އިރު ސްޕަރ މެޖޯރިޓީއެއް އޮތަތީ އެމްޑީޕީންވެސް ހިތުހުރިއެއްޗެއް ހަދާފާނެކަމަށް ގަބޫލެއް ނުކުރެވެއެވެ. ބޮނދު ބުޑަށް ސައިވާނީ ފެނިގެންނެވެ. ބާރުތައް ފެށިގެން އަންނަނީ ރައްޔިތުންގެ ކިބައިން ކަމާއި ބާރުތައް ދެމިއޮންނާނީ ވެސް ރައްޔިތުންގެ އަތްމަތީގައި ކަން ފިސާރި ރަނގަޅަށް އެނގޭނެއެވެ. ފެބްރުއަރީ7އާއި " އުކުޅަހު ބަޣާވަތް" ތަޖުރިބާއަކަށް ފުދޭނެއެވެ.


ކ. ފަރުކޮޅުފުށި ރިޒޯޓެއްގެ ގޮތުގައި ހިންގުމަށް ޝައުޤުވެރިވާ ފަރާތްތަކުން ބިޑް ހުށަހެޅުމަށް 12 ޖަނަވަރީ 2014ވީ ދުވަހު ކުރެވުނު އިޢުލާން ނަންބަރު IUL)88-PHR/88/2014/2) އަށް ހަވާލާދީ ދަންނަވަމެވެ.\n22 ޖަނަވަރީ 2014 ވަނަ ދުވަހު ސިވިލް ކޯޓްގެ ނަންބަރު Cv-C/2013/ފ1544 ޤަޟިއްޔާއިން ވަނީ ކ. ފަރުކޮޅުފުށްޓާ ގުޅޭގޮތުން އެކޯޓުގައި ހިނގަމުންދާ މައްސަލައެއްގައި ޝަރީއަތުން ޙުކުމެއް ކުރެވެންދެން ކ. ފަރުކޮޅުފުށީގައި ރިޒޯޓެއް އޮޕަރޭޓްކުރެވޭ ގޮތަށް ހުރި މުދާ ނައްތާނުލުމަށާއި، ނުވަތަ ނީލަމުގައި ވިއްކާ ނުލުމަށާއި، ނުވަތަ އެމުދާތަކާ ގުޅޭގޮތުން އެއްވެސް ފިޔަވަޅެއް ނޭޅުމަށާއި، އަދި ކ. ފަރުކޮޅުފުށީގައި ޓޫރިސްޓް ރިޒޯޓެއް ތަރައްޤީ ކޮށްގެން ހިންގުމަށް އެހެން ފަރާތަކަށް ހަވާލުކުރުން ފަސްކުރުމަށް މިނިސްޓްރީ އޮފް ޓޫރިޒަމަށާއި މިކަމުގައި ޝާމިލުވާ އެންމެހައި ފަރާތްތަކުގެ މައްޗަށް އަންގައި ވަގުތީ އަމަރެއް ނެރެފައެވެ.\nވީމާ، ކޯޓް އަމުރާ ގުޅިގެން ކ. ފަރުކޮޅުފުށި ރިޒޯޓެއް ގޮތުގައި ތަރައްޤީކުރުމަށް މިމިނިސްޓްރީން ކޮށްފައިވާ ބިޑްގެ މަސައްކަތް ވަގުތީ ގޮތުން ހުއްޓިފައިވާކަން މިއަދު 23 ޖަނަވަރީ 2014 ވަނަ ދުވަހު ކ. ފަރުކޮޅުފުށި ބިޑާ ގުޅޭގޮތުން ބޭއްވުމަށް ހަމަޖެހިފައިވާ 'ޕްރީ ބިޑް އިންފޮރމޭޝަން ސެޝަން' ކެންސަލްކުރެވިފައިވާކަން އަންގައި އިޢުލާންކުރަމެވެ.\n23 ޖަނަވަރީ 2014\nޕަބްލިޝްކުރި ތާރީޚު: 23 ޖަނަވަރީ 2014\nޕަބްލިޝްކުރި ގަޑި: 17:25


Qasim Agubodu Ge Eh Gathumun Siraj Faaduvidhaalhuvehjje - Vaguthu\nގާސިމް އަގުބޮޑު ގެއެއް ގަތުމުން ސިރާޖް ފާޑުވިދާޅުވެއްޖެ\nފޮނަދޫ ދާއިރާގެ މެމްބަރު މޫސާ ސިރާޖު – ފޮޓޯ: މަޖިލިސް\nރައްޔިތުންގެ މަޖިލީހުގެ މާމިގިލީ ދާއިރާގެ މެންބަރު އަދި ރާއްޖޭގެ މަޝްހޫރު މިލިއަނަރު ގާސިމް އިބްރާހިމް އަގުބޮޑު ގެއެއް ގަތުމުން ފޮނަދޫ ދާއިރާގެ މެންބަރު މޫސާ ސިރާޖު ފާޑުވިދާޅުވެއްޖެއެވެ.\nސިރާޖު ނުރުހުން ފާޅުކުރައްވައި ޓްވީޓު ކުރައްވާފައި ވަނީ ގާސިމް 12 މިލިއަން ރުފިޔާގެ އަގުބޮޑު ގެއެއް ބައްލަަވައި ގަތުމާއި ގުޅިގެންނެވެ. ސިރާޖު ކުރެއްވި ޓްވީޓުގައި ވިދާޅުވެފައި ވަނީ ރާއްޖެއަކީ ކުޑަ ތަނަކަށް ވީ ހިނދު ކޮންމެ ފަރުދަކަށްވެސް ބިން ނުވަތަ ފްލެޓް ގަނެވެން ޖެހޭނެ އެންމެ ގިނަ މިންވަރެއް ކަނޑައެޅެން ޖެހޭނެ ކަމަށެވެ. އަދި ފައިސާ ހުރިތީ "ވިހި ތިރީސް" ބިން ގަނެވޭނެ ގޮތަށް އޮތުމަކީ ކުރިޔަށް އޮތް މުސަތަގުބަލަށް އޮތް ނުރައްކަލެއް ކަމަށް އޭނާ ވަނީ ވިދާޅުވެފައެވެ.\n"އަޅުގަނޑުގެ ނަޒަރުގައި ރާއްޖެފަދަ ކުޑަ ގައުމެއްގައި ވަކިވަކި ފަރުދުންނަށް އެންމެ ގިނައިން ބިން / ފްލެޓް ގަނެވެވޭނެ އަދަދު ކަނޑައެޅެންޖެހޭ. ލާރި ހުރީތީވެ، ވިހި ތިރީސް ބިން ގަނެވޭގޮތަށް އޮތުމަކީ އަޅުގަނޑުމެންގެ ދަރިންގެދަރިންގެ މުސްތަގުބަލަށް އޮތް ނުރައްކަލެއް" ސިރާޖް ކުރެއްވި ޓްވީޓުގައި ވަނީ ވިދާޅުވެފައެވެ.\n12 މިލިއަން ރުފިޔާ އަށް ގާސިމް ގަނެފައި ވަނީ މާލެ އިންނެވެ. ގާސިމް ގަނެފައިވާ ގެއަށް ކިޔަނީ މ. ވާދީވިލާއެވެ. މިކަމާ ގުޅިގެން ސިވިލް ކޯޓުން ބުނެފައި ވަނީ މ. ވާދީރޯސް، މުހައްމަދު އަހުމަދު ދީދީގެ ނަމުގައި ރަޖިސްޓްރީކޮށްފައިވާ މ. ވާދީބިލްޑިންގުގެ ނަމުގައިވާ 413.33 އަކަފޫޓްގެ ފިހާރަ ބިމުގައިވާ އެންމެހާ އިމާރާތްތަކާ، ނުއުފުލޭ މުދަލާއި އަމިއްލަ ބިން، މާފަންނު މާފަންނުވިލާ ގާސިމް އިބްރާހިމް ގަނެ، އަގުދުކޮށް، މި ވިޔަފާރީގެ އަގު ޚަލާސްކޮށްފައި ވާ ކަމަށާއި އެ ވިޔަފާރީގެ ސައްހަ ކަމަށެވެ.\nގާސިމްގެ ހޮރައިޒަން އިން އަޅާ މަސް ފެކްޓްރީ ނިންމަން 5-6 މިލިއަން ޑޮލަރު ބޭނުންވޭ\nމަޖިލިހަށް އާ ރައީސަކު ހޮވަން ޖެހޭ، ބޭނުމީ ގާސިމް: ޖާބިރު\nއޮކްޓޯބަރ 21, 2019 18:23\nދެން ކަލޭވެސް ގަންނަންވީނު. ކުރިންވެސް އެބިން އެއީ މީހަކު ގަތް ތަނެއް. މިއަދު އެމީހާ ވިއްކާލީ މާދަން ގާސިމް ވިއްކާނީ. މުދަލަކީ އެކަހަލަ އެއްޗެއް ބީތާ. އެކެއްގެ އަތުން އަނެކެއްގެ އަތުން ދާނީ. އެއީ ﷲ ގެ ކުޅަދުންވަންތަކަން. އެކަންވެސް ޤާނޫނަކުން އޮބަހައްޓަން މި ލާދީނީ ދައްޖާލުތައް މި އުޅެނީ.\nއޮކްޓޯބަރ 21, 2019 18:58\n12 މިލިއަނާ ދީބާޖާގެ 300 މިލިއަނުގަ ތަފާތު އެބަހުއްޓެވެ.\nއޮކްޓޯބަރ 21, 2019 19:17\nމިތިބަ ލާދީނީބައިގަނޑު ހަމަހޭގަތިބެބަލަ ވާނުވާނޭގިގެންތިއުޅެނީ\nއޮކްޓޯބަރ 22, 2019 16:57\nލާރި ހުރިވަރަކުން ގެ ގަންނަންވީ..ކިއްލި ވިއްކައިގެން ވެސް ގެ ގަނެފަ އެބަހުރި..\nއޮކްޓޯބަރ 22, 2019 16:58\nމިލިޔަނުން ގެ ގަތީމަ ގޯސްވީ..ބަދަލުގެ ގޮތުގައި 300 މިލިޔަންވެސް އޯކޭ..\nޑިސެމްބަރު 30, 2019 22:47\nއިއްޒަތް ތެރި މެމްބަރު ކޮންމެވެސް ކަހަލަ ހަމަޖެހޭވާހަ ދައްކަން ވީނުން.ލާރި ހުރި މީހަކު އޭނަ ބޭނުން އެއްޗެއް ބޭނުން ވަރަކަށް ގަތީމަ އިއްޒަތްތެރި މެމްބަރަށް ހާދަ ވަރެކޭދޯ ތިވީ.


Faris beynunvaa minivan forensic thahuleelakah furusatheh neiy: court | Mihaaru\nފާރިސް ބޭނުންވާ މިނިވަން ފޮރެންސިކް ތަހުލީލަށް ފުރުސަތެއް ނެތް: ކޯޓު\n31 ޖެނުއަރީ 2018 - 16:16\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ މައްޗަށް ކުރަމުންދާ ރިޝްވަތުގެ ދައުވާގައި، މިނިވަން ތިން ވަނަ ފަރާތެއް މެދުވެރިކޮށް ފޮރެންސިކް ތަހުލީލެއް ކުރުމުގެ ފުރުސަތު ދެވެން ނެތް ކަމަށް ކްރިމިނަލް ކޯޓުން މިއަދު ނިންމައިފި އެވެ.\nމަޖިލީހުގެ މެމްބަރަކަށް ރިޝްވަތު ހުށަހެޅިކަމުގެ ތުހުމަތުގައި ފާރިސަށް ކުރާ ރިޝްވަތުގެ ދައުވާއާ ގުޅިގެން ދައުލަތުން ހުށަހެޅި ފޮރެންސިކް ހެކިތަކުގެ ތަހުލީލެއް، މިނިވަން ތިން ވަނަ ފަރާތެއް ލައްވައި ހަދަން ފާރިސްގެ ފަރާތުން އޮތީ ކުރިން ހުށަހެޅުމެއް ހުށަހަޅައިފަ އެވެ.\nއެ މައްސަލައިގައި މިއަދު ބޭއްވި އަޑުއެހުމުގައި އެކަމާ މެދު ގޮތެއް ނިންމަވަމުން އެ މައްސަލަ ބައްލަވާ ގާޒީ އަލީ އާދަމް ވިދާޅުވީ އެ ފުރުސަތު ދެވެން ނެތީ ރާއްޖޭގައި އެ ފަދަ ތަހުލީލެއް ކުރެވޭނެ އިންތިޒާމެއް ހަމަޖެހިފައި ނެތުމުންނާއި އެކަމާ ބެހޭ އުސޫލުތަކެއް ވެސް ނެތުމުން ކަމަށެވެ. އަދި އެ ފުރުސަތު ދޭ ނަމަ ޝަރީއަތް ދިގުލައިގެން ދިއުމުގެ ފުރުސަތު އޮތްކަން ވެސް ގާޒީ އާދަމް ފާހަގަ ކުރެއްވި އެވެ.\nގާޒީ ވިދާޅުވި ގޮތުގައި ތިން ވަނަ ފަރާތެއް މެދުވެރިކޮށް ފޮރެންސިކް ތަހުލީލު ހެދުމުގެ ފުރުސަތު ނުދިނަސް، ދައުލަތުން މިހާރު ހުށަހަޅާފައިވާ ފޮރެންސިކް ރިޕޯޓާ ގުޅިގެން އެ ރިޕޯޓް ހެދި ފަރާތާ ސުވާލު ކުރުމުގެ ފުރުސަތު ފާރިސަށް ޝަރީއަތުގައި ލިބޭނެ އެވެ.\nގާޒީ އާދަމް އެގޮތަށް ނިންމެވުމުގެ ކުރިން ދައުލަތުން ވެސް މިއަދު ވަނީ އެ ފުރުސަތު ދިނުމަށް ދެކޮޅު ހަދާ ކަމަށް ބުނެފަ އެވެ. ކުރީގެ އަޑުއެހުންތަކުގައި، އެ ފުރުސަތު ފާރިސަށް ދިނުމަށް ދެކޮޅު ނަހަދާ ކަމަށް ދައުލަތުން ބުންޏަސް، މިއަދުގެ އަޑުއެހުމުގައި ދައުލަތުން ބުނީ އެ ނިންމުން މުރާޖައާ ކުރުމަށް ފަހު މިހާރު އެކަމަށް ދެކޮޅު ހަދާ ކަމަށެވެ.\nއޭގެ ސަބަބެއްގެ ގޮތުގައި ދައުލަތުން ބުނީ އެ ފުރުސަތު ދޭން ފަށައިފި ނަމަ ޝަރީއަތް ދިގުލައިގެން ދާނެތީ އާއި އެފަދަ އިންތިޒާމްތަކެއް ރާއްޖޭގައި ހަމަޖެހިފައި ނެތުމެވެ. އަދި އެ ފުރުސަތަކީ ހުރިހާ މައްސަލަތަކެއްގައި ދައުވާ ލިބޭ ފަރާތްތަކަށް ހަމަހަމަކޮށް ނުލިބިދާނެ ފުރުސަތުތަކެއް ކަން ވެސް ދައުލަތުން ފާހަގަކުރި އެވެ.\nދައުލަތުން އެކަމަށް ދެކޮޅު ހެދުމުން ފާރިސްގެ ވަކީލް މައުމޫން ހަމީދު ވަނީ އެކަމާ މެދު ސުވާލު އުފައްދަވައިފަ އެވެ. މައުމޫން ވިދާޅުވީ އެ ފުރުސަތު ނުދޭން އެއްވެސް ގާނޫނީ ސަބަބެއް ނެތް ކަމަށާއި މީގެ ކުރިން އެފަދަ ފުރުސަތެއް މީހަކަށް ދީފައި ނެތުމަކީ މިހާރު އެ ފުރުސަތު ފާރިސަށް ލިބެން ނުޖެހޭ ސަބަބެއް ނޫން ކަމަށެވެ. އަދި ދައުލަތުގެ ވިސްނުން ކުއްލި ގޮތަކަށް މިއަދު ބަދަލުވި ސަބަބާ މެދު މައުމޫން ސުވާލު އުފެއްދެވި އެވެ.\n"އަޅުގަނޑުމެން އެދެން މިހާ ހިސާބުން މިއަދުގެ އަޑުއެހުން މެދުކަނޑާލައި، އެހެން ދުވަހަކު އަޑުއެހުން ބާއްވަން. އޭރުން ފަހަރެއްގައި ދައުލަތުން ވިސްނުން އަނެއްކާ ވެސް ބަދަލުވެދާނެ. ތަކުރާރުކޮށް މީގެ ކުރިން ވިދާޅުވީ އެ ފުރުސަތު ފާރިސަށް ދޭން ދެކޮޅު ނަހަދަމޭ. އެކަމަކު މިއަދު އެ ވިދާޅުވީ ވިސްނުން ބަދަލުވީއޭ، އެ ފުރުސަތު ދޭކަށް ނުޖެހެއޭ،" މައުމޫން ވިދާޅުވި އެވެ.\nދައުލަތުން ދެކޮޅު ހެދުމުގެ ކުރިން، ފާރިސްގެ ވަކީލުން މިއަދު ވަނީ ފޮރެންސިކް ތަހުލީލެއް ހެދުމަށް ފާރިސްގެ ފަރާތުން ހުށަހަޅާ ފަރާތުގެ މައުލޫމާތު ވެސް ހުށަހަޅައިފަ އެވެ. ފާރިސްގެ ފަރާތުން ހުށަހެޅީ އިންޑިއާގައި ހިންގާ އެފަދަ ފާމެއް ކަމަށްވާ ކޭޕީއެމްޖީ ކިޔާ ކުންފުންޏެކެވެ. އޭގެ ތަފްސީލުތައް އެ ފާމާ މިހާރު ހިއްސާކޮށްފައިވާ ކަމަށާއި ބަލަންޖެހޭ ބެލުންތަކަށް ފަހު އެއްބަސްވުމަކަށް އަންނަން ދެ ހަފުތާއެއްހާ ދުވަސް ނަގާނެ ކަމަށް މައުމޫން ވިދާޅުވި އެވެ.\nކުށްކުރުން ކްރިމިނަލް ކޯޓް އިދިކޮޅު ފަރާތްތައް ފާރިސް މައުމޫން ރިޝްވަތު


vnews - Miee ummeedhu kuri natheejaa eh noon- Valverde\nމިއީ އުއްމީދުކުރި ނަތީޖާއެއް ނޫން: ވަލްވާޑޭ\nބާސެލޯނާގެ ކޯޗު ވަލްވާޑޭ\nޔުއެފާ ޗެމްޕިއަންސް ލީގުގެ ސެމީފައިނަލްގެ ދެވަނަ ލެގުގައި ރޭ ލިވަޕޫލް އަތުން ބަލިވާނެ ކަމަށް އުއްމީދު ނުކުރާ ކަމަށާއި ސަޕޯޓަރުންގެ ކިބައިން މައާފަށް އެދޭކަމަށް ބާސެލޯނާގެ ކޯޗު އަނެސްޓޯ ވަލްވާޑޭ ބުނެފިއެވެ.\nގިނަބަޔަކު ހީކުރި ގޮތާއި ހިލާފަށް ބާސެލޯނާއާއި ދެކޮޅަށް ލިވަޕޫލުގެ އަމިއްލަ ދަނޑުގައި ކުޅުނު މި މެޗު ލިވަޕޫލް ކާމިޔާބުކުރީ 4-0 ގެ ނަތީޖާއަކުންނެވެ. ބާސެލޯނާގެ ދަނޑުގައި ކުޅުނު ފުރަތަމަ ލެގު ބާސެލޯނާ ކާމިޔާބުކުރީ 3-0 އިންނެވެ. ލިވަޕޫލް ފައިނަލަށް ދަތުރުކުރީ 4-3 ގެ އެގްރިގޭޓް ނަތީޖާއަކުންނެވެ.\nހިތްދަތި ބައްޔަށްފަހު މީޑިއާތަކާއި ވާހަކަދައްކަމުން ވަލްވާޑޭ ބުނީ މިއީ އޭނާގެ ކެރިއަރުގެ މިހާތަނަށް ބާސެލޯނާ ދެއްކި އެންމެ ދަށް ކުޅުން ކަމަށާއި މެޗު ކާމިޔާބުކުރި ލިވަޕޫލް މި މެޗުގައި މޮޅު ކުޅުމެއް ދެއްކިކަމަށެވެ. އަދި ބާސެލޯނާއިން އަބަދުވެސް މަސައްކަތްކުރަނީ ސަޕޯޓަރުން އެދޭފަދަ ގޮތަކަށް ކަމަށާއި މިކަމުން ބާސެލޯނާއަށް ގިނަ ފިލާވަޅުތަކެއް ލިބިގެންދިޔަ ކަމަށެވެ. އަދި ސަޕޯޓަރުންގެ ކިބައިން ނިހާޔަތަށް މައާފަށް އެދޭ ކަމަށާއި މިފަދަ ހާލަތެއް ކުރިމަތިވެދާނެ ކަމަކަށް ކުރިން ހީނުކުރާ ކަމަށެވެ. އަދި މިއީ ސަޕޯޓަރުންނަށް ވެސް އަދި ކްލަބަށް ވެސް ރަނގަޅު ނަތީޖާ އެއް ނޫންކަމަށް ވަލްވާޑޭ ބުުންޏެވެ.\nރޭގެ މެޗުން ބަލިވުމުން ވަލްވާޑޭގެ ކުރިމަގާ މެދު ވެސް ބައެއް ފަރާތްތަކުން ސުވާލު އުފައްދަން ފަށާފައިވާއިރު އޭނާ ބުނީ އެކަމާ މެދު އެއްވެސް ގޮތަކަށް އަދި ނުވިސްނާ ކަމަށާއި ނަމަވެސް މި ކަންކަމުގެ ޒިންމާ ކޯޗު ނަގަންޖެހޭނެ ކަމަށް ގަބޫލުކުރާ ކަމަށެވެ.\nޗެމްޕިއަންސް ލީގުން ކެޓި ނަމަވެސް ބާސެލޯނާ ވަނީ މިއަހަރުގެ ސްޕެނިޝް ލީގު ކާމިޔާބުކޮށްފައެވެ. އަދި ސްޕެނިޝް ކަޕު ހޯދުމުގެ ފުރުސަތު އެ ޓީމަށް އެބައޮތެވެ. ނަމަވެސް ޗެމްޕިއަންސް ލީގު ހޯދުމުގެ ހުވަފެން ފެނަށް ދިއުމާއި ގުޅިގެން ޓީމުގެ މެނޭޖްމަންޓާއި ކުޅުންތެރިންނަށް ބަދަލުތަކެއް އަންނާނެކަމަށް ބެލެވެއެވެ.


Dhaulathaa Sih'hee Hidhumaiy Thah Dhemehettumah 2.7 Billion Ge Overdraw Eh Dhookoffi - Vaguthu\nދައުލަތާއި ސިއްހީ ހިދުމަތްތައް ދެމެހެއްޓުމަށް 2.7 ބިލިއަންގެ އޯވަޑްރޯއެއް ދޫކޮށްފި\nކުުރިއަށް އޮތް ތިން މަހަށް ދައުލަތުގެ ހިދުމަތްތައް ދަމަހައްޓައި، ސިއްހީ ހިދުމަތްތަކަށް ބޭނުންވާ ހޭދަތައްކޮށް، އިގްތިސާދީ ގޮތުން އާއިލާތަކަށް ބޭނުންވާ އަސާސީ ކަންކަން ފުއްދޭ މިންވަރު ކަށަވަރުކުރުމަށް އެމްއެމްއޭ އިން 2.7 ބިލިއަން ރުފިޔާގެ އޯވަޑްރޯއެއް ސަރުކާރަށް ދޫކޮށްފިއެވެ.\nއެމްއެމްއޭ އިން މެއި މަހުގެ 26 ވަނަ ދުވަހުގެ ނިޔަލަށް އާއްމުކޮށްފައިވާ ތަފާސް ހިސާބުތައް ދައްކާ ގޮތުގައި މިހާތަނަށް އޯވަޑްރޯގެ ގޮތުގައި 2.7 ބިލިއަން ރުފިޔާ ވަނީ ސަރުކާރަށް ދޫކޮށްފައެވެ. އެމްއެމްއޭ އިން މިފަދައިން އޯވަޑްރޯ ދޫކޮށްފައި މިވަނީ އެ އޯވަޑްރޯ ދޫކުރުމަށް މަޖިލީހުން ހުއްދަ ދީފައި އޮތުމުންނެވެ. މަޖިލީހުން ހުއްދަ ދިނީ 4.2 ބިލިއަން އޯވަޑްރޯ ކުރުމަށެވެ.\nމަޖިލީހުން އެ އަދަދު ދޫކުރުމަށް ފާސްކުރީ ދައުލަތުގެ ހަރަދަށް ޒިންމާވުމުގެ ގާނޫނަށް އިސްތިސްނާ ވާން ފިނޭންސް މިނިސްޓަރު އިބްރާހިމް އަމީރު އެދިވަޑައިގަންނެވި ގޮތަށެވެ.\nމިދިޔަ އޭޕްރީލް މަހުގެ 22ވަނަ ދުވަހު ފިނޭންސް މިނިސްޓަރ އިބްރާހިމް އަމީރު މަޖިލީހަށް ފޮނުއްވެވި ސިޓީގައި ވިދާޅުވެފައި ވަނީ ދައުލަތުގެ ހަރަދަށް ޒިންމާވުމުގެ ގާނޫނުގެ ދަށުން އެކުލަވާލައިފައިވާ ފިޒިކަލް ހަމަތަކަކީ، އެ ހަމަތަކަށް ފިނޭންސް މިނިސްޓްރީ އިން އަމަލުކުރުން ލާޒިމް ހަމަތަކެއް ކަމުގައި ވީނަމަވެސް، މިހާރު މުޅި ދުނިޔެއަށް އަދި ރާއްޖެއަށް ދިމާވެފައިވާ ކޮވިޑް-19 އިގެ ބަލިމަޑުކަމުގެ ސަބަބުން މިހާރު ރާއްޖޭގެ އިގްތިސާދީ އަދި މާލީ ހާލަތަށް ދިމާވެފައިވާ ގޮންޖެހުންތަކާއި އެކު، އެ ގާނޫނުގެ 32 ވަނަ މާއްދާގައި ކަނޑައަޅައިފައިވާ ހަމަތަކަށް އަމަލު ކުރުމަކީ މިދަނޑިވަޅުގައި އިގްތިސާދީ ގޮތުން ކުރެވިދާނެ ކަމެއް ނޫން ކަމަށެވެ.\nއޭޕްރީލް 15 އިން ފެށިގެން ރާއްޖޭގެ ވިސާ ކާޑުތަކުން ރާއްޖޭގައި ޑޮލަރުގެ މުއާމަލާތް ނުކުރެވޭނެ\nދިވެހި ބޭންކުތަކުން ދޫކޮށްފައިވާ ވިސާކާޑުތަކުން ޑޮލަރުގެ މުއާމަލާތްތައް ހިންގުން މަނާކުރަނީ\nޖޫން 8, 2020 18:11\nބޭރުގެއެކިއެކިފަރާތްތަކުން ބިލިއަނުންބިލިއަނުން މިލިބޭހާފައިސާއިން ދެކޮޅުނުޖެހިގެން ޚަޒާނާއިންވެސް އެވަރަށްދަމައިފި2އަހަރުގެބަޖެޓުހުސްވެއްޖެ ލޯނުއެވަރަށްނަގައިފި ރައިއްޔަތަކަށް ލިބުނުމަންފާއެއްނެތްކަމަށް ނޫސްތަކުގަލިޔެފާމިހުންނަނީ!! އަނެއްކާ މިޑްޓާމްއިލެކްޝަނެއްއަންނަނީބާ؟ނޫނީ ..........\nޖޫން 8, 2020 18:21\nއޯވަޑުރޯ ސަރުކާރެއް މިހާރު އޮތީ..ރައީސް ޔާމީން ޗާޕުކޮއްފަ ނުނެރި ހުރި ފައިސާ ނޫޓުތަކުން އޯވަޑުރޯ ކޮއްފަ މި ކިޔަނީ ޗާޕު ނުކުރާނަމޯ. މިއީ ދޯހަޅި ސަރުކާރެއް.. ތެލީގެ ފޫކަހަނީ..\nޖޫން 8, 2020 21:12\nއައިޖީއެމްއެޗް އަށް ސޮފްޓްވެޔަރ އެއް ގަންނަން 1.5 މިލިއަންޑޮލަރު ވެސް ޙަރަދު ކޮށްފި. ބޮޑެތި ކޮރަޕްޝަން ހަމަ.


Kudakudhinge hiyage ceo ge magamah Moomina ahyan kurahvaifi\nކުޑަކުދިންގެ ހިޔާގެ ސީއީއޯ - މުއުމިނާ އާދަމް\nކުޑަކުދިންގެ ހިޔާގެ ސީއީއޯގެ މަގާމަށް މުއުމިނާ އައްޔަން ކުރައްވައިފި\n17 މާރޗް 2020 - 13:57:05\nކުޑަކުދިންގެ ހިޔާގެ ޗީފް އެގްޒެކެޓިވް އޮފިސަރުގެ މަގާމަށް ބްރޯޑްކާސްޓިން ކޮމިޝަނުގެ ކުރީގެ މެމްބަރު މުއުމިނާ އާދަމް ރައީސުލް ޖުމްހޫރިއްޔާ ބޭފުޅަކު އައްޔަން ކުރައްވައިފިއެވެ.\nމިނިސްޓްރީ އޮފް ޖެންޑާ ފެމިލީ އެންޑް ސޯސަލް ސާވިސަސްގެ ދަށުން ހިންގަވަމުންގެންދަވާ ކުޑަކުދިންގެ ހިޔާގެ ޗީފް އެގްޒެކެޓިވް އޮފިސަރުގެ މަގާމަށް މުއުމިނާ އައްޔަނު ކުރެއްވީ މިއަދު އެވެ.\nމިނިސްޓަރުންގެ ނައިބުން ފެންވަރުގައި މުއުމިނާ އެ މަގާމަށް އައްޔަން ކޮށްފައިވާއިރު އޭނާ ވަނީ ރައީސުލްޖުމްހޫރިއްޔާ އުފައްދަވާފައިވާ "ހެލްތް ޕްރޮމޯޝަން އެޑްވައިޒަރީ ބޯޑު"ގެ މެންބަރުކަމާއި މޯލްޑިވްސް ބްރޯޑްކާސްޓިން ކޮމިޝަންގެ މެންބަރުކަން އަދާކުރައްވާފައެވެ. މީގެ އިތުރުން މީޑިއާ ދާއިރާއާ ކުޅިވަރުގެ ދާއިރާގައި ދިގުމުއްދަތެއްގައި ހިދުމަތްކުރައްވާފައެވެ.\nމުއުމިނާ އާދަމް ވަނީ ސަރުކާރުން ދެއްވާ ހިތްވަރު ދިނުމުގެ ގައުމީ އިނާމު 2014 ވަނަ އަހަރު ހާސިލްކޮށްފައެވެ. އަދި 2019 ވަނަ އަހަރު ރެހެންދި އެވޯޑުވެސް އޭނާ ވަނީ ހާސިލް ކުރައްވާފައެވެ. މުއުމިނާ އަކީ ޔޫތް މިނިސްޓަރު މަހުލޫފުގެ ބޮޑުދައިތަ އެކެވެ.\nޖެންޑާ މިނިސްޓްރީގެ ދަށުން ހިންގާ ހިޔާގެ ސީއީއޯ އަކަށް މުއުމިނާ ހަމަޖެއްސެވީ ކުރިން އެ މަގާމުގައި ހުންނެވި އަބްދުއްޝުކޫރު އަބްދުލް ހަކީމް އެ މަގާމުން އެކަހެރިކޮށް ބެހެއްޓުމަށް ފަހު އެވެ. މިދިޔަ ޖެނުއަރީ މަހު ޝުކޫރު ސަސްޕެންޑު ކުރީ ހިއުމަން ރައިޓްސް ކޮމިޝަން (އެޗްއާރުސީއެމް) އިން ތަހުގީގު ކުރާ މައްސަލައަކާ ގުޅިގެންނެވެ.


Kuru Vaahaka: Thuraa\nކުރު ވާހަކަ: ތުރާ--\nކުރު ވާހަކަ: ތުރާ\nސުހާ ފާޚާނާއަށް ވަދެ ދޮރު ލައްޕައިލީ އެއްވެސް ފިކުރެއް ޚިޔާލެއް ނެތިއެވެ. އަނގައިން މަޑުމަޑު ރާގެއް އަޅުވައިލައިގެންނެވެ. އަތުގައި ހުރި ސާމާނުތައް ތަރުތީބުން އެ އެއްޗެއް ބަހައްޓަން ޖެހޭ ތަނުގައި ބަހައްޓައިލިއެވެ. މަޑުމަޑުން އިސްތަށިގަނޑު ނަގައި އަތަށް ހެޔޮކޮށްލަމުން ހުޅިއެއް ޖަހައިލިއެވެ. ހިނިތުންވެ ހުރެއެވެ. ފާރުގެ އެއްބިތް ފުރާހުރި ލޯގަނޑު ކުރިމައްޗަށް ހުއްޓިލިއެވެ. ލޯގަނޑުގެ އެއްކަނުގައި ރަސްކަން ކުރަމުންދިޔައީ ތެތް ފިނިކަމެވެ. ފުސްކަމެވެ. ނަމަވެސް ލޯގަނޑުގެ މެދުތެރެއިން ސާފުކަމާއެކު މަންޒަރު ފެނެއެވެ. އެހެންވެ މަޑުމަޑުން ލޯގަނޑުގެ މެދާ ހަމައަށް ޖެހިލައި ދެ ފަރަތާށް އެނބުރިލަމުން ފަރިބަލައިލިއެވެ. ކަނާއަތު ޝަހާދަތް އިނގިލިން ލޯގަނޑުގައި އުފާވެރިކަން ރަމުޒުކޮށްދޭ މޫނެއް ކުރަހައިލިއެވެ. އެއަށްފަހު އަނެއްކާ ވެސް ލޯގަނޑަށް ބަލައިލިއެވެ.\nސުހާ ސިހުނެވެ. ލޯގަނޑުގެ ހަތަރު ފަރާތުން ލޭ ތިކިތައް އޮހެމުން ދިޔުމުންނެވެ. ލޯގަނޑުގެ މެދަށް ބޮޑު ސިރިންޖެއް ހަރައިފައި ހުއްޓެވެ. އެތަނުން ވެސް ކަޅުވެފައިވާ ރަތް ލޭ ތިކިތައް އޮހެމުން ދިޔައެވެ. ލޯގަނޑުގައި އެޅިފައިވާ ހިމަ ރޮނގުތަކުން ވެސް ލޭ ހިލެމުން އެކި ތަންތަނުން ލޭ ފޭދެމުން ދިޔައެވެ. ސުހާ މަޑުމަޑުން ދެ ލޯ މަރައިލިއެވެ. ދެފަރާތަށް ބޯ ހަލުވައިލިއެވެ. އަނެއްކާ ވެސް ދެ ލޯ ހުޅުވައިލިއެވެ. ކުށްހީއެއް ކަމަށް ޤަބޫލުކުރެވިގެންނެވެ. އެއްވެސް ތަފާތެއް ނެތެވެ. ލޯގަނޑު ކުރިން ހުރިހާ ސާފުކޮށް ހުއްޓެވެ. ސިރިންޖެއް ނެތެވެ. ލެޔެއް ވެސް ނެތެވެ.\n"މިހެންނޭ ވާނީ މާ ބިރުކުޑަވެގެން އުޅެންޏާ" މަޑުމަޑުން ސުހާ ބުނެލިއެވެ. "އަދި މި ހެޕީ ފޭސް ގަނޑު ވެސް އިންނާނެ މަށަށް މަލާމަތްކުރަން"\nއޭނާ ކުރެހި މޫނުގެ އަނގަ ޝާހަދަތް އިނގިލިން ފޮހެލިއެވެ. އަނެއްކާ ވެސް މަޑުމަޑު ރާގެއް އަނގައިން އަޅުވައިލަމުން ދަތް އުނގުޅާ ބުރުހުގައި ބޭސްޖަހައިލިއެވެ.\n"ކޮބާ ދަތް އުނގުޅަންވާނެ. އުފަލަކީ އަމިއްލައަށް ހޯދާއެއްޗެއް ކަލޭ ވެސް އަމިއްލައަށް އުފާކުރަން އަނގައެއް ހޯދަން ވާނެ" ސުހާ މަޑުމަޑުން ލޯގަނޑާ ދިމާއަށް ބަލައިލިއެވެ. ލޯގަނޑުގައި އޭނާ ކުރެހި މޫނަށް ވާހަކަދައްކަމުންނެވެ. ކުއްލިއަކަށް ސުހާގެ ފަހަތުން ކަނދުރާ މައްޗަށް މީހެއްގެ ހޫނު ނޭވާ އެޅުނުހެން ހީވެގެން އޭނާ ސިހިފައި ބަލައިލިއެވެ. ބިލިގާގެ ބިއްދޮށަށް ހިޔަންޏެއް ގޮސް ވަންތަން އޭނާއަށް ފެނުނެވެ. މިފަހަރު ހީއެއް ނޫނެވެ. އޭނާ ޔަޤީންކުރިއެވެ. ނޭނގޭ ކަމަށް ހަދައިގެން އޭނާ ލޯގަނޑާ ދިމާއަށް ބަލައިލިއެވެ. ފަހަތުގައި ހިނގާކަމެއް ވެސް ލޯގަނޑުން ފެންނާނެތީއެވެ. އަނެއްކާ ވެސް އޭނާ ސިހުނެވެ. އޭނާ ފޮހެލި މޫނުގައި އަނގަ ކުރަހައިފައި ހުރުމުންނެވެ. ނަމަވެސް އެ މޫނުމަތިން ފެނުނީ މާޔޫސްކަމުގެ ނިޝާނެވެ. ސުހާގެ ނޭވާ އަވަސްވާން ފެށިއެވެ. ނޭނގޭ ބިރުވެރިކަމެއް ހިތުގެ ނާރުތަކަށް ޖެއްސުން ކުރަން ފެށިއެވެ. މަޑުމަޑުން އެ މޫނުގެ އަނގަ ފޮހެލިއެވެ. ބިލިގާ ކައިރީ ދަމާފައިވާ ފަރުދާ ކަހައިލި އަޑު އިވުނެވެ. ސުހާ ފަސް އެނބުރި ބަލައިލިއެވެ. މީހަކު ފެންނާކަށް ނެތެވެ. "ސުހާ" ބަރު އަޑަކުން ގޮވައިލުމުން ލޯގަނޑާ ދިމާއަށް ބަލައިލިއެވެ.\nއޭނާ ފަހަތަށް އެއްލިގެން ދިޔައެވެ. ލޯގަނޑުގެ ތެރެއިން އެ ފެންނަނީ އޭނާ ދަންނަ މޫނެކެވެ. އެއީ ނަފީސާއެވެ. ނަފީސާގެ ދޮން މޫނު ވަނީ މަޑުމަޑު އަޅިކުލައަކަށް ބަދަލުވެފައެވެ. އޭނާގެ އެ ރީތި ދެ ލޯ ވަނީ އަޑިވަދެފައެވެ. ދެ ލޯ ކައިރިވަނީ ކަޅުވެފައެވެ. ތުންފަތުގައި ތެތްކަމެއް ނެތެވެ. ނޭފަތް އާދަޔާ ޚިލާފަށް ދިގުކަމަށް ދައްކައެވެ. ނޭފަތުގެ އެއްކަން ނެތެވެ. ކުރިން ފަންކޮށް އޮތް އިސްތަށިގަނޑު އޮތީ ކިސުޅިވެ ހޭވިފައެވެ. އޮފުކަން ނެތި މުށި އަޅިކުލައަށް ބަދަލުވެފައެވެ. މޭމައްޗެކޭ ބުރަކަށްޓޭ އެއްފަދައެވެ. ލައިގެން ހުރި ހުދުކުލައިގެ ގަޔަށްދޫ ހެދުމުގައި ހުރި އިރު އޭނާ ފެންނަނީ ބިރުވެރި ސިފައެއް ގައެވެ. ނަފީސާ މަޑުމަޑުން ކުރިއަށް އަންނަން ފެށިއެވެ. ސުހާއަށް ފަސްއެނބުރި ބަލައިލެވުނެވެ. މީހަކު ފެންނާކަށް ނެތެވެ. އަނެއްކާ ވެސް ލޯގަނޑާ ދިމާއަށް ބަލައިލިއެވެ.\n"ނަފީސާ ކިހިނެއް؟" ސުހާ ހައިރާންވެ ބަސްހުއްޓުނު ކަހަލައެވެ. "ކިހިނެއް މިތަނަނަށް؟"\nނަފީސާ ބާރުބާރަށް ހޭންފެށިއެވެ. މުޅި ފާޚާނާ ތެރެއިން އެ ހުނުމުގެ އަޑު އިވެމުން ދިޔައެވެ. ފާރުތަކާއި ތަޅުން ތެރެއިން ވެސް ނަފީސާގެ ހުނުމުގެ އަޑު އިވެމުން ދިޔައެވެ. އެއާއެކު ބިލިގާ ކައިރި ހުރި ފަރުދާ ވެސް ވަޔާ ހޫރެން ފެށިއެވެ. ސުހާ ދެ ކަންފަތުގައި އަތްއެޅިއެވެ.\n"ކަލޭ ހީކުރީ އަހަރެން ދެން ނާންނާނެ ކަމަށްތަ؟" ނަފީސާގެ އަޑު ކަންފަތުގައި ޖެހުމުން ސުހާ ދެ ލޯ ބޮޑުވިއެވެ. ތިން ހަތަރު މީހުން އެއްފަހަރާ ވާހަކަ ދެއްކުމުން އަޑު އިވޭ ގޮތަށް އެ އަޑު މުޅި ތަނުގައި ގުގުމަމުން ދިޔައެވެ. ސުހާ މަޑުމަޑުން ދެ ފަރާތަށް ބޯ ހޫރައިލިއެވެ. އޭރު ވެސް ނަފީސާ މަޑުމަޑުން ކުރިއަށް ޖެހެމުން ޖެހެމުން ދިޔައެވެ. އެންމެފަހުން ލޯގަނޑުގެ ތެރެއިން ނަފީސާގެ ދެފައި ބޭރަށް ނެރެލިއެވެ. މުޅިމީހާ ބޭރަށް ނުކުތެވެ. ހީވީ ފެންކޯރެއްގެ ތެރެއިން ނުކުތް ހެންނެވެ. ސުހާ މަޑުމަޑުން ފަހަތަށް ޖެހެމުންޖެހެމުން ދިޔައެވެ.\n"ކަލޭ ކީއްވެގެން އަހަންނަށް އެވަރު ލަނޑެއް ދޭންރޭވީ؟ އަހަރެންގެ ކޮން ކުށެއް އޮވެގެން؟" ނަފީސާގެ އަޑު މަޑުވިއެވެ. ތިން ހަތަރު އަޑުން އިވެމުން ދިޔަ އަޑު ރީތި އަންހެނެއްގެ އަޑަށް ބަދަލުވިއެވެ. އެއާއެކު ނަފީސާގެ ސޫރަ ވެސް މަޑުމަޑުން ބަދަލުވަމުން ސާފުވަމުން ދިޔައެވެ. ރޫ ޖެހިފައިވާ މޫނަށް ތާޒާކަން ލިބެމުން ދިޔައެވެ. އިސްތަށިގަނޑުން ކިސުޅިކަން ކެނޑި އޮފުކަން ވިދަމުން ދިޔައެވެ. ތުންފަތުގެ ކުލަ މަޑުމަޑުން ރަތްކުލައަށް ބަދަލުވިއެވެ. ލައިގެން ހުރި ހެދުން ކައިވެނީގެ އާދައިގެ ހުދު ހެދުމަކަށް ބަދަލުވިއެވެ.\n"އަހަރެން ވެސް ހާދަ އުންމީދެއް ކުރީމޭ. ހާދަ ފޮނި ހުވަފެންތަކެއް ދުށީމޭ" ނަފީސާ ގިސްލަންފެށިއެވެ. "އަލަތު ކައިވެނީގެ ފޮނި މީރުކަމުން ދިރިއުޅުން އުޖާލާކޮށް، އެ ދިރިއުޅުމުގެ ހުވަފެންތައް އަހަރެން ވެސް ދުށީ ސުހާ ވެސް ދެކޭ ގޮތަށް"\nބިލިގާގައި ސުހާގެ ފުންނާބު ޖެހުމާއެކު އޭނާއަށް ހުއްޓެވުނެވެ. ތުރުތުރު އަޅާ ހާލު މުށްކަވައިލެވިފައިވާ ދެއަތް ނަގައި ދެއަތް ދެ އަތަށް ޖޯޑުކޮށްލެވުނެވެ. މަޑުމަޑުން ތިރީ ތުންފަތުގައި ދަތް އަޅައިލެވުނެވެ. އަވަސްވެފައިވާ ނޭވާތައް މަޑުމަޑުން ބޭރުކުރަމުން ހިންދިރުވައިލެވުނެވެ. އޭރު ވެސް އޭނާގެ މޭ ނަގައި ޖެހެއެވެ.\n"ނިމާލް އެއީ މި ދުނިޔޭއިން ހަމައެކަނި އަހަރެން ލޯބިވި މީހާ. އަހަރެން އޭނާދެކެވީ ޙަޤީޤީ ލޯބި" ނަފީސާ ގިސްލަންފެށިއެވެ. "އަހަރެން ހީކުރީ ނިމާލަކީ މުޅި ދުނިޔޭގައި ވެސް ހުރި، އެންމެ އޯގާތެރި، އެންމެ އިހުސާންތެރި، އެންމެ ކިޔަމަންތެރި، އެންމެ ޙުލްޤު ހެޔޮ މީހާކަމަށް. އެކަމަކު އޭނާއަކީ އަހަރެން ހީކުރި ކަހަލަ މީހެއް ނޫން"\n"ނޫން" ސުހާ މަޑުމަޑުން ދެ ފަރާތަށް ބޯ ހުރައިލެވުނެވެ. ބޭ އިޚްތިޔާރުގައެވެ. "ތިހެން ނުބުނޭ"\n"ކީކޭ؟ ކަލޭ އަދިވެސް އޭނާ ދިފާއު ކުރަނީތަ؟" ނަފީސާ ބާރުބާރަށް ހޭންފެށިއެވެ. މުޅި ފާޚާނާގެ އެތަން މިތަނުން އެ ހުނުމުގެ އަޑު ގުގުމަންފެށިއެވެ. އެއާއެކު ނަފީސާގެ ސޫރަ ކުރިން ހުރި ގޮތަށް ބަދަލުވާން ފެށިއެވެ. ދަނޑިވަޅު ބަލައި ސުހާ ދުއްވައިގަތީ ދޮރާ ދިމާއަށެވެ. ނަމަވެސް، އޭނާއަށް އެކަން ކާމިޔާބުވާ ގޮތެއް ނުވިއެވެ. ސުހާގެ އިސްތަށިގަނޑު ނަފީސާގެ އަތު ތެރެއަށް އޮޅައިލިއެވެ. އެއާއެކު ސުހާ މުށިގަނޑު މައްޗަށް ތިރިވެ ދެ ކަކޫ ޖެއްސުވިއެވެ.\n"އާދޭސްކޮށްފަ ބުނަން އަހަންނަށް ތިހެން ނުހަދާ" ސުހާ ބާރުބާރަށް ހަޅޭއްލަވައިގަތެވެ. "އަހަރެން ދޫކޮށްލާ"\n"ކަލޭ މިއަދު އަޑުގަދަ ކުރުމަކުން، އާދޭސް ކުރުމަކުން ކުރާނެ އެއްވެސް ފައިދާއެއް ނެތް. ތިޔަ އަޑު އިވޭނެ މީހަކުވެސް ނެތް" ނަފީސާ ވާހަކަދައްކަން ފެށިއެވެ. މި ފަހަރު އިވުނީ ފިރިހެނެއްގެ ބަރު އަޑެކެވެ. "އެ ދުވަހު އަހަރެން އާދޭސް ކަލޭއަށް އިވުނު ނަމަ މިއަދު އަހަންނަށް ވެސް ތިޔަ އާދޭހަށް ހަމްދަރުދީ ވެވުނީސް. އެ ދުވަހު އަހަންނަށް ތުރާ ނުދިން ނަމަ މި އަދު ކަލޭއަށް އޯގާތެރި ވެވުނީސް. އެ ދުވަހު އަހަރެންގެ އިހުސާސްތައް ފަތްޖަހައި ނުލި ނަމަ މިއަދު ކަލޭގެ އިހުސާސްތައް އަހަންނަށް ހުޅުވައިލަ ދެވުނީސް"\nސުހާގެ އިސްތަށިގަނޑުގައި ހިފާ ނަފީސާގެ އަތުގެ ކޮޅަށް ހިއްލައިލިއެވެ. އެއާއެކު ސުހާގެ ބޯ ފަންގިފިލާގައި ޖެހުނެވެ. ސުހާ ފައިތަޅުވަމުން ބޮލުގެ އިސްތަށިގަނޑުގައި ހިފައިލިއެވެ. ލިބެމުން ދިޔަ އަނިޔާތަކަށް ކެތް ނުކުރެވޭ ހާލު ސުހާ ރޮމުން ގިސްލަމުން ދިޔައެވެ. ސަލާމަތަށް އެދި އާދޭސްކުރަމުން ސަލާން ޖަހަމުންނެވެ. ނަފީސާ ގެނައި ކުއްލި ހަރަކާތަކާއެކު ސުހާ ހޫރައިލިއެވެ. ކަރުދާސްކޮޅެއް ވަޔަށް ދިޔަހެން، އެ ބާރުމިނުގައި ސުހާ ގޮސް ޖެހުނީ ފާޚާނާތަށި މައްޗަށެވެ. ލިބުނު ކުއްލި ޝޮކާއެކު ސުހާ އުނަގަނޑުގައި އަތް ޖައްސައިލިއެވެ. އޭނާގެ ދެ ލޮލުން ކަރުނަތައް އޮހެމުން ދިޔައެވެ. މީހާގެ އަނގައިން ލޭތައް އޮހެމުން ދިޔައެވެ. އޭރު ސުހާ އޮތީ ފާޚާނާ ތަށިބުޑަށް ޖެހިފައެވެ. މީހާގެ ގައިގައި ހިރިލާނެހާ ވަރު ވެސް ނެތިފައެވެ. ކުކުރުން ނޫން ކަމެއް އޭނާއަކަށް ނުކުރެވެއެވެ.\nކުއްލިއަކަށް ސުހާގެ ކުރިމައްޗަށް ވެއްޓުނީ ސިރިންޖެކެވެ. ސުހާ މަޑުމަޑުން ބޯ އަރިކޮށްލާ މަތި ބަލައިލިއެވެ. އެ ކަހަލަ އެތައް ސިރިންޖެއް އޮހެމުން ދިޔައެވެ.\n"ކަލޭއަށް މިހާރު ވިސްނިއްޖެތަ؟" ނަފީސާގެ އަޑުގައި ރުޅިވެރި ރާގު ގުގުމަމުން ދިޔައެވެ. "އަދިވެސް ކުށެއް ނެތް ފުރާނަ ދުއްވައިލަން ރާވާނަންތަ؟"\n"އަހަންނަށް އެއް ފުރުޞަތުދީ" ހުއްޓަމުން ހުއްޓަމުން ކަހަލަ ގޮތަކަށް ސުހާއަށް ބުނެވުނެވެ. "އަހަރެން އެކަން ވީ ގޮތް ކިޔައިދީ ފާނަން"\nއަނެއްކާ ވެސް ސުހާގެ އިސްތަށިގަނޑުގައި ނަފީސާ ހިފިއެވެ. އެއާއެކު ސުހާ ދަމަމުން ގެންގޮސް ބިލިގާ ތެރެއަށް ދޫކޮށްލިއެވެ.\n"ނިމާލް އެންމެ ފުރަތަމަ ލޯބިވީ އަހަރެން ދެކެ. ނަމަވެސް ނިމާލުގެ އަތްމަތި ދަތިވެގެންނާ އޭނާއަކީ ފަގީރަކަށް ވާތީ އަހަރެންގެ އާއިލާއިން އެކަމާ އިންކާރުކުރީ" ބުރިބުރި ޖުމުލަތަކަކުން ހިތްވަރާއެކު ސުހާ ކިޔައިދިނެވެ. "އޭރު ނިމާލު އުޅުނީ ނަފީސާމެން ގޭގަ. ނަފީސާ ވެސް ނިމާލު ދެކެ ލޯބިވާކަން ނިމާލަށް އެނގޭ. ކޮންމެ ގޮތެއް ހަދައިގެން ވެސް ނިމާލު ބޭނުންވީ އަހަރެން ހޯދަން. އެހެން ވިސްނަނިކޮށް އައި ޚިޔާލަކީ ނިމާލު ނަފީސާއާ އިނުން"\n"ކަލޭތަ ޚިޔާލު ދިނީ؟" ނަފީސާ ދެ ބުމަ ގޮންޖެހުނެވެ.\n"އުހުނ މަށެއް ނޫން" ސުހާ ބިރުން ތުރުތުރު އަޅަންފެށިއެވެ. "ނިމާލު އަމިއްލައަށް ނިންމީ. ދެން ކައިވެނީގެ ފުރަތަމަރޭ ނަފީސާ ނިދީމަ އޯވަރޑޯޒް ވާވަރުކޮށްލުން. ކައިވެނި ކުރަންވާއިރަށް ނަފީސާއަށް ވިޔަފާރީގެ ދެބައިކުޅަ އެއްބައި ނިމާލު މައްޗަށް ބަދަލުކުރަން އޭނާ ނިންމި. ނަފީސާގެ ބޮލަށް އެރިގެން އެއް ރިސޯޓު އޭނާގެ މައްޗަށް އަނބުރައިލަން ވެސް ވިސްނި" .. "އަހަރެންގެ ދުވަސް ދުއްވާ ނުލައި އެކަން ނުވާނެކަމަށް ޚިޔާލު ދިނީ ކަލޭއެއް ނޫންތަ؟" ހޮނު ގުގުރިއެއްހާ ބާރަށް ނަފީސާގެ އަޑު ނުކުތެވެ. ނަފީސާ ބިލިގާ ކައިރީ ދެފައި ވަށްލައިގެން އިށީނެވެ.\n"އަހަރެން ނުބުނަން. އަހަރެން ބުނީ އެހެން މީހެއްގެ ފިރިއެއް އަހަރެން ބޭނުމެއް ނޫނޭ. އަހަންނާ އިންނަންވާނީ ހަމައެކަނި އަހަރެންގެ މީހެކޭ. ބަތްތަށީ އެއްފަޅިން އަހަރެންގެ ހައިހޫނުކަން ނުފިލާނޭ" ސުހާ ގިސްލުން އިތުރުވިއެވެ. ލޮލުން ކަރުނަތައް އޮހިގަތެވެ. އެއާއެކު އޭނާ ކޮށިއެރިއެވެ. އަނގައިންނާ ނޭފަތުން އެކުގައި ލޭތައް އޮހިގަތެވެ. މުޅި ބިލިގާ ވެސް ލެއިން ތަތްތެޅެމުން ދިޔައެވެ.\n"ކަލޭއަށް މިއަދު ވިސްނުނީ ކޮންކަމެއް؟" ނަފީސާގެ އަޑު ބާރުވިއެވެ.\n"ތިމާގެ އަމިއްލަ އެދުމަށްޓަކައި އަނެއްކާގެ ޙައްޤަށް އަރައިގަންނަން ނުވާނެކަން" ސުހާ ނޭވާ އަވަސްވިއެވެ. "ދެން ދުނިޔެ މަތީގައި އެމީހަކު ކުޅަ ޢަމަލެއްގެ ސަޒާ އެމީހަކަށް ދައްކަވާނެކަން"\nކުއްލިއަކަށް ބިލިގާގެ ފެން އިސްކުރު ދޫވިއެވެ. އެއާއެކު ނަފީސާގެ މޫނުމައްޗަށް ލުއި ހިނިތުންވުމެއް ވެރިވިއެވެ. ކަމެއް ހާސިލުވުމުން ލިބޭކަހަލަ އުފާވެރިކަމެއް އޭނާއަށް ލިބުހެން ހީވިއެވެ.\n"ދެން؟" އަނެއްކާ ވެސް އޭނާ ސުވާލުކޮށްލިއެވެ.\n"އުފާވެރި ދިރިއުޅުމަކަށްޓަކައި ފުރާނައަށް ހުރުމަތްތެރިކަން ހިތުން މުހިންމުކަން" ސުހާގެ މޭކަށިގަނޑާ ހަމައަށް ފެން އަރަމުން ދިޔުމުން ސުހާ ބަލައިލީ ނަފީސާގެ މޫނަށެވެ. ނަފީސާ ދެ ތުންފަތަށް ބާރުކޮށްލިއެވެ. ދެ ލޯ ބޮޑުކޮށްލިއެވެ. ދެ ބުމަ އަރުވައިލަމުން ދެން ކޮން ކަމެއްހޭ އަހައިލިއެވެ.\n"މީހުންގެ ޙައްޤުތަކަށް އަރައި ނުގަނެ ވެސް އުފާވެރިކަން ހޯދަން ދަސްކުރަން ވާނެކަން" ސުހާއަށް އެހެން ބުނެވުނު އިރު އޭނާގެ ނޭފަތާ ހަމައަށް ފެންގަނޑު އަރައިފިއެވެ. ސުހާގެ ގައިން އޮހެމުން ދިޔަ ލޭތަކާއި އެކު ފެންގަނޑު ފެންނަނީ ރަތްކުލައިގައެވެ. ކުއްލިއަކަށް ނޭނގޭ އަތަކުން ސުހާ އަޑިއަށް ކޮށްޕަމުން ދިޔަހެން ހީވިއެވެ. ނަފީސާ ހުރީ މަންޒަރު ބަލަން ހެވިފައެވެ.\nސުހާ ހާސްވަމުން ސަލާމަތަށް އެދި އާދޭސްކުރަމުން ދިޔައެވެ. ބާރުބާރަށް އަޑުގަދަ ކުރަމުންނެވެ. އޭނާއަށް ދެ ލޯ ބޮޑުކޮށްލެވުނެވެ. ތަންދޮރު ވަކިވާވަރުވީ ކިރިޔާއެވެ. މާނޭވާލަމުން މޭގައި އަތްއަޅައިގެން ތެދުވިއެވެ. އަވަސް އަވަހަށް ފޯނު ބަލައިލިއެވެ. ނިމާލު ހަތްފަހަރު ގުޅައިފައި އޮތެވެ. އެވަރުން ނުވެގެން ހުރިހާ ކަމެއް ތައްޔާރުކަމަށް ބުނެ މެސެޖު ވެސް ކޮށްފައި އޮތެވެ.\n"މިރެއަށް ރާވާފައިވާ ކަންކަން ކުރާކަށް އަހަރެން ބޭނުމެއް ނޫން. މިހާރު އަހަންނަށް ވިސްނިއްޖެ. ހުވަފެނަކަސް އޭގައި ޙަޤީޤަތެއްވޭ. ނަސޭހަތެއް، އިބުރަތެއް، މެސެޖެއްވޭ. އަމިއްލަ އުފަލަށް ޓަކައި އަނެއްކާއަށް ތުރާކުރާކަށް ނުވާނެ. އުނދަގޫ ކުރާކަށް ނުވާނެ. ނަފީސާއާ އެކު ނިމާލު އުފާވެރި ދިރިއުޅުމެއް އުޅޭ. އަހަރެންދެކެ ލޯބި ވަންޏާ އޭނާއަށް ގެއްލުމެއް އަނިޔާއެއް ތުރާލެއް ނުދޭތި." ފޯނުގައި މެސެޖެއް ލިޔެލައި ނިމާލަށް ފޮނުވައިލިއެވެ. މޭގައި އަތްއަޅައި އޮބައިލަމުންނެވެ.\n"މީހެއްގެ ފުރާނަ ދުއްވާލައިފަ އެކަމުގައި މަތި އަޅައިގެން އަހަންނަކަށް އުފަލެއް ނުލިބޭނެ. އަހަންނަކީ އެހާ އަމިއްލަ އެދުން ބޮޑު މީހެއް ނޫން. ނިމާލު ވެސް ތިޔަ ކުރެވުނު ކައިވެނީގައި ދެމިހުރޭ" ފުލުފުލުގައި އައި ނިމާލުގެ މެސެޖުތަކަށް އަހަންނަށް ދެވުނީ އެންމެ ޖަވާބެކެވެ. ހިތްހަމަ ޖައްސައިލެވުނީ ނިމާލަށް ހެޔޮވިސްނުން ލިބުނުކަން އެނގުމުންނެވެ.\nކަލޯގަޔާ ... އަހަރެން ހަމަ ބުނާނެ އެއްޗެއް ނޭންގިފަ މި ހުރީ...\nއެހެންނުވާނީ... ހަމަ ހީވީ ބިރުވެރި ފިލްމެއްބަލާލެވުނުހެން. ވަޓް އަ ނައިސް ސްޓޯރީ\nވ ރީތި ކުރު ވާހަކަ އެއް\nކަލޯގަޔާ... މަ ބިރުން އަވަދި.... ހީވީ ކުރު ފިލްމެއް ބަލައިލެވުނުހެން.... ވ ވ ވ ރީތި.... ސަސްޕެންސް ވ ވ ވ ވަރުގަދަ... ފަތޫ ވ ވ މޮޅު


Yemen ge kurimathilunthah varugadhavejje Houtheenah naakaamiyabeethakeh!\nޔަމަނުގެ ކުރިމަތިލުންތައް ވަރުގަދަވެއްޖެ، ހޫތީންނަށް ނާކާމިޔާބީތަކެއް!\nޔަމަނުގެ މުހިއްމު އަވަށެއް ކަމަށްވާ އަދަނުގައި، އެ ގައުމަށް ވެރިވެގަނެފައިވާ ހޫތީންނާއި ސަރުކާރަށް ތާއީދުކުރާ ފައުޖުތަކާ ދެމެދު ހިނގަމުންދާ ކުރިމަތިލުންތައް އިތުރަށް ވަރުގަދަވެ، އިއްޔެ އެކަނި ވެސް 50 އެއްހާ މީހުން މަރުވެއްޖެ އެވެ.\nއަދަނުގައި ހަމަލާތައް ވަރުގަދަކޮށްފައި މިވަނީ އެ އަވަށުގެ އެއާޕޯޓާއި ބޮޑު ބައެއް ހޫތީންގެ އަތް ދަށުން މިނިވަންކޮށްފައި ވަނިކޮށެވެ. އެހެން ނަމަވެސް، ހޫތީ ހަނގުރާމަވެރިން ވަނީ އިއްޔެ ރައްދުގައި ހަމަލާތައް ދޭން ފަށާފަ އެވެ. އެ ހަމަލާތަކުގައި އިތުރު 120 މީހަކު ޒަހަމްވިއިރު، ހޫތީންގެ ބާރުގެ ދަށުގައި މިހާރު އޮތް އަދަނުގެ ހަމައެކަނި ސިޓީ ހިފުމަށް ސަރުކާރު ސިފައިން ކުރި މަސައްކަތް ވަނީ ނާކާމިޔާބުވެފަ އެވެ.\nހޫތީންނާ ދެކޮޅަށް ގަލްފުގެ ގައުމުތަކުން ދެމުން ގެންދާ ވައިގެ ހަމަލާތަކުގެ އެހީގައި ސަރުކާރު ސިފައިން ވަނީ އަދަނުގެ ބޮޑު ބައެއް މިދިޔަ ހަފުތާގައި އަލުން ހިފާފަ އެވެ. އެއީ ހޫތީންނަށް ޔަމަނުގައި މިހާތަނަަށް ލިބުނު އެންމެ ބޮޑު ނާކާމިޔާބީ އެވެ. އެހެން ނަމަވެސް، ހޫތީން ވަނީ އިއްޔެ އަދަނުގައި އަނެއްކާ ވެސް ބާރު ގަދަކުރަން ފަށާފަ އެވެ.\nޔަމަނުގެ ކުރިމަތިލުންތައް އިތުރަށް ގޯސްވެފައި މިވަނީ މިދިޔަ ރޯދަމަސް ނިމެންދެން ޔަމަނުގައި ހަމަލާ ބަދަލުކުރުން މެދުކަނޑާލުމަށް ދެ ފަރާތުން ވީ އެއްބަސްވުން ވެސް ނާކާމިޔާބުވެފައި ވަނިކޮށެވެ. އިންސާނީ އެހީ ފޯރުކޮށްދިނުމަށް، އދ. އިން މެދުވެރިއެއްގެ ރޯލް އަދާކުރަމޮށްގެން އެކުލަވާލި އެ އެއްބަސްވުމަށް އަމަލުކުރަން ފެށިތާ އިރުކޮޅެއް ނުވެ، ދެ ފަރާތުން ވެސް ވަނީ ވެރިރަށް ސަންއާގައި ހަމަލާ ބަދަލުކުރަން ފަށާފަ އެވެ.\nހޫތީންގެ ބާރު ގަދަކުރުމާ އެކު، ސައުދީ އަރަބިއްޔާ އިސްވެ އޮވެ، ގުޅިފައިވާ ގަލްފުގެ ގައުމުތަކުގެ ފައުޖުތަކުން ވަނީ ޔަމަނަށް ބޮން އަޅަން ފަށާފަ އެވެ. ދެ މަހަށް ވުރެ ގިނަ ދުވަސްވެފައިވާ އެ އޮޕަރޭޝަންގެ އަމާޒަކީ އަމިއްލަ އަށް އަރުވާލެއްވިގެން ސައުދީގައި އުޅުއްވަމުން ގެންދަވާ ޔަމަނުގެ ރައީސް އަބްދުއްރަބާ މަންސޫރު ހާދީގެ ވެރިކަން އިއާދަކުރުމެވެ.\nހާދީގެ ކުރިން ވެރިކަމުގައި ހުންނެވި އަލީ އަބްދުﷲ ސާލިހަށް ވަފާތެރި ހަނގުރާމަވެރިން ވެސް މިހާރު ވަނީ، ސޯލިހްގެ ވެރިކަމާ ދެކޮޅަށް އެންމެ ބޮޑަށް މަސައްކަތްކުރި ހޫތީންނާ ގުޅިފަ އެެވެ.\nޔަމަންގެ މަސްރަހު އިންތިހާ އަށް ގޯސްވެ، ކުރިމަތިލުންތަކުގައި 3،000 އަށް ވުރެ ގިނަ މީހުން ވަނީ މަރުވެފަ އެވެ. އޭގެ ތެރޭގައި 1،500 އަށް ވުރެ ގިނަ އާއްމުން ހިމެނޭއިރު، އިތުރަށް 25 މިލިއަން މީހުންގެ އާބާދީގެ ގާތްގަނޑަކަަށް 80 ޕަސެންޓް ވަނީ ހާލުގައި ޖެހިފަ އެވެ.\nއދ. އިން ބުނާ ގޮތުން ޔަމަނަށް އިންސާނީ އެހީ ފޯރުކޮށްދިނުމަށް 1.6 ބިލިއަން ޑޮލަރު ބޭނުންވެ އެވެ. އެކަމަކު އޭގެ ތެރެއިން އަދި ލިބިފައި ވަނީ އެންމެ 13 ޕަސެންޓެެވެ.\nމީގެ އިތުރުން، އދ. އިން އިސް ނަގައިގެން ފަށާފައިވާ ސުލްހައިގެ މަޝްވަރާތަކުގައި އަދި ދާއިމީ ހަައްލެއް ހޯދޭ ވަރެއް ނުވެ އެވެ. އެންމެ ފަހުން މި މަހުގެ މެދުތެރޭގައި ބޭއްވި ރަސްމީ މަޝްވަރާތައް ވެސް ނިންމާލީ އެއްވެސް ކޮޅެއްގައި ނުޖެހުމުންނެވެ.\nޓްރަމްޕް ރައީސްކަމުން ވަކިކުރެވޭ ވަރަށް ހެކި އެބަހުރި


SunOnline: BREAKING: Sarukaarun viyafaari thakah 2.5 billion rufiyaa ge Ehee ge Package eh\nވިޔަފާރިތަކާއި ވަޒީފާތައް ދަމަހައްޓަން 2.5 ބިލިއަން ރުފިޔާގެ އެހީގެ ޕެކޭޖެއް\nއައިޝަތު ފަރީޙާ 19 Mar 2020, 17:22\nޑިސެމްބަރު 15، 2019: ފިނޭންސް މިނިސްޓަރު އަމީރު -- ސަން ފޮޓޯ/ މުޒައްޔިން ނާޒިމް\nކޮރޯނާވައިރަހުގެ ބަލިމަޑުކަމާ ގުޅިގެން އިގްތިސާދު ދަށްވެ، ގެއްލުންވާ ވިޔަފާރިތަކަށް އެހީވުމަށް، 2.5 ބިލިއަން ރުފިޔާގެ އިގްތިސާދީ އެހީގެ ޕެކޭޖެއް ތައާރަފު ކުރަން ސަރުކާރުން ނިންމައިފި އެވެ.\nކޮރޯނާވައިރަހާ ގުޅިގެން އިގްތިސާދަށް އަންނަ ބަދަލުތަކާ ގުޅޭގޮތުން މިއަދު ބޭއްވި ނޫސްވެރިންގެ ބައްދަލުވުމުގައި ފިނޭންސް މިނިސްޓަރު އިބްރާހިމް އަމީރު ވިދާޅުވީ ވިޔަފާރިތަކުގެ ވޯކިން ކެޕިޓަލް ރަނގަޅު ކުރުމަށް ދޫކުރާ މި ޕެކޭޖުގެ ދަށުން ފައިސާ ދޫކުރާނީ ހަ މަހުގެ ގްރޭސް ޕީރިއަޑަކާއެކު ހަ ޕަސެންޓު އިންޓްރެސްޓުގައި ކަމަށެވެ. އެ ފައިސާ އަނބުރާ ދެއްކުމަށް ތިން އަހަރުގެ މުއްދަތެއް ދޭނެ ކަމަށް މިނިސްޓަރު ވިދާޅުވި އެވެ.\n"ސަރުކާރުން ޖުމްލަ 2.5 ބިލިއަން ރުފިޔާގެ އިކޮނޮމިކް ރިކަވަރީ ޕެކޭޖެއް ތައާރަފު ކުރުމަށް ވަނީ ނިންމާފައި. އޭގެ ތެރޭގައި ހިމެނޭ އެއް ކަމަކީ ވިޔަފާރިތަކަށް ވޯކިން ކެޕިޓަލްގެ ގޮތުގައި ވޯކިން ކެޕިޓަލް ހޯދޭނެ ފެސިލިޓީތަކެއް ބައެއް ބޭންކުތައް މެދުވެރިކޮށް ފޯރުކޮށްދިނުން. މިއީ ޖުމްލަ ދެ ބިލިއަން ރުފިޔާ އާއި ހަމައަށް ލޯނު ދޫކުރެވޭނެ ޕެކޭޖެއް،" މިނިސްޓަރު ވިދާޅުވިއެވެ.\nފިނޭންސް މިނިސްޓަރު ވިދާޅުވީ އިގްތިސާދަށް އަންނަމުންދާ ލޮޅުމުގެ ސަބަބުން ވިޔަފާރިތަކުގެ ކޭޝްފްލޯ އަށް ދަތިވެ، ވިޔަފާރިތައް ހިންގުމަށް ގޮންޖެހުންތަކެއް ކުރިމަތިވާނެ ކަމަށް ލަފާކުރެވޭ ކަމަށެވެ.\nމިނިސްޓަރު ވިދާޅުވީ ސަރުކާރުގެ އިގްތިސާދީ އެހީގެ ޕެކޭޖްގައި ބައިވެރިވާ ވިޔަފާރިތަކަށް މުވައްޒަފުން ވަޒީފާއިން ވަކިނުކުރުމަށް ޝަރުތު ކުރަން ޖެހޭނެ ކަމަށެވެ.\nމިނިސްޓަރު އަމީރު ވިދާޅުވީ ލޯނު ދޫކުރާނީ މި ދަނޑިވަޅުގައި ދިމާވާ ވޯކިން ކެޕިޓަލްތައް ހައްލު ކުރުމަށް ކަމަށެވެ. މީގެ ބޭނުމަކީ ވިޔަފާރިތައް ހީނަރުވުމާ ގުޅިގެން ދިވެހިންގެ ވަޒީފާތައް ގެއްލުމުގެ ފުރުސަތާއި ޕްރައިވެޓް ސެކްޓާގެ މުސާރަތައް ކުޑަ ކުރުމަށް އޮންނަ ފުރުސަތު ކުޑަކުރަން ކަމަށެވެ.\n"ވިޔަފާރިތަކުން، ސަރުކާރުން ފޯރުކޮށްދޭ ވޯކިން ކެޕިޓަލްގެ މި އެހީ ހެޔޮގޮތުގައި ބޭނުންކޮށް، ދިވެހިންގެ ވަޒީފާތައް މަދު ނުކުރުމަކީ ކޮންމެހެން ކުރަންޖެހޭނެކަމެއް،" މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ ވަޒީފާތައް ސަލާމަތް ކުރެވިއްޖެނަމަ ކޮންޒަމްޕްޝަން އަށް ކުރާ ނޭދެވޭ އަސަރު ކުޑަކޮށް އިގްތިސޯދީ ގޮންޖެހުންތަކުން އަރައިގަނެވޭނެ ކަމަށެވެ.\n"މިއީ ވިޔަފާރިތަކަށާއި ވަޒީފާ އަދާކުރާ ފަރާތްތަކަށް އަދި މުޅި ގައުމަށްވެސް އެންމެ ފައިދާ ހުރި ގޮތް،" މިނިސްޓަރު ވިދާޅުވިއެވެ.\nފިނޭންސް މިނިސްޓަރު ވިދާޅުވީ މިދަނޑިވަޅުގައި ފިޔަވަޅު އަޅާނީ އެއްވެސް ދިވެއްސަކު ބާކީ ނުވާނެހެން ކަމަށާއި އެ ޔަގީންކަން އަރުވާ ކަމަށެވެ.\nއިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވީ ވޯކިން ކެޕިޓަލްގެ ގޮތުގައި ދޫކުރާ ފައިސާއާއެކު ދިވެހިންގެ ވަޒީފާ ނުގެއްލި ވިޔަފާރިތައް ހިފެހެއްޓިގެންދާނެ ކަމަށެވެ.\n"އިރާދަކުރެއްވިއްޔާ ހަޔެއްކަމަސް، އަށެއްކަ މަސް ތެރޭ އަޅުގަނޑުމެންގެ އިގްތިސޯދު ކުރިއެރުމަށް އޮތް ފުރުސަތު ބޮޑުކަމަށް. ސަރުކާރުން އިންޓަވެންޝަން އެއް މިހަދަނީ އެހާ ހިސާބަށް ދަންދެން ހުރި ދަތިތައް ފިލުވާލުމަށް،" މިނިސްޓަރު ވިދާޅުވިއެވެ.\nމިނިސްޓަރު ފައްޔާޒު ވިދާޅުވީ ފައިނޭންޝަލް ޕެކޭޖުގެ އެންމެ މައިގަނޑު ޝަރުތަކީ އެއްވެސް ދިވެއްސެއްގެ ވަޒީފާ ނުގެއްލުން ކަމަށެވެ.\n"އަޅުގަނޑުމެންގެ މި އެހީތެރިކަން ލިބޭނީ އެކަމަށް އެއްބަސްވާ ވިޔަފާރިތަކަށް. އެގޮތުގެ މަތިން އެ ލޯނު ފެސިލިޓީތައްވެސް ލިބިގެންދާނީ،" މިނިސްޓަރު ވިދާޅުވިއެވެ.\nމިނިސްޓަރު އިބްރާހިމް އަމީރު\nރާއްޖޭގެ ޓޫރިޒަމް އިޔާދަ ވާން ދުވަސް ނަގާނެ: އެމްއެމްއޭ\nއައިއެމްއެފްއިން 28.9 މިލިއަން ޑޮލަރު ޖަމާކޮށްދީފި\nކަރަންސީ ސްވޮޕުން 150 މިލިއަން ޑޮލަރު ހޯދައިފި